Saeed ah "Agenda 19" vee Rannamaari akah!\nކުރީގެ ރައީސް ޔާމީނާއެކު ކުރީގެ އިކޮނޮމިކް މިނިސްޓަރު ސައީދު ---\nސައީދަށް "އެޖެންޑާ 19" ވީ ރަންނަމާރިއަކަށް!\nރައްޔިތުންގެ މަޖިލީހުގެ އިންތިހާބު ބާއްވަން އެންމެ ދެ ހަފްތާއަށް ވީއިރު، މައިގަނޑު ގޮތެއްގައި މިއުޅެނީ "އެޖެންޑާ 19" އަކާއި، ވާނުވާ ނޭނގޭ ބައިގަނޑެކެވެ.\nއޭޕްރީލް މަހު ބާއްވާ 19 ވަނަ ރައްޔިތުންގެ މަޖިލީހުގެ އިންތިހާބުގައި 87 ދާއިރާއަކަށް 386 ކެންޑިޑޭޓުން ވާދަކުރެ އެވެ. އެންމެ ގިނަ ކެންޑިޑޭޓުން ވާދަކުރަނީ ސަރުކާރު ކޯލިޝަން އެމްޑީޕީން ނެވެ. އެޕާޓީން ވާދަ ނުކުރަނީ ހަމައެކަނި ފ. ނިލަންދޫ ދާއިރާގެ ގޮނޑިއަށެވެ. އެޕާޓީން ޕްރައިމަރީގައި ބައިވެރިވުމަށް ފުރުސަތު ހުޅުވާލި އެވެ. ހުޅުވާލި ފުރުސަތުގައި އެއްވެސް ދާއިރާއަކަށް އެއް ބޭފުޅަކަށްވުރެ ގިނަ ބޭފުޅުން ކުރިމަތި ލައްވައިފިނަމަ އެމްޑީޕީއަށް ނިސްބަތްވާ ދާއިރާގެ މެމްބަރުންގެ މެދުގައި ވޯޓުލުމަށްފަހު ކެންޑިޑޭޓެއް ކަނޑައަޅަ އެވެ.\nއެމްޑީޕީގެ ޕްރައިމަރީ ނިމޭއިރު، ވަރަށް ގިނަ ދެބަސްވުން އުފެދި، ޕާޓީ ބައިބައިވާ ހިސާބަށް ކަންކަން ދެއެވެ. ނަމަވެސް ހަމައެހާމެ އަވަހަށް އެމައްސަލަތައް ހައްލުކޮށް، ޕާޓީއާއި ގައުމާއިގެން ކުރިއަށް ދިއުމުގެ ވިސްނުން އެމްޑީޕީގެ ގިނަ މެމްބަރުން ގެންގުޅޭކަން ފާހަގަކުރެވެ އެވެ. އެމްޑީޕީއަށްވެސް އެހެން ޕާޓީތައް ހަދާހެން ޕްރައިމަރީއެއް ބޭއްވުމަކާއި ނުލައި ދާއިރާތަކުގެ ޓިކެޓް ވަކިބަޔަކަށް ދެވިދާނެތާއެވެ. ނަމަވެސް އެއީ އިންސާފުވެރި ގޮތަކަށް ނުވާތީ ކިތަންމެ މައްސަލަ ބޮޑު ވިޔަސް ޕްރައިމަރީ ބާއްވަނީ އެވެ.\nއެމްޑީޕީ ފިޔަވާ އެހެންއެއްވެސް ޕާޓީއަކުން ޕްރައިމަރީއެއް ބާއްވާފައެއް ނުވެއެވެ. ނަމަވެސް ޕީޕީއެމުން ވަރަށް މަދު ދާއިރާއެއްގައި ޕްރައިމަރީއެއް ބޭއްވިއެވެ. ގިނައީ "ތަބަބަކަށް ލާފައި" ޓިކެޓް ދިން ކެންޑިޑޭޓުންނެވެ.\nއެމްޑީޕީގެ ޕްރައިމަރީއަށްފަހު، "އެޖެންޑާ 19"ގެ ނަމުގައި ކެމްޕެއިން ލޯންޗުކޮށް، ވަރަށް ފުޅާ ދާއިރާއެއްގައި ކެމްޕެއިން ކުރަމުން އެބަދެ އެވެ. އެމްޑީޕީގެ ކެންޑިޑޭޓުންނަށް ވިއްކޭނެ އެއްޗެއް އެބައޮތެވެ. އެއީ "އެޖެންޑާ 19" އެވެ. އެއީ ކުރިއަށް މިއޮތް 19 ވަނަ ރައްޔިތުންގެ މަޖިލީހާވެސް ގުޅޭ ނަމެކެވެ. "އެޖެންޑާ 19"ގައި ވަނީ އެމްޑީޕީން ރައްޔިތުންނަށް ހިދްމަތް ކުރުމަށް ހުށަހަޅާ 19 ބިލެކެވެ. އޭގައި ވަނީ ރައްޔިތުންނާ ގުޅުންހުރި މައްސަލަތަކަށް ހައްލު ހޯދާދޭނެ ގޮތްތަކެވެ. ރައްޔިތުންގެ މަޖިލީހުގެ ތެރެއިން ގާނޫނީ އިމުގެ ތެރެއިން ނިޒާމެއްގެ ތެރެއިން ރައްޔިތުންނަށް ކަންކަން ފަހިކޮށްދިނުމަކީ އަބަދުވެސް އެމްޑީޕީން ގެންގުޅޭ ސިޔާސަތަކެވެ.\nނަމަވެސް އެމްޑީޕީއާ އެހެން ހުރިހާ ސިޔާސީ ޕާޓީތަކެއް ތަފާތެވެ. ޖުމްހޫރީ ޕާޓީގެ ކެންޑީޑޭޓުން ރައްޔިތުންނަށް ވިއްކާނެ ސިޔާސަތުތަކެއް ފެންނާކަށް ނެތެވެ. ޖުމްހޫރީ ޕާޓީގެ ކެންޑިޑޭޓުން ވިއްކަނީ ހަމައެކަނި "މަހުޖަނު" ގާސިމްގެ ނަމެވެ. ގާސިމް އެ ކެންޑިޑޭޓަށް ތާއީދު ކުރާކަން ހާމަކުރުން ފިޔަވާ ދެން ވިއްކޭނެ އިތުރު އެއްޗެއް އެ ކެންޑިޑޭޓުންގެ އަތުގައެއް ނެތެވެ.\nކުރީގެ ރައީސް މައުމޫންގެ ތާއީދާއެކު ވެސް ކެންޑިޑޭޓުންތަކެއް ރައްޔިތުންގެ މަޖިލީހުގެ އިންތިހާބުގައި ވާދަ ކުރެ އެވެ. އެ މީހުން ވިއްކަމުންދަނީ "މާއްދާ 4" އެވެ. އެއީ ގާނޫނުއަސާސީގެ ހަތަރު ވަނަ މާއްދާ އެވެ. އެމާއްދާއަކީ ރައްޔިތުންގެ ބާރު ބަޔާން ކުރާ މާއްދާއެވެ. އިތުރުތަފްސީލެއް ބުނެއެއް ނުދެއެވެ. ސިޔާސަތެއް ނެތެވެ. ދެން އޮތީ އަދާލަތު ޕާޓީ އެވެ. އަދާލަތު ޕާޓީގެ ހާލަތުވެސް ހަމައެގޮތަށެވެ. ނަމަވެސް އަދާލަތު ޕާޓީގެ ތަފާތަކީ އެމްޑީޕީއާއެކު ކުރިއަށް ދިއުމުގެ ވިސްނުން ގެންގުޅުމެވެ. އެހެންކަމުން އެމްޑީޕީގެ "އެޖެންޑާ 19" އަކީ އަދާލަތު ޕާޓީއަށް ކަމުދާ އަދި ވިއްކިދާނެ އެއްޗަކަށް ވެދާނެ އެވެ.\nއެހެންކަމުން ރަނގަޅު ކެމްޕެއިނެއް ކުރަމުން މިދަނީ އެމްޑީޕީންނޭ ބުނުމަކުން ދޮގަކަށް ނުވާނެ އެވެ. އަދި ރައްޔިތުން ފަހުމުވާގޮތަށް ލިޔެގެން، ފޮތްތައް ޕްރިންޓް ކޮށްގެން، ޕޯސްޓަރުތަކާއި ބޭނާތައް ހަދައިގެން އެމްޑީޕީން ކުރާ ކެމްޕެއިން ވަރަށް "ވައިގާ" ހިފާކަމަށް ބެލެވެއެވެ.\nއެމްޑީޕީގެ ކެންޑިޑޭޓުން ފިޔަވައި ދެން، ތިބި ކެންޑިޑޭޓުން ޖެހިފައި ވަނީ އެމްޑީޕީގެ "އެޖެންޑާ 19"އަކީ "ފީކަޅާ" އެއްޗެއްކަން ރައްޔިތުންނަށް ހާމަކޮށްދިނުމަށް ޖެހިފަ އެވެ. އެމަންޒަރު އިދިކޮޅު ޕީޕީއެމް ކޯލިޝަނާއި "ވާނުވާ" ކޯލިޝަނެއްގައި އޮތް ޖުމްހޫރީ ޕާޓީގެ ކެންޑިޑޭޓުންގެ ފަރާތުން ފެންނަމުންދެ އެވެ. އެ ކެންޑިޑޭޓުން އަވަދި ނެތި އުޅެންޖެހިފައިވަނީ "އެޖެންޑާ 19" އަކީ "ފީކަޅާ" އެއްޗެއް ކަން ރައްޔިތުންނަށް ދެއްކުމަށެވެ.\nއެގޮތުން ޖުމްހޫރީ ޕާޓީގެ ލީޑަރު ގާސިމް އިބްރާހީމަށް "އެޖެންޑާ 19" އަކީ އެއްގޮތަކަށްވެސް ކަމުދާ އެއްޗަކަށް ނުވި އެވެ. ގާސިމް ވިދާޅުވާ ގޮތުންނަމަ އެއީ އެމްޑީޕީން ހިންގަންއުޅޭ "ބޮޑު ޖަރީމާ" އެކެވެ.\nކުރީގެ ރައީސް އަބްދުﷲ ޔާމީން ސަރުކާރުގެ އިކޮނޮމިކް މިނިސްޓަރު އަދި ޕީޕީއެމްގެ ކެންޑިޑޭޓް މުހައްމަދު ސައީދަށް "އެޖެންޑާ 19" ސިފަވަނީ "ރަންނަމާރި"އެއްގެ ސިފައިގަ އެވެ.\nސައީދު ވިދާޅުވަނީ، "އެޖެންޑާ 19" އަށްވުރެ ބިރުވެރި ރަންނަމާރިއެއް ދުވަހަކުވެސް ނާރާނެ ކަމަށާއި، އެމްޑީޕީއަށް އެކަން ހާސިލްވިޔަ ނުދިނުމަށް ހުރިހާ ބޭފުޅުންވެސް މަސައްކަތް ކުރަންޖެހޭ ކަމަށެވެ.\n"އެޖެންޑާ 19"އަކީ ރަންނަމާރިއެއް ކަމަށާއި އޭގައިވާ ކަންކަން ހާސިލްވިޔަ ނުދިނުމަށް ހުރިހާ ރައްޔިތުން މަސައްކަތް ކުރަންޖެހޭކަމަށް ސައީދު ވިދާޅުވިއިރު، "އެޖެންޑާ 19"ގެ ދަށުން އެމްޑީޕީން މަޖިލީހަށް ހުށަހަޅާ ކަންކަމަކީ ކޮބައިކަމެއް އަދި އޭގައިހުރީ ކޮން ކަހަލަ ގޯސްތަކެއްކަމެއް ބުނެއެއް ނުދެއެވެ. ޖުމްހޫރީ ޕާޓީގެ ލީޑަރު ގާސިމަށާއި "އެޖެންޑާ 19" ގޯސްކަމަށް ބުނާ މީހުންނަށް އޭގައިހުރީ ކޮންކޮން ގޯސްތަކެއްތަކެއް، ނުވަތަ އޭގައި ހުރީ ކޮންކޮން ކަންތައްތަކެއް ކަމެއް ބުނެއެއް ނުދެވެއެވެ. "އެޖެންޑާ 19" ކަމުނުދާ މީހުން ހަމައެކަނި ބުނަމުންދަނީ "އެޖެންޑާ 19" ކަމުނުދާ ވާހަކައެވެ. ގޯސް ވާހަކަ އެވެ. އެއީ އެމްޑީޕީން ހިންގަން އުޅޭ "ޖާރީމާ" އެއްކަމަށެވެ. އޭގެއޮތް އެއްޗެއް، ނުވަތަ އެމްޑީޕީން "އެޖެންޑާ 19"އިން ހާސިލް ކުރަން އުޅޭ ކަމެއް ބުނެއެއް ނުދެވެއެވެ. އެކަމަކު އެމްޑީޕީން އެދަނީ "އެޖެންޑާ 19"އާއި ގުޅޭ ޕެނަލްޑިސްކަޝަންތަކާއި ޓީވީ ޕްރޮގްރާމްތައް ގެނެސް ދެމުންނެވެ. އާއްމުކޮށް ހުޅުވާލައިގެން އެކިއެކި ފޯރަމްތައް ބާއްވަމުންދާއިރު، "އެޖެންޑާ 19"ގައި ރައްޔިތަކަށް އޮޅުން ނުފިލާ އެއްޗެއް، ނުވަތަ ސާފުކުރަން ބޭނުންވާ އެއްޗެއް އޮތްނަމަ އެކަން ސާފުކޮށްދެވޭނެ މަގު އެމްޑީޕީން އެވަނީ ހުޅުވާލާފަ އެވެ.\nމަޖިލިސް 2019 އެމްޑީޕީ ސިޔާސީ މަޝްރަހު ސިޔާސީ ޕާޓީ\nބަރުލަވާނީ އެޖެންޑާ 19 ގައި ކުރަންއުޅޭ ކަންތައް ވަރަށް ސާފު ، ރަންނަމާރިއެއް ކީއްކުރަން ؟ މަ މީތި ސިފަކުރާނީ ބޮޑު ސުނާމީ އާއި ބިންހެލުން ސިފަކުރާނެ ބީދައަކުން ....\nފިނިފެންމާ ސައީދުވިޔަސް. . އަދި ކޮންމެމީހަކުވިޔަސް. ތިބުނާ އަންނި ގެންނަންތިއުޅޭ ރަންނަމާރި އޮތް އަރާ ފަތާ ފެންގަނޑު ގާތަކު ކައިރީގަ.\nހަގީގީ ރަންނަމާރީ މިހާރު އެއުޅެނީ އެމްޑީޕީތރޭގަ . އެކަންމިފެންނަނީ.\nދިވެހިންނަށް ރަނގަޅީ ފިނިފެންމާ ސައީދު ބުނާގޮތަށް ސަލާންޖަހަޖަހަ ތިބުން.\nއެޖެންޑާ 19 ސައީދުމެނަށް ކާސިމްބެމެނަށް ކަމަކުނުދާނެއެވެ. މިމީހުނަށް ކަމުދާނީ އެޖެންޑާ ސޭޓު އަދި އެޖެންޑާ ވަގު، މިއެޖެންޑާތަކަށް ރައްޔިތުން ވޯޓެއް ނުދޭނެއެވެ. އަހަރެމެން ރައްޔިތުންގެ އެޖެންޑާއަކީ އެޖެންޑާ 19 އެވެ.\nރަގަޅައް ހަމަތިހީވީ. ތިބޭފުޅާއައް. އެއުޅެނީ ރަންނަމާރި އެރިހެންް އެޖެންޑާ ނަވާރައަރުވަން..އޭގެ ބައިތައްް މިހާރު މޫދުގަވެސް ފާޅުގަ އެދަނީ ކުރަމުން ކޮބާ އިބޫރައީސް މިކަމައް ނަހައް ދަވަންތޯ މަނިކުު ފާނު ކޮމިސަނެއް. އަވަހައް ކޮމިސަނެއް ހައްދަވާފަ މާހުންލާފަ ބައިތިއްބާ ބޮޑު މުސާރަރީފަ . އަދިި ނުދިނަސް ކަންކަން ތިމަންނަ ކުރާކަން ރައްއިތުނަ އަގަންތާތިއުޅުއްވަނީީ ކަމެއް ނުވިޔަސްް. މަޑުން ތިބޭ ގުރާ ބާރައް ދައިގަންނާނެ.\nފިނިފެންމާ ސަޢީދު އަށްތި ހީވީ ހަނަ ރަނގަޅަށް އެއީ އެމް.ޑީ.ޕީ އާއި ދެކޮޅު ހުރިހާ ޕާޓ ތަކަށް ހަމަ ރަންނަމާރި ސަބަބަކީ އެޖެންޑާ 19 އަކީ އޭގައިވާ ކަންތައްތައް ތަންފީޒް ވެއްޖެ ނަމަ ދުވަހަކުވެސް ވެރިކަމާއި ހަމައަށްވެސް ވާސިލް ނުވެވޭނެ އެޖެންޑާއަޖަށް ވާތީ އެކަން ވެގެން ދާނީ އިދިކޮޅު ފަރާތްތަކަށް ދަނއނަމާރިއަށް ނުވަތަ އެނޫންވެސް އެހެން. ބިރުވެރި ފުރޭތަ އަކަށް ޙަޤީޤީ ރަންނަމާތި މިހާރު މިވަނީ ވެރިކަމުން ބާލާފަ. އެއީ ޤައުމު ދަވާލި ރަންނަމާރި، ކިރިޔާއެއްޗެކޭ ބުނެލާއިރަށް ގެންގޮސް ޖަލަށްލީ ރަންނަމާރި، ޕާޓީއަށް ސޮއި ނުކޮށްފިއްޔާ ވަޒީފާއިން ވަކިކޮށް މީހުނަށް ބިރިދެއްކި ރަނއނަމާރި ދެން މިހެންގޮސް އެތައް ކަމެއްގެ ރަންނަމާރި.\nރަގަޅު ހީވުމެއް ސައީދައް ތިހީވީ އެޖެންޑާ ނަވާރައެއީ ހަމަ ރަންނަމާރިއެރުވުން. ރީތި ކޮން ބުނާނަމަ އެއީ ބަލާ ވެރިކަމެއްް މިރާއްޖެހައް ގެންނަންއުޅޭ .ތި ލާދީނީ ފިކުރުގެ އަންނި.\nސަޕްލިމެންޓަރީ ބަޖެޓާއެކު 4.9 ބިލިއަން ރުފިޔާގެ ޑެފިސިޓެއް\nފަތުރުވެރިޔާ ގެއްލުނުތާ ހަފްތާއެއް، އަދިވެސް ނުފެނޭ\nވޯލްޑް ޓޫރިޒަމް ކޮންފެރެންސަށް އަލީ ވަހީދު މެލޭޝިއާއަށް ވަޑައިގެންފި\nހަފްތާއެއް ތެރޭ ހުޅުމާލޭގައި 14 ވައްކަމާއި ފޭރުމެއް ހިނގައިފި\nކުޑަކުދިންނަށް ކުރާ އަނިޔާގެ މައްސަލަތައް މަދުވެއްޖެ


Supreme court ge fandiyaaru kamah kurimathi lumuge muhdhathu4gadi irah ithuru koffi | Mihaaru\nސުޕްރީމް ކޯޓު: އެ ކޯޓުގެ ފަނޑިޔާރު ކަމަށް ކުރިމަތިލުމުގެ މުއްދަތު ވަނީ އިތުރު ކޮށްފައި -- ފޮޓޯ/މިހާރު\nސުޕްރީމް ކޯޓުގެ ފަނޑިޔާރު ކަމަށް ކުރިމަތިލުމުގެ މުއްދަތު ހަތަރު ގަޑިއިރަށް އިތުރުކޮށްފި\n28 ނޮވެމްބަރ 2019 - 12:486comments\nސުޕްރީމް ކޯޓުގެ ފަނޑިޔާރުންގެ ބެންޗުން ތިން މަގާމެއް ހުސްވީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި އެ ކޯޓުގެ ފަނޑިޔާރަކަށް ހުންނެވި އާދަމް މުހައްމަދު މަގާމުން ވަކިކުރަން ރައްޔިތުންގެ މަޖިލީހުން ފާސް ކުރުމުންނާއި އެ ކޯޓުގެ ފަނޑިޔާރަކަށް ހުންނެވި އަބްދުﷲ އަރީފް ފަނޑިޔާރު ކަމުން ރިޓަޔާވެ ވަޑައިގަތުމުންނެވެ.\nއެ މަގާމުތަކަށް ކުރިމަތިލުމުގެ ފުރުސަތު ޖޭއެސްސީން ކުރިން ހުޅުވާލާފައި އޮތީ މިއަދު މެންދުރު 12 އާ ހަމައަށެވެ. އެކަމަކު ޖޭއެސްސީން މިއަދު ކުރި އިއުލާނެއްގައި ވަނީ އެ ފުރުސަތު މިއަދު ހަވީރު4އާ ހަމައަށް އިތުރު ކޮށްފައިވާ ކަމަށެވެ.\nސުޕްރީމް ކޯޓުގެ ފަނޑިޔާރު ކަމުގެ ޝަރުތަކީ އުމުރުން 30 އަހަރުވުމާ އެކު، ގާނޫނީ ދާއިރާއިން ނުވަތަ ޝަރީއާ އިން ޑިގްރީއެއް އޮތުމާ އެކު ފަނޑިޔާރު ކަމުގައިި ނުވަތަ ވަކީލު ކަމުގައި މަދުވެގެން ހަތް އަހަރުގެ ތަޖްރިބާ ހުރުމެވެ.\nސުޕްރީމް ކޯޓަށް ފަނޑިޔާރުން އައްޔަން ކުރާނީ ޖޭއެސްސީގެ ލަފާގެ މަތިން މަޖިލީހަށް ރައީސް ފޮނުއްވާ ނަންފުޅުތަކަކަށް ބިނާކޮށް، މަޖިލީހުންނެވެ.\nހަތް ފަނޑިޔާރުންގެ މައްޗަށް އެކުލެވޭ ސުޕްރީމް ކޯޓުގެ ފަނޑިޔާރުންގެ ބެންޗުގައި މިހާރު ތިއްބެވީ އެ ކޯޓަށް ދާދި ފަހުން އައްޔަން ކުރެއްވި ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދާއި ފަނޑިޔާރު މަހާޒް އަލީ ޒާހިރާއި ފަނޑިޔާރު އަބްދުލްޣަނީ މުހައްމަދެވެ. އޭގެ ތެރެއިން ފަނޑިޔާރު ޣަނީ ވެސް މަގާމުން ވަކިކުރަން ޖޭއެސްސީން އޮތީ މަޖިލީހަށް ފޮނުވައިފަ އެވެ.


ފީފާ އެވޯޑާ މެދު ފްރާންސް ކޯޗު މާޔޫސްވެފައި\nޕެރިސް (ސެޕްޓެމްބަރު 6) – ފީފާގެ މޮޅު ކުޅުންތެރިޔާގެ އެވޯޑަށް ފްރާންސާ އެކު ވޯލްޑް ކަޕް ކާމިޔާބުކުރި އެއްވެސް ކުޅުންތެރިޔަކު ނޮމިނޭޓްވެފައިނުވާތީ މާޔޫސްވެފައިވާ ކަމަށް ފްރާންސްގެ ކޯޗު ޑިޑިއޭ ޑިޝޯމްޕްސް ބުނެފި އެވެ.\nފްރާންސުން ދުނިޔޭގެ ޗެމްޕިއަންކަން ހޯދައިފި\nމޮސްކޯ، ރަޝިއާ (ޖުލައި 15) – މުބާރާތުގެ ފައިނަލުގައި ފުރަތަމަ ފަހަރަށް ވާދަކުރި ކްރޮއޭޝިއާގެ މައްޗަށް 4-2 އިން ކުރި ހޯދައި ފްރާންސުން އެ ގައުމުގެ ތާރީހުގައި ދެ ވަނަ ފަހަރަށް ފީފާ ވޯލްޑް ކަޕުގެ ޗެމްޕިއަންކަން ހޯދައިފި އެވެ.\n"އޮންރީ އަށް އޮތީ ހިތާއި ސިކުނޑީގެ ހަނގުރާމައެއް"\nމޮސްކޯ (ޖުލައި 10) - ވޯލްޑް ކަޕް ފުޓްބޯޅަ މުބާރާތުގެ ސެމީ ފައިނަލުގައި މިރޭ ބެލްޖިއަމާއި ފްރާންސް ބައްދަލުކުރާ މެޗަށް ނުކުންނައިރު ބެލްޖިއަމްގެ އެސިސްޓަންޓް ކޯޗު އަދި ފްރާންސްގެ...\nޕަވާޑްގެ ހުވަފެން ފެށުނީ ފްރާންސް-ބެލްޖިއަމް ބޯޑަރުން\nދިހަ ހާސް މީހުންގެ އާބާދީއެއް އޮންނަ ފްރާންސްގެ ޖުމޮންޓް އަވަށް އޮންނަނީ ބެލްޖިއަމާއި ފްރާންސް ގުޅޭ ބޯޑަރު ކައިރީގަ އެވެ. ޖުމޮންޓަކީ މީގެ ކުރިން ވެސް މަޝްހޫރު ކުޅިވަރު...\nJuly 06, 2018 7\nނިޒްނީ ނޮވޮގްރޯޑް، ރަޝިއާ (ޖުލައި 6) – އުރުގުއޭ އަތުން 2-0 އިން މޮޅުވެ ފްރާންސުން 12 އަހަރަށް ފަހު ވޯލްޑް ކަޕުގެ ސެމީ ފައިނަލަށް ދަތުރުކޮށްފި އެވެ.\nމޮސްކޯ (ޖުލައި 6) - ވޯލްޑް ކަޕްގެ ކުއާޓާ ފައިނަލުގައި މިރޭ ފްރާންސާ ދެކޮޅަށް ކުޅޭ މެޗުގައި އަނިޔާގައި ހުރި އުރުގުއޭގެ ފޯވާޑް އެޑިސަން ކަވާނީ ތަދުކަޑުވާ ބާރުގަދަ އިންޖެކްޝަނެއް...\nޕެލޭގެ 60 އަހަރުވީ ރެކޯޑަކާ އެމްބާޕޭ ހަމަކޮށްފި\nމޮސްކޯ (ޖޫން 30) - ވޯލްޑް ކަޕް ފުޓްބޯޅަ މުބާރާތެއްގެ އެއް މެޗެއްގައި ޒުވާން އުމުރުގައި (20 އަހަރުން ދަށް) ދެ ލަނޑު ޖަހައިގެން ބްރެޒިލްގެ ލެޖެންޑް ޕެލޭ ހަދާފައި އޮތް 60 އަހަރުވީ ރެކޯޑާ މިރޭ...\nޕޮގްބާ ދެއްކި ވާހަކަތައް ޑެޝޯމްޕްސް އޮޅުންފިލުވައިދީފި\nމޮސްކޯ (ޖޫން 26) - މިއީ ފަހު ވޯލްޑް ކަޕަށް ވެދާނެ ކަމަށް ބުނެ ފްރާންސްގެ ތަރި ޕައުލް ޕޮގްބާ ދެއްކި ވާހަކަތަކުން ނޫސްވެރިންނަށް ނެގުނީ ނުބައި މާނައެއް ކަަމަށް ބުނެ އެ ވާހަކަތައް އެ ޓީމުގެ ކޯޗު ޑިޑިއޭ ޑެޝޯމްޕްްސް އޮޅުންފިލުވައިދީފި އެވެ.\nފްރާންސް ދެ ވަނަ ބުރަށް، ޕެރޫ ކަޓައިފި\nޔެކަޓެރިންބާގް، ރަޝިއާ (ޖޫން 21) – ފީފާ ވޯލްޑް ކަޕުގައި މިރޭ ޕެރޫ އަތުން 1-0 އިން މޮޅުވެ ފްރާންސުން މުބާރާތުގެ ދެ ވަނަ ބުރުން ފުރުސަތު ހޯދިއިރު ޕެރޫ އެނބުރި ގައުމަށް ދާން ޖެހިއްޖެ އެވެ.\nޕްރެޝަރާ ހެދި ޑެޝޯމްޕްސް އަށް ހަމަނިދި ނުލިބޭ\nމި ފަހަރުގެ ވޯލްޑް ކަޕުގައި ގިނަ ބަޔެއްގެ ފޭވަރިޓަކީ ފްރާންސެވެ. އަމިއްލަ ގައުމުގައި މީގެ ދެ އަހަރު ކުރިން އޮތް ޔޫރޯ ފުޓްބޯޅަ މުބާރާތުން ލިބުނު ނާކާމިޔާބީން އިބްރަތް ހާސިލްކޮށް...\nމޮސްކޯ (ޖޫން 20) - ވޯލްޑް ކަޕް ފުޓްބޯޅަ މުބާރާތުގައި އޮސްޓްރޭލިއާ އަތުން 2-1 އިން ފްރާންސް މޮޅުވި މެޗުގައި އެ ޓީމުގެ ޕައުލް ޕޮގްބާ ޖެހި ލަނޑު އޭނާ އަތުން ނަގައި އެއީ އޮސްޓްރޭލިއާގެ އާމިރް ބެހިޗް ބައިކޮޅަށް ޖެހި ގޯލެއް ކަމަށް ފީފާ އިން ނިންމައިފި އެވެ. އެކަމަކު ޕޮގްބާ ބުނީ ޝަކުވާއެއް ނެތް ކަމަށެވެ.\nފްރާންސް ކުޅުންތެރިންނަށް ހަރުކަށި ގަވާއިދުތަކެއް\nކަޒާން، ރަޝިއާ (ޖޫން 16) - މި ފަހަރުގެ ވޯލްޑް ކަޕްގައި ވާދަކުރާ ފްރާންސް ކުޅުންތެރިން އަމަލުކުރަން ހަރުކަށި ގަވާއިދުތަކެއް އެ ޓީމުގެ ކޯޗު ޑިޑިއޭ ޑެޝޯމްޕްސްގެ ލަފާގެ މަތިން އެކުލަވާލައިފި އެވެ.\nއަމާޒުވަނީ އިންސާފުވެރި ފާޑުކިޔުންތަކެއް ނޫން: ޕޮގްބާ\nޕެރިސް (ޖޫން 5) - ސަޕޯޓަރުންގެ ފަރާތުން އޭނާ އަށް އަމާޒުވަނީ އިންސާފުވެރި ފާޑުކިޔުންތަކެއް ނޫން ކަމަށް މެންޗެސްޓާ ޔުނައިޓެޑްގެ ފްރާޏްސް މިޑްފީލްޑަރު ޕައުލް ޕޮގްބާ ބުނެފި އެވެ.\nޕެރިސް (ޖޫން 1) - ފްރާންސް ގައުމީ ޓީމުގެ ކޯޗުކަން ކުރެވޭނެ ފެންވަރު ދާދި ފަހުން ރެއާލް މެޑްރިޑްގެ ކޯޗުކަމުން ވަކިވި ފްރާންސްގެ ކުރީގެ ތަރި ޒިނެދިން ޒިދާންގެ ކިބައިގައި އެބަހުރި ކަމަށް...\nފްރާންސަކީ ޔޫރަޕްގެ ފުުޓްބޯޅައިގައި ފާހަގަކޮށްލެވޭ ނަމެކެވެ. ދުނިޔޭގެ ފެންވަރުގެ މޮޅެތި ކުޅުންތެރިންތަކެއް އުފައްދާފައިވާ ގައުމެކެވެ. ވޯލްޑް ކަޕެއްގައި ފްރާންސަށް ލިބުނު އެންމެ...\nލަކަޒޭޓް އާއި މާޝިއަލަށް ޓީމުން ފުރުސަތެއް ނެތް\nޕެރިސް (މެއި 18) - ވޯލްޑް ކަޕް ފުޓްބޯޅަ މުބާރާތުގައި ވާދަކުރާ ފްރާންސް ޓީމުން މެންޗެސްޓާ ޔުނައިޓެޑްގެ ވިންގާ އެންތަނީ މާޝިއަލް އަދި އާސެނަލްގެ ފޯވާޑް އަލެކްސެންޑަ ލަކަޒޭޓް ބާކީވެއްޖެ އެވެ.\nކޮސިއެލްނީ އަށް ވޯލްްޑް ކަޕް ގެއްލެނީ؟\nމެޑްރިޑް (އޭޕްރިލް 4) – ޔުރޮޕާ ލީގުގެ ސެމީ ފައިނަލުގައި ރޭ އެތުލެޓިކޯ މެޑްރިޑް އަތުން އާސެނަލް ބަލިވި މެޗުގައި އެ ޓީމުގެ ފްރާންސް ޑިފެންޑަރު ލޯރެން ކޮސިއެލްނީ އަށް ލިބުނު އަނިޔާއާ އެކު މި އަހަރުގެ ވޯލްޑް ކަޕުގައި އޭނާ ނުކުޅެވިދާނެ ކަމުގެ ބިރާ ކުރިމަތިވެއްޖެ އެވެ.\nބޮޑު މުސާރަ ލިބުމަކީ މަޝްހޫރުކަމެއް ނޫން: ލެމާ\nޕެރިސް (މާޗް 26) - ފުޓްބޯޅަ ކެރިއަރުގައި މަޝްހޫރުކަން ހޯދަން ބޭނުންވަނީ ބޮޑު މުސާރަ ހޯދައިގެން ނޫން ކަމަށާއި ކުޅުމުގެ ފެންވަރު ސާބިތު ކޮށްދީގެން ކަމަށް ފްރާންސްގެ މޮނާކޯ އަށް ކުޅެމުން އަންނަ އުއްމީދީ ކުޅުންތެރިޔާ ތޯމަސް ލެމާ ބުނެފި އެވެ.


Masverin nikamethivaa konme faharaku MDP in emeehunnah eheetherivey\nމަސްވެރިން ނިކަމެތިވާ ކޮންމެ ފަހަރަކު އެމްޑީޕީން އެހީތެރިވޭ\nޝަހީމް ވިދާޅުވީ ހަގީގަތުގައި މުޅި ރާއްޖޭގައި ތިބި ހުރިހާ މަސްވެރިންނަކީ އެމްޑީޕީ މީހުން ކަމަށް\nމަސްވެރިންނަށް ނިކަމެތި ކަމެއް ކުރިމަތިވާ ކޮންމެ ފަހަރަކު އެމްޑީޕީން އެމީހުން ނަގާ ކޮޅަށް ޖަހާ\nމަސްވެރިން އެމްޑީޕީއަށް ސޮއިކޮށްފައިވަނީ އެމީހުންގެ ހައްގުގައި އެ ޕާޓީން އަބަދުވެސް ތެދުވާތީ\nކ. މާލެ 16 ޖުލައި 2019 | އަންގާރަ 08:59 4,500\nރާއްޖެ ޓީވީގެ ފަލަ ސުރުހީ ޕްރޮގްރާމްގައި ޝަހީމް ވާހަކަ ދައްކަވަނީ - ރާއްޖެއެމްވީ\nމަސްވެރިން ނިކަމެތިވާ ކޮންމެ ފަހަރަކު އެމްޑީޕީން އެހީތެރިވެދޭ ކަމަށް ހެންވޭރު ދެކުނު ދާއިރާގެ މެންބަރު ހުސައިން ޝަހީމް ވިދާޅުވެއްޖެއެވެ.\nރާއްޖެޓީވީގެ ފަލަ ސުރުހީ ޕްރޮގްރާމުގައި ވާހަކަ ދައްކަވަމުން ޝަހީމް ވިދާޅުވީ ރާއްޖޭގައި ތިބި ހުރިހާ މަސްވެރިންނަކީވެސް އެމްޑީޕީ މީހުން ކަމަށާ އެމީހުންނަށް ނިކަމެތި ކަމެއް ދިމާވާ ކޮންމެ ފަހަރަކު އެޕާޓީން އެމީހުން ނަގާ ކޮޅަށް ޖަހާދޭ ކަމަށެވެ.\nޝަހީމް ވިދާޅުވީ، ގިނަ އަދަދެއްގެ މަސްވެރިން އެމްޑީޕީއަށް ސޮއިކޮށްފައި ވަނީ އެމްޑީޕީން އެމީހުންގެ ހައްގުގައި އަބަދު ވެސް ތެދުވާތީ ކަމަށެވެ.\nއެމީހުން އެމްޑީޕީއަށް ވަނީ އެމްޑީޕީން އެމީހުންގެ ހައްގުގައި އަބަދުވެސް ތެދުވާތީ، އެމީހުންނަށް ނިކަމެތި ކަމެއްވާ ކޮންމެ ފަހަރަކު އެމީހުން ނަގާ ކޮޅަށް ޖަހާދޭތީ ރާއްޖޭގެ ހުރިހާ ކަންކޮޅުތަކެއްގައި ވެސް މަސްވެރިންނަކީ އެމްޑީޕީ މީހުން\n~ ް ހެންވޭރު ދެކުނު ދާއިރާގެ މެންބަރު ހުސައިން ޝަހީމް\nމީގެ އިތުރުން، ރާއްޖޭގައި މަސްވެރިކަން ކުރިނާރާ އޮތީ ކުރީގެ ސަރުކާރުތަކުން އެކަމަށް ބޭނުންވާ ކަންކަން ރަނގަޅަށް ކޮށްދީފައި ނުވާތީ ކަމަށް ޝަހީމް ވިދާޅުވިއެވެ. އެގޮތުން، ބޭންކް ތަކުން ވެސް ފައިނޭންސް ކޮށް އުޅުނީ ޓޫރިޒަމަށް ކަމަށް އޭނާ ވިދާޅުވިއެވެ.\nއަދި ޓޫރިޒަމް އިން ރާއްޖެއަށް ފައިދާއެއް ލިބެންދެން ރާއްޖެ ހިފަހައްޓާލީ މަސްވެރިންގެ މަސައްކަތުން ކަމުގައިވެސް ޝަހީމްގެ ވާހަކައިގައި ފާހަގަކުރެއްވިއެވެ.\nމަސްވެރިންނަށް ބޭނުންވާ ޓެކްނިކަލް އެކްސްޕާޓައިސްއާ އެކީ، އެމީހުން ހޭލުންތެރި ކުރުވައިގެން އެކަމަށް ތައްޔާރު ކުރުމުން ރާއްޖޭގައި މަސްވެރިކަން ކުރިއަރާނެ ކަމަށާ ރާއްޖޭގެ މަސްވެރިކަން އެހެން ހަރުފަތަކަށް ދިއުމަށް ސަރުކާރުން ބޮޑު ދައުރެއް އަދާ ކުރަން ޖެހޭ ކަމަށް ޝަހީމް ވިދާޅުވިއެވެ.


SunOnline: Eh reyeh gai Barcelona aai Real Madrid ah bayyeh\nއެއްރެޔެއްގައި ބާސެލޯނާ އާއި ރެއާލް މެޑްރިޑަށް ބައްޔެއް\nޢަބްދުﷲ އައިމަން 18 Oct 2020, 10:53\nރެއާލް މެޑްރިޑާއި ކަޑިޒް ވާދަކުރި މެޗުގެ ތެރެއިން: އެ މެޗުން ރެއާލް ބަލިވީ 0-1 އިން --- ފޮޓޯ//ގެޓީ އިމޭޖެސް\nސްޕެނިޝް ލީގުގެ އެންމެ ކާމިޔާބު ދެ ޓީމު ކަމަށްވާ މިދިޔަ ސީޒަނުގެ ޗެމްޕިއަން ރެއާލް މެޑްރިޑާއި ބާސެލޯނާ ރޭ ކުޅުނު މެޗުތަކުން ބަލިވެއްޖެ އެވެ.\nލީގުގެ އެންމެ ބޮޑު ވާދަވެރިން އެއް ރެޔެއްގެ މަތިން އަހަރުތަކަކަށްފަހު ބަލިވެގެން ދިޔައިރު އެ ދެ މެޗުވެސް ކާމިޔާބު ކުރީ ނިސްބަތުން އާދައިގެ ދެ ޓީމެވެ. މި ސީޒަނަށް އަލަށް ކޮލިފައިވި ކަޑިޒް އަތުން އަމިއްލަ ދަނޑުގައި ރެއާލް 0-1 އިން ބަލިވި އިރު ރަށުން ބޭރުގައި ކުޅުނު މެޗުން ބާސެލޯނާ ހަމަ އެ ނަތީޖާއިން ބަލިވީ ގެޓާފޭ އަތުންނެވެ.\nމިފަހަރުގެ ޓްރާންސްފާގައި ކުރިން ޓީމަށް ކުޅުނު މުހިއްމު ބައެއް ކުޅުންތެރިން ރެއާލުން ދޫކޮށްލި އިރު، ރޭގެ މެޗުގައި އެ ޓީމުގެ ފަރާތުން ފެނުނީ ވަރަށް އާދައިގެ ކުޅުމެކެވެ. އެ މެޗުގައި ކަޑިޒްގެ ހަމައެކަނި ގޯލް 16 ވަނަ މިނެޓުގައި ޖެހީ އެންތަނީ ލޮޒާނޯ އެވެ. މިއީ 14 އަހަރު ތެރޭ ސްޕެނިޝް ލީގުގައި ކަޑިޒް ކުޅޭ ފުރަތަމަ ފަހަރެވެ. އަދި 29 އަހަރުތެރޭ ރެއާލް އަތުން ހޯދި ފުރަތަމަ މޮޅެވެ.\nރޭގެ މެޗުން ބަލިވުމުގެ އިތުރުން ރެއާލަށް ލިބުނު އެންމެ ބޮޑު ގެއްލުމަކީ އެ ޓީމުގެ ކެޕްޓަން ސާޖިއޯ ރާމޯސް އަނިޔާވެގެން ފައިބަން ޖެހުމެވެ. ރަމޯސްއަށް ލިބުނީ ކިހާވަރެއްގެ އަނިޔާއެއްކަން އެ ޓީމުން އަދި ހާމަކޮށްފައި ނުވާ އިރު، އަންނަ ހަފުތާގައި ރެއާލްގެ އެންމެ ބޮޑު ވާދަވެރިޔާ ބާސެލޯނާއާ ދެކޮޅަށް ވެސް ސްޕެނިޝް ލީގުގައި މެޗެއް އެބައޮތެވެ.\nމި މެޗުން ހޯދި މޮޅާ އެކު ކަޑިޒް ކުޅުނު ހަ މެޗުން 10 ޕޮއިންޓް ހޯދައިގެން ވަނީ ތާވަލުގެ ތިންވަނައަށް ޖެހިލައިފަ އެވެ. އެ މެޗުން ބަލިވި ރެއާލް ވެސް ފަސް މެޗު ކުޅެގެން 10 ޕޮއިންޓް ހޯދާފައިވާ އިރު، ރެއާލް އަދިވެސް އޮތީ ތާވަލުގެ އެއްވަނައިގަ އެވެ.\nމެޗަށްފަހު ވާހަކަ ދައްކަމުން ރެއާލްގެ ކޯޗު ޒައިނުއްދީން ޒިދާން ބުނީ، މެޗުން ބަލިވުމުން އެއްވެސް ބަހަނާއެއް ދައްކަން ބޭނުން ނުވާ ކަމަށާއި، ކަޑިޒް ހޯދި ކާމިޔާބީއަށް މަރުހަބާ ކިޔާ ކަމަށެވެ.\n"ފިޒިކަލީ ގޮތުން މެޗަށް އެހާ ބޮޑަށް ނުވަދެވި ތިބީ ރެއާލްގެ ކުޅުންތެރިންނަށް. އެކަމަކު އެއީ ބަހަނާއެއް ނޫން. ކުޅުންތެރިން ވެސް އަދި އަހަރެންވެސް ހުރީ އުފަލަކުން ނޫން. އިދިކޮޅު ޓީމުން ވަރަށް ބޮޑަށް މަސައްކަތްކޮށް ހިތްވަރު ކުރި." ޒިދާން ބުންޏެވެ.\nއަނެއް ކޮޅުން ރެއާލްގެ ރައިވަލް ބާސެލޯނާ ގެޓާފޭ އަތުން ބަލިވުމާ އެކު މިވަގުތު އޮތީ ހަތް ޕޮއިންޓާ އެކު ތާވަލުގެ ނުވަ ވަނައިގަ އެވެ. އެހެން ނަމަވެސް ބާސެލޯނާ މެޗު ކުޅެފައި ވަނީ އެހެން ޓީމުތަކަށް ވުރެން މަދުން ކަމަށްވާތީ އެ ޓީމަށް އަދިވެސް މެޗު ހަމަކޮށްގެން އެއްވަނައަށް އެރުމުގެ ފުރުސަތު އެބައޮތެވެ.\nރޭގެ މެޗު ފަށައިގެން ދެ ޓީމުގެ ފަރާތުން ވެސް އާދައިގެ ކުޅުމެއް ފެނިގެންދިޔަ އިރު، ވޭތުވެ ދިޔަ އަހަރެއްހާ ދުވަހު އަނިޔާގެ ސަބަބުން ކުޅުމާ ދުރުގައި ހުރި އުސްމާން ޑެމްބެލޭ ރޭގެ މެޗުގައި ވަނީ ފުރަތަމަ އެގާރައިގައި ހިމެނިގެން ކުޅެފަ އެވެ. އެ ހާފުގައި ބާސެލޯނާގެ ކެޕްޓަން ލިއޮނެލް މެސީ ފޮނުވާލި ހަމަލާއެއް ދަނޑީގައި ޖެހުނު އިރު އެންޓޮއިން ގްރީޒްމަން މުޅިން ހުސްކޮށް ހުރެ ފޮނުވާލި ބޯޅަ ދިޔައީ ހުރަސް ދަނޑި މަތިންނެވެ.\nބާސެލޯނާ އާއި ގެޓަފޭގެ މެޗުގައި ގެޓަފޭގެ ހަމައެކަނި ގޯލް 56 ވަނަ މިނެޓުގައި ޕެނަލްޓީއަކުން ޖެހީ ޖެއިމީ މަޓާ އެވެ.


އޭދަފުށީ ޓީމް ޕްރެކްޓިސް ފަށައިފި\nއެފްއޭއެމް ޔޫތު ޗެމްޕިއަންޝިޕުގައި ވާދަކުރާ އޭދަފުށީ ފުޓްބޯޅަ ޓީމުގެ ފަރިތަކުރުންތަކުގެ ތެރެއިން– ފޮޓޯ / ސައިނޯސާ ރާއި\nއަންނަ މަހުގެ 10 ވަނަ ދުވަހު ފެށުމަށް ހަމަޖެހިފައިވާ ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) ޔޫތު ޗެމްޕިއަންޝިޕުގައި ވާދަކުރާ އޭދަފުށީ ފުޓްބޯޅަ ޓީމުގެ ފަރިތަކުރުންތައް ފަށައިފި އެވެ.\nއޭދަފުށީ ފުޓްބޯޅަ ޓީމުގެ ފަރިތަކުރުންތައް ކުރިއަށްގެންދަނީ ކުރީގެ މަޝްހޫރު ފުޓްބޯޅަ ކުޅުންތެރިޔާ މުހައްމަދު ޒާހިދު (ބައްޓޭ) ގެ ބެލުމުގެ ދަށުންނެވެ. ޓީމު ނެރުމުގެ ހުރިހާ ކަމެއްގައިވެސް އެންމެއިސްކޮށް އުޅޭނީވެސް ބައްޓޭ އެވެ.\nބައްޓޭ ބުނީ، މިދިޔަ ހަފްތާއިން ފެށިގެން ޓީމުގެ ފަރިތަކުރުންތައް ގަވައިދުން ކުރިއަށްދާ ކަމަށެވެ. އެގޮތުން މިިދިޔަ ހުކުރުދުވަހު އޭދަފުށީ ދަ ބިގިނާސްއާއެކު ކުޅުނު މެޗު 3-0 ން ޔޫތު ޓީމު ވަނީ ކާމިޔާބުކޮށްފައެވެ. އަދި މިއަދު ހަވީރު ދަނގަޑޭ 11 އާދި 21 އަހަރުންދަށުގެ ޓީމާއެކު ޕްރެކްޓިސް މެޗެއް އޮންނާނެކަމަށްވެސް ބައްޓެ ބުންޏެވެ.\nމި އަހަރުގެ ޔޫތު ޗެމްޕިއަންޝިޕްގައި 12 ޓީމު ވާދަކުރާނެ އެވެ. އެއީ އެއީ ނިއު އާއި ވިކްޓަރީ އާއި ވެލެންސިއާ އާއި ވީބީ އައްޑޫ އެފްސީ އާއި ކްލަބް އީގަލްސް އާއި މާޒިޔާ އާއި އޯލް ޔޫތު ލިންކޭޖް (އޭވައިއެލް) އަދި ބީޖީ ސްޕޯޓްސް އާއި ހއ. ކެލާ ނާޅި ސްޕޯޓްސް ކްލަބާއި މަހިބަދޫ ސްޕޯޓްސް ކްލަބާއި އޭދަފުށި ފުޓްބޯލް ކްލަބް އަދި ގްރީން ސްޓްރީޓެވެ.\nފިލިޕީންސް ކޮޅަށް ޖެހި ގޯލުން ފެނުނީ ބ. އަތޮޅުގެ ފުޓްބޯޅައިގެ ހުނަރު\nސީނިއާ ގައުމީ ފުޓްބޯޅަ ޓީމަށް ކުޅުނު ހިތާދޫގެ ފުރަތަމަ ކުޅުންތެރިޔަކަށް ޗުމްޕު\nބ. އަތޮޅުގެ ދެ ރަށެއްގައި އައުޓްޑޯ ވޮލީކޯޓު އަޅަނީ\nޖެނުއަރީ 2, 2013 at 11:59 am\nޓީމާއި ބެހޭ މަޢުލޫމާތު މިހާރަށްވުރެ ބޮޑަށް ތަފްސީލްކޮށް ގެެނެސްދެއްވުން އެދެން. ޓީމްގެ ކުޅުންތެރިންގެ މަޢުލޫމާތު ޕްރެކްޓިސްގެ ތެރެއިން ފޮޓޯ އާއި މިނޫންވެސް ގިނަ މަޢުލޫމާތު ބޭނުން


އަލްފާޟިލް އަޙްމަދު ނަޞީރު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nކައުންސިލް އޮފިސަރ، ހއ. އަތޮޅު ކައުންސިލްގެ އިދާރާ\nއަލްފާޟިލް އަޙްމަދު ނަޞީރު\nއަޒްމު ހއ. ދިއްދޫ\nއަޙްމަދު ނަޞީރު، ސަރުކާރަށް ޚިދުމަތް ކުރައްވަން ފަށްޓަވައިފައިވަނީ، 21 ސެޕްޓެންބަރު 1982 ގައި ދިއްދޫ އޮފީހުގެ ކާތިބުކަމުގެ ވަޒީފާއިންނެވެ.6ނޮވެންބަރު 1985ގައި ވަޒީފާއިން ވަކިވެވަޑައިގަތުމަށްފަހު، އަލުން ހއ.އަތޮޅުއޮފީހުގެ2ނަންބަރު ކާތިބެއްގެ ވަޒީފާއާ ގުޅިވަޑައިގަތީ،4ފެބުރުވަރީ 1986 ގައެވެ. ހއ.އަތޮޅުއޮފީހުގެ ސީނިއަރ ކްލާކް ކަމާއި، އެސިސްޓެންޓް ސެކްރެޓަރީ ކަމާއި، ސެކްރެޓަރީ ކަމާއި، ސީނިއަރ ސެކްރެޓަރީ ކަމާއި، އެޑްމިނިސްޓްރޭޓިވް އޮފިސަރ ކަމުގެ މަގާމާއި، ޕްލޭނިންގ އޮފިސަރ ކަމުގެ މަގާމު އަޙްމަދު ނަޞީރު ފުރުއްވައިފައި ވެއެވެ.\nމި ވޭތުވެދިޔަ 38 އަހަރު ދުވަހުގެ ތެރޭގައި އަޙްމަދު ނަޞީރު ކުރައްވައިފައިވާ މައިގަނޑު މަސައްކަތްތަކުގެ ތެރޭގައި، ރަށްރަށުގެ ރައްޔިތުންގެ އެކައުންޓްގެ ފައިސާގެ ހިސާބު ބެލެހެއްޓުމާއި، ރަށްރަށުން ގޯތިދޭނޭ ސަރަޙައްދުތައް ކަނޑައެޅުމާއި، ގޯއްޗަށް އެދޭ މީހުންނަށް ގޯތި ދިނުމާ ބެހޭގޮތުން ކުރަންޖެހޭ މަސައްކަތްތަކާއި، ރަށްރަށުގެ މަގުމަގަށާއި ގޯޅިތަކުގެ ތެރެއަށް ހުންނަ ރުއްގަހަށް ބަދަލުދިނުމުގެ މަސައްކަތްތައް ހިމެނެއެވެ. އަދި އެއްގަމުގައި ދުއްވާ އިންޖީނުލީ އުޅަނދުފަހަރު ދުއްވުމުގެ ލައިސަންސްއާއި، ކަނޑުގައި ދުއްވާ އުޅަނދުފަހަރުގެ ލައިސަންސް ދޫކުރުމުގެ އެންމެހައި މަސައްކަތްތައް ކުރެއްވުމާއި، އުޅަނދުފަހަރު ބަނުމަށް ލަކުޑިއަށް އެދި ހުށަހަޅާ ފަރާތްތަކަށް ލަކުޑި ޗިޓް ހެއްދުމާބެހޭ އެންމެހައި މަސައްކަތްތަކާއި، އަތޮޅު ކައުންސިލަށް ލިބިދީފައިވާ ބާރާއި މަސްއޫލިއްޔަތު އަދާކުރުމަށްޓަކައި ކައުންސިލްގެ އިޚްތިޞާޞްގައި ހިމެނޭ ކަންތައް ތަންފީޒު ކުރުމަށް ބޭނުންވާ ޕްލޭން، އަތޮޅު ކައުންސިލަރުންގެ ލަފާގެ މަތިން އެކުލަވައިލެއްވުމަކީވެސް އަޙްމަދު ނަޞީރު ކުރައްވަމުން ގެންދެވި މަސައްކަތްތަކުގެ ތެރޭގައި ހިމެނޭ ކަންކަމެވެ.\nއަޙްމަދު ނަޞީރު މިހާރު ކުރައްވާ މައިގަނޑު މަސައްކަތްތަކުގެ ތެރޭގައި، ރަށު ކައުންސިލްތައް މޮނިޓަރ ކުރެއްވުމުގެ ގޮތުން ކުރަންޖެހޭ މަސައްކަތްތައް ކުރެއްވުމާއި، ރަށު ކައުންސިލްތަކުގެ މަސްއޫލިއްޔަތު އަދާކުރާ މިންވަރު ބެލުމުގައި އެހީތެރިވެދެއްވުމާއި، އަތޮޅުތެރޭގެ ހާލަތު ދެނެގަތުމަށް އެއްކުރާ މަޢުލޫމާތުގެ މައްޗަށް ބިނާކޮށްގެން ތަފާސްހިސާބު ތައްޔާރުކުރެއްވުމާއި، އަތޮޅު ކައުންސިލްގެ އިދާރާގެ ވެބްސައިޓް އަދާހަމަކުރައްވައި ބެލެހެއްޓެވުން ހިމެނެއެވެ.


vnews - Gambia ge dhaakhilee kankamah ai nubeynumah inzaaru kuravvaifi\nގެބްމިއާގެ ދާޚިލީ ކަންކަމަށް އަތްނުބޭނުމަށް ރައީސް ޔަހްޔާ ބޭރުގެ ފަރާތްތަކަށް އިންޒާރު ކުރައްވައިފި\nގެމްބިއާގެ ރައީސް ޔަހްޔާ ޖައްމާހް މިދިޔަ ޑިސެމްބަރު މަހުގެ2ވަނަ ދުވަހު ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަނީ - ފޮޓޯ: އޭ.އެފް.ޕީ\nގެމްބިއާގެ ދާޚިލީ ކަންކަމުގެ ތެރެއަށް އަތް ނުބޭނުމަށް ގެމްބިއާގެ ރައީސް ޔަހްޔާ ޖައްމާހް ބޭރުގެ ފަރާތްތަކަށް ގޮވާލައްވައި، އިންޒާރު ކުރައްވައިފިއެވެ.\nގެމްބިއާގެ ގައުމީ ޓީވީ މެދުވެރި ކުރައްވައި ވާހަކަފުޅު ދައްކަވަމުން ރައީސް ޖައްމާހް ވިދާޅުވީ، ގެމްބިއާގައި ހިނގަމުންދާ ސިޔާސީ މައްސަލަތަކާ ގުޅިގެން އާދަޔާޚިލާފް މަތީ މިންވަރަކަށް ބޭރުގެ ފަރާތްތަކުން ނުފޫޒު ފޯރުވަމުން ގެންދާ ކަމަށެވެ. ގެމްބިއާގެ ރިޔާސީ އިންތިޚާބުގެ ކަންކަމަށާއި، ދާޚިލީ މައްސަލަތަކުގެ ތެރެއަށް ވަނުމުގެ އިތުރުން، ގެމްބިއާއާ ދެކޮޅަށް ޕްރޮޕަގެންޑާ ފަތުރައި، ބޭރުގެ ފަރާތްތަކުން ނުބައި މައުލޫމާތުވެސް ހާމަކުރަމުން ގެންދާ ކަމަށް ރައީސް ވިދާޅުވިއެވެ.\nގެމްބިއާގެ ރައީސް މިމޭރުމުން ވާހަކަފުޅު ދެއްކެވީ، ރައީސް ޔަހްޔާ ޖައްމާހް ވެރިކަމުން ދުރުވެވަޑައިގަތުމާ ގުޅޭ މަޝްވަރާތަކަށް އިކޮނޮމިކް ކޮމިއުނިޓީ އޮފް ވެސްޓް އެފްރިކަން ސްޓޭޓްސް، އިކޯވާސްގެ ލީޑަރުން އަންނަ ހުކުރު ދުވަހު އަނެއްކާވެސް ގެމްބިއާއަށް ވަޑައިގަތުމަށް ހަމަޖެހިފައި ވަނިކޮށެވެ. މިވަފުދުގެ ވެރިޔަކަށް ހުންނަވަނީ ނައިޖީރިއާގެ ރައީސް މުހަންމަދު ބުހާރީއެވެ.\nމިދިޔަ ޑިސެމްބަރުމަހުގެ 1 ވަނަ ދުވަހު ގެމްބިއާގައި ބޭއްވި ރިޔާސީ އިންތިޚާބުގެ ނަތީޖާ ގަބޫލު ކުރެއްވުމަށް ރައީސް ޖައްމާހް ގެންދަވަނީ ދެކޮޅު ހައްދަވަމުންނެވެ.\n22 އަހަރު ވެރިކަން ކުރެއްވި ރައީސް ޖައްމާހްގެ ރިޔާސީ ދައުރު މިޖެނުއަރީމަހުގެ 18 ވަނަ ދުވަހު ހަމަވެ، ރިޔާސީ އިންތިޚާބު ކާމިޔާބު ކުރެއްވި އަޑަމާ ބަރޯ ޖެނުއަރީ 19 ވަނަ ދުވަހު ރައީސްކަމުގެ ހުވާ ކުރައްވަން ޖެހިވަޑައި ގަންނަވާއިރު، ރައީސް ޖައްމާހްވަނީ ވޯޓްގައި އޮޅުވާލުމާއި ގޯސްތަކެއް ހަދާފައިވާ ކަމަށް ވިދާޅުވެ މައްސަލަ ސްޕްރީމް ކޯޓަށް ހުށަހަޅުއްވާފައެވެ.\nއެކަމަކު، އެފްރިކާގެ ގައުމުތަކާއި، އދއިން ގެންދަނީ ރިޔާސީ އިންތިޚާބުގެ ނަތީޖާގައި މައްސަލަތަކެއް ނެތްކަމަށް ބުނެ ރައީސް ޖައްމާހް މަގާމުން ދުރުވެވަޑައި ގަތުމަށް ގޮވާލަމުންނެވެ. އެފްރިކާގެ ގައުމުތަކުގެ ވެރިން އެތައް ފަހަރެއްގެމަތިން ގެމްބިއާއަށް ވަޑައިގެން ރައީސްއާ މަޝްވަރާ ކުރައްވާފައި ވެއެވެ.\nމިއަދު ގައުމާ މުޚާތަބު ކުރައްވަމުން ޔަހްޔާ ޖައްމާހް ވިދާޅުވީ، މައްސަލަ ހައްލުކުރާނީ ގެމްބިއާގެ ރައްޔިތުން ކަމަށާއި، އެކަމުގެ ތެރެއަށް ބޭރުގެ ފަރާތްތައް ވަންނާން ޖެހޭނޭ ކަމަށް ގަބޫލު ނުކުރައްވާ ކަމަށެވެ.\nރައީސް ޔަހްޔާ ޖައްމާހްވަނީ، ސްޕްރީމް ކޯޓަށް ހުށަހަޅާފައިވާ މައްސަލާގައި ކޯޓުން ގޮތެއް ނިންމަންދެން ގެމްބިއާގެ ރައްޔިތުން ކެތްތެރިކަމާއެކު ތިބުމަށްވެސް އެދިވަޑައި ގެންފައެވެ.\nއެކަމަކު ސްޕްރީމް ކޯޓުން އިއްޔެ ބުނެފައިވަނީ، ސްޕްރީމް ކޯޓުގެ ބެންޗްގައި ފަނޑިޔާރުން ނެތުމުގެ ސަބަބުން މައްސަލަ އަވަހަކަށް ބެލޭން ނެތް ކަމަށެވެ. އެންމެ އަވަހަށްވެސް އެ މައްސަލާގައި ގޮތެއް ނިންމޭނީ މިއަހަރުގެ މެއިމަހުގެ ތެރޭގައި ކަމަށްވެސް ބުނެފައި ވެއެވެ.\nގެމްބިއާގެ ސްޕްރީމް ކޯޓުގެ ބެންޗްގައި އަބަދުވެސް ތިއްބަވަނީ އެހެން ގައުމުތަކުން ގެންނަ ފަނޑިޔާރުންނެވެ. އެއީ، އެކަމުގެ ގާބިލް ފަނޑިޔާރުން ގެމްބިއާގައި ނެތުމުންނެވެ.\nރައީސް ޖައްމާހް މިއަދު ވަނީ، ރިޔާސީ އިންތިޚާބުގެ ކުރިންނާއި، އިންތިޚާބުގެ ފަހުން، އިންތިޚާބާ ގުޅުންހުރި މައްސަލަތަކުގައި ހައްޔަރު ކޮށްފައިވާ އެއްވެސް މީހެއްގެ މައްޗަށް ޝަރީއަތް ނުހިންގުމަށް އަދި އިތުރަށް މީހުން ހައްޔަރު ނުކުރުމަށްވެސް އަމުރު ކުރައްވާފައެވެ. އެކަމަކު ރައީސް ޖައްމާހް ކުރިން ވަނީ ރައްޔިތުންނަށް އިންޒާރު ދެއްވާފައެވެ.\nރައީސް ޖައްމާހް މިއަދުވަނީ، ގެމްބިއާއާ ދެކޮޅަށް ގަރާރުތައް ފާސްކޮށްފައިވާތީ އދގެ ސަލާމަތީ މަޖިލީހަށާއި، އެފްރިކަން ޔޫނިއަންއަށާއި އަދި އެކޯވާސްއަށްވެސް ވަރުގަދަ ބަހުގެ ހަމަލާތަކެއް ދެއްވާފައެވެ.\nގެމްބިއާގެ ރައީސްގެ ކިބައިން މަގާމުން އެއްފަރާތްވެ ވަޑައިގެންފާނެ ކަމުގެ ނިޝާނެއް ނުފެންނައިރު، ރިޔާސީ އިންތިޚާބު ކާމިޔާބު ކުރެއްވި އަޑަމާ ބަރޯ އުންމީދު ކުރައްވަމުން ގެންދަވަނީ ޖެނުއަރީ 19 ގައި ރައީސްކަމުގެ ހުވާ ކުރެއްވޭނޭ ކަމަށެވެ.


Ajax in Real Madrid ge zamaan dhuvaalifi!\nއަޔެކްސްއިން ރެއާލް މެޑްރިޑްގެ ޒަމާން ދުއްވާލައިފި!\nމިދިޔަ ތިން އަހަރު ޗެމްޕިއަންސް ލީގްގައި ރެއާލް މެޑްރިޑުން ދެމެހެއްޓި ޑޮމިނެންސް އަޔެކްސްއިން ރޭ ނިމުމަކަށް ގެނެސްފި އެވެ.\nދެ ވަނަ ބުރުގެ ފުރަތަމަ ލެގް މެޗުގައި، އަޔެކްސްގެ ދަނޑުގައި ކުޅުނު މެޗު 2-1 ން މޮޅުވެފައިވުމުން، ރޭ އަމިއްލަ ދަނޑުގައި ކުޅުނު މެޗަށް ރެއާލް މެޑްރިޑް ނުކުތީ އަވޭ ދެ ގޯލްގެ އެޑްވާންޓޭޖާއެކު އެވެ. އެހެން ނަމަވެސް މެޗުގެ ފުރަތަމަ 20 މިނެޓް ހަމަ ވުމުގެ ކުރިން އަޔެކްސްއިން ވަނީ ރެއާލްގެ އުންމީދުތައް ފެނަށް ދުވާލާފަ އެވެ. އަޔެކްސްއިން މެޗު ކާމިޔާބު ކުރީ 4-1 ންނެވެ.\nއަޔެކްސްއަށް ނަތީޖާ އަނބުރާލަ ދިނުމުގައި އެންމެ މުހިންމު ދައުރެއް އަދާ ކުރީ ސާބިއާގެ މިޑްފީލްޑާ، ޑޫސަން ޓަޑިޗް އެވެ. އަޔެކްސްގެ ފުރަތަމަ ދެ ލަނޑުޖަހަން ފުރުސަތު ތަނަވަސް ކޮށްދީ ތިން ވަނަ ލަނޑު ޖެހީ އޭނާ އެވެ.\nމެޗު ފެށިގެން ހަތް ވަނަ މިނެޓްގައި، އަޔެކްސްގެ ހާކިމް ޒިޔެކް ވަނީ، ރެއާލް މެޑްރިޑްގެ ގޯލް ހުޅުވާފަ އެވެ. މެޗުގެ 18 ވަނަ މިނެޓްގައި ޑޭވިޑް ނެރެސް ވަނީ ދެ ވަނަ ލަނޑު ކާމިޔާބު ކޮށްފަ އެވެ.\nރެއާލް މެޑްރިޑަށް އިތުރަށް މައްސަލަ ކުރިމަތިވީ، އެ ޓީމުގައި މޮޅު ކުޅުމެއް ދައްކަމުން އަންނަ، ވިނީސިއުސް ޖޫނިއާ އާއި ލޫކަސް ވަޒްކްއޭޒްއަށް އަނިޔާވެ، ފުރަތަމަ ހާފުގައި ބަދަލު ކުރަން ޖެހުމުންެވެ.\nވަޒްކްއޭޒްގެ ބަދަލުގައި ކުޅެން އެރި ބޭލް ވަނީ ފުރަތަމަ ހާފު ފަހު ކޮޅުގައި ރަނގަޅު ހަމަލާއެއް އުފައްދާފަ އެވެ. އެ ހަމަލާ އަމާޒުވީ ގޯލް ދަނޑިއަށެވެ.\nއަޔެކްސްގެ ތިން ވަނަ ލަނޑު ޓަޑިޗް ކާމިޔާބު ކުރީ، މެޗުގެ 62 ވަނަ މިނެޓްގަ އެވެ. އޭގެ ފަހުން މާކޯ އެސެންސިއޯ ވަނީ، ރެއާލްގެ ހަމައެކަނި ލަނޑު ކާމިޔާބު ކޮށްފަ އެވެ. އަޔެކްސްގެ ހަތަރު ވަނަ ލަނޑު ޖެހީ، ލާސެ ޝޯން އެވެ.\nޗެމްޕިއަންސް ލީގްގެ ސެމީ ފައިނަލާ ހަމައަށް ނުގޮސް ރެއާލް މެޑްރިޑް ކަޓައިގެން ދިޔައީ އަށް އަހަރު ފަހުންނެވެ. ޗެމްޕިއަންސް ލީގްގެ ދެ ވަނަ ބުރުން މީގެ ކުރިން އެ ޓީމު ކަޓައިގެން ދިޔައީ 2010 ވަނަ އަހަރު އެވެ. ޗެމްޕިއަންސް ލީގް 13 ފަހަރު ކާމިޔާބު ކޮށް، އެ މުބާރާތުގެ އެންމެ ކާމިޔާބު ޓީމަކީ ރެއާލް މެޑްރިޑެވެ.\nރޭ ޑޯޓަމުންޑާއި ޓޮޓެންހަމް ކުޅުނު މެޗު 1-0 ން ކާމިޔާބު ކޮށް ޓޮޓެންހަމް ވަނީ ކްއާޓާ ފައިނަލަށް ދަތުރު ކޮށްފަ އެވެ.\nޑިމާރިއާގެ ދެ ގޯލުން ރެއާލްއަށް ހިތްދަތި ބައްޔެއް


Iraq in faibaane kamah bune sitee fonuvunee olhigen kamah bunefi\nއިރާގުން ފައިބާނެކަމަށް ބުނެ ސިޓީ ފޮނުވުނީ އޮޅިގެންކަމަށް ބުނެފި\nއައިއެސް ޖަމާއަތާއި ދެކޮޅަށް އެމެރިކާ އިސްވެ އޮވެ އިރާގުގައި ހަރަކާތްތެރިވާ ފައުޖު އެގައުމުން ފައިބާނެކަމަށް ބުނެ ސިޓީއެއް ފޮނުވުނީ "އޮޅުމަކުންކަމަށް" އެެމެރިކާގެ ދިފާއީ ވުޒާރާއިން ބުނެފިއެވެ.\nރޮއިޓާސްއިން ރޭ ރާއްޖެ ގަޑިން ދަންވަރުގެ ވަގުތެއްގައި ރިޕޯޓްކުރި ގޮތުގައި ކޮމްބައިންޑް ޖޮއިންޓް ޓާސްކްފޯސް (ސީޖޭޓީއެފް)އިން ވަނީ މިކަން ރަސްމީކޮށް ނިންމައި، އެކަން ވަނީ އިރާގުގެ ދިފާއީ ވުޒާރާއަށާއި ބޮޑުވަޒީރަށް އަންގާފައެވެ.\nސީޖޭޓީއެފްގެ ކޮމާންޑިންގ ޖެނެރަލް އަދި ޔޫއެސް މެރިން ކޯޕްސްގެ ވިލިއަމް.އެޗް.ސީލީ ސޮއިކޮށް އެ ދެ ފަރާތަށް ފޮނުވި ސިޓީއެއްގައި ބުނެފައިވަނީ އިރާގުގެ ދާޚިލީ އަދި ޚާރިޖީ މިނިވަންކަމަށް އިހުތިރާމްކުރުމުގެ ގޮތުންނާއި އެގައުމުގެ ބޮޑުވަޒީރާއި ގާނޫނު ހަދާ މަޖިލީހުގެ އެދުމުގެ މަތިން ކުރިއަށް އޮތް ދުވަސްތަކާއި ހަފްތާތަކުގައި އެ ސިފައިން އެގައުމުން ފޭބުމުގެ މަސައްކަތް ކުރަމުންދާާނެކަމަށެވެ.\nއެބޭފުޅާ ވަނީ އެގައުމުގައި ތިބި ބޭރު ގައުމުތަކުގެ ސިފައިން އެގައުމުން ފޭބުމަށް އެންގި އެންގުމަށް އިހުތިރާމްކުރައްވާ ކަަމަށްވެސް ވިދާޅުވެފައެވެ.\nނަމަވެސް ފަހުން މި ސިޓީއާއި ގުޅިގެން ޕެންޓަގަންގެ ޖޮއިންޓް ޗީފްސް ޗެއަރމަން މާރކް މިލީ ވިދާޅުވީ އެއީ ހަގީގަތުވެސް އޮޅިގެން ފޮނުވުނު، އަދި ސޮއިނުކޮށް ޑްރާފްޓްގައި އޮތް ސިޓީއެއް ކަމަށެވެ. އަދި އެ ސިޓީ ލިޔެވިފައިވަނީ މިވަގުުތު އިރާާގްގެ އެކި ސަރަހައްދުތަކަށް އެ ފައުޖުގެ މެންބަރުން ބަދަލުކުރުމުގެ މަސައްކަތް ކުރަމުންދާތީ ކަމަށް އެބޭފުޅާ ވަނީ ވިދާޅުވެފައެެވެ.\nއެމެރިކާއިން މިހާތަނަށް އެގައުމުގެ ސިފައިން އިރާގުން ބޭލުމުގެ ވިސްނުމެއް ނުގެންގުޅޭކަމަށް ވަނީ ބުނެފައެވެ.


CSC ah mashvaraa kuran India ge hassa vafudheh athuvejje | Mihaaru\nއެންސީޖީޖީ އާއި ސީއެސްސީން ކުރިއަށް ގެންދާ މަޝްވަރާތައް ހުޅުވުމުގެ ރަސްމިއްޔާތުގައި އިންޑިއާގެ ސަފީރު ސަންޖޭ ސުދިރު ވާހަކަ ދައްކަވަނީ -- ފޮޓޯ: ސީއެސްސީ\nސީއެސްސީއާ މަޝްވަރާކުރަން އިންޑިއާގެ ހާއްސަ ވަފުދެއް އަތުވެއްޖެ\n19 އޯގަސްޓް 2019 - 14:16 14 comments\nރާއްޖޭގެ ސިވިލް ސާވިސް މުވައްޒަފުން ތަމްރީން ކުރަން އިންޑިއާއާ އެކު ވެފައިވާ އެއްބަސްވުމުގެ ދަށުން އެކަން ކުރިއަށް ގެންދާނެ ގޮތަކާ މެދު މަޝްވަރާ ކުރަން އިންޑިއާގެ ވަފުދެއް މިއަދު ރާއްޖެ އަތުވެއްޖެ އެވެ.\nއިންޑިއާގެ ބޮޑުވަޒީރު ނަރެންދްރާ މޯދީ ރާއްޖެއަށް ކުރެއްވި ދަތުރުގައި އެ ގައުމުގެ ނެޝަނަލް ސެންޓާ ފޯ ގުޑް ގަވަނަންސް (އެންސީޖީޖީ) އާއި ރާއްޖޭގެ ސިވިލް ސާވިސް ކޮމިޝަނާ ދެމެދު ވި އެއްބަސްވުމުގެ ސަބަބުން ކުރިއަށް އޮތް ފަސް އަހަރުގެ ތެރޭގައި ދިވެހި 1000 ސިވިލް ސާވަންޓުންނަށް އިންޑިއާގެ ސަރުކާރުން ތަފާތު ތަމްރީނުތައް ކުރިއަށް ގެންދަން މަގުފަހިވެ އެވެ.\nސީއެސްސީ އިން މިއަދު ކުރި ޓްވީޓެއް\nތަމްރީންތަކާ ބެހޭ މަޝްވަރާތައް ކުރަން އެންސީޖީޖީން ރާއްޖެ ވަޑައިގަތީ އެތަނުގެ އެޑްމިނިސްޓްރޭޓިވް ރިފޯމް އެންޑް ޕަބްލިކް ގްރީވަންސަސް ޑިޕާޓްމެންޓްގެ އެޑިޝަނަލް ސެކްރެޓަރީ ޝްރީ ސިރިނިވަސް އާއި އެތަނުގެ އެސޯސިއޭޓް ޕްރޮފެސަރު ޕޫނަމް ސިންގް އެވެ.\nއެ ތަމްރީން ޕްރޮގްރާމުތައް ކުރިއަށް ގެންދާނެ އެކްޝަން ޕްލޭން އެކުލަވާލަން އެންސީޖީޖީ އާއި ސީއެސްސީ ގުޅިގެން މިއަދާއި މާދަމާ މަޝްވަރާތަކެއް ކުރަން ނިންމާފައިވާ ކަމަށް ސީއެސްސީގެ ޕަބްލިކް ރިލޭޝަންސް އެގްޒެކްޓިވް އާއިޝަތު ހުދާ "މިހާރު" އަށް ވިދާޅުވި އެވެ.\nމީގެ އިތުރުން އެ ވަފުދުގެ ދެ ބޭފުޅުން ވަނީ ނައިބު ރައީސް ފައިސަލް ނަސީމާ ބައްދަލުކުރައްވައިފަ އެވެ.\nއެންސީޖީޖީ އަކީ އިންޑިއާ ސަރުކާރުގެ އިސް މަގާމުތަކުގައި މަަސައްކަތްކުރާ މީހުންނަށް ވެސް ތަފާތު ތަމްރީން ޕްރޮގްރާމްތައް ހިންގާ ސެންޓަރެކެވެ.\nއިތުރު ލިޔުންތައް އިންޑިއާ ސިވިލް ސާވިސް ކޮމިޝަން ރާއްޖެ-އިންޑިއާ ސިވިލް ސާވަންޓުން ނައިބު ރައީސް ފައިސަލް ނަސީމް ސަންޖޭ ސުދިރް (އިންޑިއާގެ ސަފީރު)


ލޯބީގެ ބަހުން ފަރިތަކަމާއެކު ވާހަކަ ދައްކަން އިނގޭތަ – dhirun\nލިޔުނީ މުޖޭ · ޝާއިއުކުރީ April 6, 2019 ·\nލޯބީގެ ބަހުން ( ނުވަތަ ހަރަކާތުން ) ވާހަކަ ދައްކަން ބޭނުންވާނަމަ ފަސްކަމެއްގެ މައްޗަށް ސަމާލުކަން ދޭންޖެހެއެވެ. މީގެ ތެރޭގައި ހިމެނޭ ކަންތައްތަކުގެ ތެރޭގައި ތަފާތުމަރުހަލާތުގައި ނުވަތަ ކުރިމަތިވާ ތަފާތު ކަންކަމުގައި އެހީތެރިކަން ފޯރުކޮށްދިނުމާއި، ކޮލެޓީ ވަގުތުއާއި، ހަދިޔާ ދިނުން ނުވަތަ ހަދިޔާ ބަދަލުކުރުމާއި، ޚިދުމަތުގައި ދެމިހުރުމާއި އަދި އެކުގައި އުޅުން ނުވަތަ ވަރަށް ގާތްކޮން ހަޔާތުގެ ބައިވެރިޔާއާއި އެކު އުޅުންހިމެނެއެވެ.\nނޭގިނަމަވެސް ބައެއް މީހުން އެހެން މީހުންނަށް ލޯބިވާކަން ހާމަކުރެއެވެ. ނަމަވެސް އެ ލޯބި ރައްދުވާ ފަރާތަށް އެކަން ދެނެގަންނާކަން ނޭގެއެވެ. މިސާލަކަށް ބުނާނަމަ، ތިރީގައި މިވާ ކަންތައްތަކަކީ ލޯބިވާކަން ހާމަކޮށްދޭ ބައެއް ކަންތައްތަކެވެ. ދެމީހުންގެ ދެމެދުގައި އުފެދިފައިވާ ވަކިވުމެއް ނެތް ގުޅުން އިތުރަށް ދަމަހައްޓައިދޭ އެއްޗެއްގެ ގޮތުގައި ރީތި މާބޮޑިއެއް ހަދިޔާކުރުން ހިމެނެއެވެ. މީގެ އިތުރުން ފިރިހެން މީހާއަށް ރައްދުވާ ގޮތަށް ބުނެލާ ހިތްވަރުގެ ބަސްތަކާއި، ފިރިމީހާއަށްޓަކައި ގޭގައި ކައްކާފައި ހުންނަ މީރު ކާތަކެއްޗަކީ ދެމީހުންގެ ގުޅުން އިތުރަށް ބަދަހިވެގެން ދާކަމެކެވެ.\nތިމާ ލޯބީގެ ބަސް ދަސްކުރަން ބޭނުންވާނަމަ، ތިމާއަކީ ކާކުކަން ބައިވެރިޔާއަށް ދަސްކޮށްދިނުމަށް އެހީތެރިވާށެވެ. ދެމީހުންވެސް އެކަކު އަނެއްކަކު ރަނގަޅަށް ދަސްވެއްޖެނަމަ އުފެދިފައިވާ ލޯބީގެ ގުޅުން ބަދަހިވެގެން ދާނެއެވެ. މިގޮތުން ލޯބީގެ ބަސް ދަސްކުރަން ބޭނުންވާނަމަ، ތިމާގެ ބައިވެރިޔާ ތިމާއަށް ކޮށްދޭ ކަންތައްތަކާމެދު ވިސްނާ ފިކުރުކުރާށެވެ. ގިނަމީހުން ލޯބިވާކަން ހާމަކަރަނީ އެމީހުންގެ އަމަލުން، އެކަން ރައްދުވާ ފަރާތް ވިހާވެސް ފަސޭހައިން ގަޔާވެގެން ދެނެގަންނާނެ ހެންނެވެ.\nބައެއް މީހުން ލޯބި ހާމަކުރުމަށްޓަކައި ނޫންގޮތަކަށް ބޭނުންވާ ކަންތައްތަކާމެދު ޝަކުވާ ކުރާނެއެވެ. ހުށަހަޅާފަރާތް ބޭނުންވާ ކަންތައް ހަޔާތުގެ ބައިވެރިޔާއަށް ފުރިހަމަ ނުކޮށްދެވިއްޖެނަމަ ދެރަވާގޮތްވާނެއެވެ. މިސާލަކަށް ބުނާނަމަ ބައިވެރިޔާ ހީކުރާނީ އޭނަ ބޭނުންވާވަރަށް އެކުގައި ވަގުތު ހޭދަކުރަން ބޭނުން ނުވާކަމަށެވެ. އަދި އަނެއްބަޔަކު ހީކޮށްގެން ހުންނާނީ ތިމާ ލޯބިވާ ކަން ހާމަކުރުމުން އެކަން ވަރަށް ފަސޭހައިން ބައިވެރިޔާއަށް ދޭހަވާނެކަމަށެވެ. ނަމަވެސް އެއީ ކުށްހީއެކެވެ. އެކަންތައް ދަސްކުރަން ވަގުތު ބޭނުންވާނެއެވެ. ވިސްނާލީމަވެސް އިގިގެނަދާނެފަދައިން، ފްރާންސް މީހުންނަށް އިނގިރޭސި ބަހުން ދައްކާ ވާހަކަ ދޭހަވެގެންދާނީ، އިނގިރޭސި ބަހުން ދައްކާވާހަކަ ލަސްލަހުން އަޑުހަރުކޮށް ދައްކައިގެންނެވެ. ތިމާވެސް ތަފާތު ލޯބީގެ ބަހުރުވަ ނުވަތަ ހަރަކާތްތައް ގެންގުޅޭނަމަ، ލަސްލަހުން ތިމާގެ ބައިވެރިޔާއަށް ވިސްނޭގޮތަށް ބުނެދިނުމަށް މަސައްކަތްކުރާށެވެ. ފުރަތަމަ ކޮޅުގައި ވަރަށް ބީރައްޓެހި ކަމެއްގެ ގޮތުގައި ދެކޭނެއެވެ. ނަމަވެސް ފަހުން އެކަމަށް އާދަވެގެންދާނެއެވެ.\nލޯބީގެ ބަސް ނުވަތަ ހަރަކާތް ދަސްކުރަން ބޭނުންވާނަމަ، ތިރީގައިމިވާ ކަންތައްތައް ކުރާށެވެ.\nތިމާގެ ބައިވެރިޔާ ކޮށްދިން 10 ކަމެއް ލިޔާށެވެ. މި 10 ކަންތައްތަކަކީ އެކަންތައް ކޮށްދިނުމުން ތިމާއެކަމާއި މެދު ވަރަށް ހިތްހަމަ ޖެހުނު އަދި އުފާވި ކަންތައްތަކެއްގެ ގޮތުގައި ވާންވާނެއެވެ. ހަމަ މިގޮތަށް ތިމާގެ ބައިވެރިޔާގާތުގައިވެސް، ތިމާ އެކަމެއް ކޮށްދިނުމުން ބައިވެރިޔާ އުފާވި އަދި އެކަމާއި މެދު ހިތްހަމަޖެހުނު 10 ކަމެއް ލިޔަން ބުނާށެވެ. މީގެ ތެރެއިން ދެމީހުންގެވެސް އެއްގޮތް ކަންތައް ފާހަގަކުރާށެވެ.\nދެމީހުންނަކީ ވަކިވުމެއްނެތް ދެމީހުން ކަން ހާމަވާގޮތަށް، ލޯބީގެ މެސެޖު، ޅެން ފަދަ ތަކެތި ލިޔެފައި ފޮނުވާށެވެ. އަދި މީގެ އިތުރުން އާންމުން ތިބޭ ތަންތަނުގައިވެސް ލޯބިވާކަން ހާމަކުރާށެވެ.\nއެކުގައި ހޭދަކުރަން ލިބޭ ހުސްވަގުތު ވިހާވެސް ރަނގަޅު ގޮތުގައި ބޭނުންކުރުން، މިސާލަކަށް، ދެމީހުން އެކުގައި ހިގާލަންދިއުމާއި، ފިލްމު ބަލަން ދިއުމާއި އަދި ކޮފީއަށްވެސް ދެވިދާނެއެވެ.\nހަދިޔާބަދަލުކުރުން؛ ދެމީހުން އެކުގައި ބާޒާރަށްގޮސް ބޭނުންވާކަހަލަ ހަދިޔާއެއް ނުވަތަ ހެދުމެއް ގަތްދިނުމާއި، ޝައުގުވެރިވާ ކަހަލަ ޝޯއެއް ބަލަން ޓިކެޓް ގަތްދިނުމާއި، ހިތްހަމަޖެހޭ މީރު ކެއުމެއް، ކެއުމަށްޓަކައި ރެސްޓޯރަންޓް އަކަށް ދިއުން ފަދަ ކަންތައް ކުރެވިދާނެއެވެ.\nމީރު ކެއުމެއް ބައިވެރިޔާއަށް ތައްޔާރުކޮށްފައި ބެހެއްޓުމާއި އަދި ނުބުނި ކަމުގައި ވިޔަސް ފިރިހެނުންނަށް، ވެސް ކޮންމެހެން ގޭގައި ކުރަންހުރި މަސައްކަތެއް ހުރިނަމަ އެކަންތައް އަންހެނުންނަށް ކޮށްދެވިދާނެއެވެ.\nބައިވެރިޔާއާއެކު ވީހާވެސް ގާތްގޮތެއް ބެހެއްޓިދާނެއެވެ. އަދި އެކުގައި ދެމީހުން ތިބޭ އިރު ލޯބިން ބޮލުގައި ނުވަތަ ގައިގައި ފިރުމާލުންވެސް ހިމެނެއެވެ.\nކުރިއަށް އަމިއްލަ ނަފްސަށް ކުރާ އިތުބާރު ރަނގަޅު ކުރާނެގޮތް\nފަހަތަށް ދެމީހުންގެ މެދުގައި އުފެދިފައިވާ ލޯބީގެ ގުޅުން މުޅިއުމުރަށް ދަމަހައްޓާނީ ކިހިނެއް؟


SunOnline: Mi aharu Dhiraagah varah bodu badhaleh annaane: Ashmalee\nދިރާގުގެ ޗެއާމަން މުހައްމަދު އަޝްމަލީ ވާހަކަ ދައްކަވަނީ -- ސަން ފޮޓޯ/ ފަޔާޒު މޫސާ\nމިއަހަރު ދިރާގަށް ވަރަށް ބޮޑު ބަދަލެއް އަންނާނެ: އަޝްމަލީ\nކަސްޓަމަރުންގެ ޝަކުވާއާއި ކަންބޮޑުވުން އަޑުއަހާ\nބައެއްފަހަރު މައްސަލަ ދިމާވާކަން ގަބޫލުކުރޭ\nހައްލު ކުރުމަށް މުހިންމު މަސައްކަތްތަކެއް ދަނީ ކުރަމުން\n1 އަހަރު4ދުވަސް ކުރިން - 20 އޭޕްރިލް 2017 4\nދިރާގުގެ ކަސްޓަމަރުންނަށް ޚިދުމަތް ލިބުމުގައި ދިމާވާ ދަތިތަކާއި އެހެނިހެން ކަންބޮޑުވުންތަކަށް ވެސް ހައްލު ހޯދުމުގެ މަސައްކަތް ކުރަމުންދާ ކަމަށާއި، މިއަހަރު ނިމުމުގެ ކުރިން ދިރާގުން ވަރަށް ބޮޑު ބަދަލެއް ފެނިގެން ދާނެ ކަމަށް އެކުންފުނީގެ ޗެއާމަން މުހައްމަދު އަޝްމަލީ ވިދާޅުވެއްޖެއެވެ.\nނޭޝަނަލް އާޓް ގެލެރީގައި މިރޭ ބޭއްވި ދިރާގުގެ 28 ވަނަ އަހަރީ އާންމު ޖަލްސާގައި ބައެއް ހިއްސާދާރުން ވަނީ ދިރާގުގެ ޚިދުމަތްތައް ލިބުމުގައި ދިމާވާ ބައެއް ދަތިތައް، ދިރާގުގެ ބޯޑުގެ ޑިރެކްޓަރުންނާ ހިއްސާ ކޮށްފައެވެ.\nބައެއް ހިއްސާދާރުން ވަނީ ދިރާގުގެ ސިގްނަލް ނުލިބޭ މައްސަލަ ފަދަ ކަންކަން ބޯޑުގެ ސަމާލުކަމަށް ގެނެސްފައެވެ.\nދިރާގުގެ ޗެއާމަން މުހައްމަދު އަޝްމަލީ ވިދާޅުވީ، ކަސްޓަމަރުންގެ މައިގަނޑު ކަންބޮޑުވުންތައް ކަމުގައިވާ، ކަނެކްޓިވިޓީއާއި ޚިދުމަތްތައް ފޯރުކޮށްދިނުމުގެ ކަންކަން ވަރަށް ބޮޑަށް ރަނގަޅު ކުރެވޭތޯ ބަލާނަން ކަމަށެވެ.\nމިއަހަރުގެ ފުރަތަމަ ކުއާޓަރުގެ ތެރޭގައިވެސް މައްސަލަތައް ހައްލުކުރުމަށް ގިނަ މަސައްކަތްތަކެއް ކުރެވުނުކަން ފާހަގަކުރައްވަމުން، އަޝްމަލީ ވިދާޅުވީ މިއަހަރު ނިމުމުގެ ކުރިން ދިރާގުން ބޮޑު ބަދަލެއް ފެނިގެން ދާނެ ކަމަށެވެ.\n"ސިގްނިފިކަންޓް، ބޮޑު ބަދަލެއް ކުރިޔަށް އޮތް މަސްތަކުގައި ފެނިގެން ދާނެ. އަޅުގަނޑު އެކަން ކަށަވަރު ކޮށްދެން،" އަޝްމަލީ ވިދާޅުވިއެވެ.\nއަޝްމަލީ ވިދާޅުވީ ދިރާގުގެ 3ޖީ އަދި 4ޖީގެ ޚިދުމަތް މާލޭގައި ބައެއް ފަހަރު ލިބުން ދަތިވަނީ ކައިރި ކައިރީގައި އުސް އިމާރާތްތައް ހުރެ، މާލޭގެ މަގުތައް ވެސް ހަނިވުމުން ކަމަށެވެ. އެހެން ނަމަވެސް ސިގްނަލް ރަނގަޅުކުރުމަށް ދިރާގުން 2014 އިން ފެށިގެން ބޮޑެތި އިންވެސްޓްމެންޓްތަކެއް ކުރަމުންދާ ކަމަށް އަޝްމަލީ ވިދާޅުވިއެވެ.\n"އަޅުގަނޑަށް އަމިއްލައަށް ފާހަގަވި އައިޖީއެމްއެޗުގައި ސިގްނަލް ނުލިބޭކަން. ދެން އަޅުގަނޑުމެންގެ ނެޓްވޯކް ޓީމް އެތަނަށް ގޮސް ބެލުމަށްފަހު، މިހާރު އަޅުގަނޑުމެން ވާނީ މުޅި އައިޖީއެމްއެޗުގައި ކޭބަލް އަޅާފައި. މިހާރު އައިޖީއެމްއެޗުގެ ތިއޭޓަރުނަށް ވެސް ދިރާގު ސިގްނަލް ލިބޭނެ،"\nޚިދުމަތް ރަނގަޅުކުރުމަށް މަސައްކަތް ކުރަމުންދާކަން ފާހަގަކުރައްވަމުން އަޝްމަލީ ވިދާޅުވީ، ދިރާގުން އަބަދާއި އަބަދު ގެންދަނީ ސިގްނަލް ރަނގަޅަށް ނުލިބޭ ސަރަހައްދުތައް ހޯދައި، އެތަންތަނުގައި ސިގްނަލް ރަނގަޅުކުރެވޭތޯ ބަލަމުން ކަމަށެވެ.\n"އަޅުގަނޑުމެން އެބަ ބަލަން ސިގްނަލް ބޫސްޓް ކުރެވޭނެ ގޮތްތަކެއް ކުރެވޭތޯ. ގިނަ އޮފީސްތަކެއް ހުންނަ ވެލާނާގެ ސަރަހައްދާއި، ބަނދަރުތަކާއި ފެރީ ޓާމިނަލް ފަދަ، މީހުން ގިނައިން ގޮސް އުޅޭ ތަންތަނުގައި އަޅުގަނޑުމެން ވަނީ ސިގްނަލް ބޫސްޓާސް ހަރުކޮށްފައި،" ދިރާގުގެ ޗެއާމަން ވިދާޅުވިއެވެ.\n"ސްޕީޑު ދަށްވެ، ސިގްނަލް ނުލިބުމަކީ ދިރާގަށް ވެސް ވަރަށް ބޮޑު ކަންބޮޑުވުމެއް. އަޅުގަނޑުމެން މިކަންކަން ހައްލު ކުރުމަށް މަސައްކަތް ކުރަމުން މިދަނީ."\nޓެކްނޮލޮޖީ ވިޔަފާރި ރާއްޖޭގެ އިގްތިޞާދު ދިރާގު މުއާސަލާތީ ޚިދުމަތް\nއައިފޯނުގެ ވިޔަފާރި ދަށްވެދާނެ ކަމުގެ ބިރު އެބައޮތް9ގަޑި 58 މިނެޓް ކުރިން\nޔޫޓިއުބުން ތިން މަސްތެރޭ އަށް މިލިއަނަށް ވުރެ ގިނަ ވީޑިއޯ ނަގައިފި 10 ގަޑި 38 މިނެޓް ކުރިން\nއީރާނުގައި ބިޓްކޮއިން މަނާކޮށްފި 10 ގަޑި 10 މިނެޓް ކުރިން\nމަރުވެފައިވާ މީހެއްގެ ފިންގާ ޕްރިންޓުން ފޯނެއް ހުޅުވަން އުޅެފި 10 ގަޑި 16 މިނެޓް ކުރިން\nމެކްބުކް ޕްރޯގެ ބެޓެރީވެސް ބަދަލުކޮށްދެނީ2ދުވަސް9ގަޑި ކުރިން


Inthihaabu baathil kurevey varuge kameh eba oiytha? | Mihaaru\nއިންތިޚާބުގައި ވޯޓުލި މީހެއްގެ އަތުގައި ފާހަގަ ޖަހަނީ: އިންތިޚާބުގެ މިނިވަންކަމާ މެދު ޕީޕީއެމުން މިހާރު ދަނީ ސުވާލު އުފައްދަމުން --- ފޮޓޯ/މިހާރު\n10 އޮކްޓޯބަރ 2018 - 08:16 52 comments\nރިޔާސީ އިންތިޚާބު ބޯމަތިވަމުން އައިއިރު އިދިކޮޅު ފަރާތްތަކުން ތަކުރާރުކޮށް ދައްކަމުން ދިޔައީ އެއް ވާހަކައެކެވެ. އިލެކްޝަންސް ކޮމިޝަނާ މެދު އިތުބާރު ނެތް ވާހަކަ އާއި އިންތިޚާބުގައި އޮޅުވާލުމުގެ ކަންތައްތައް ހިނގަން އުޅޭ ވާހަކަ އެވެ. ވޯޓުލާ މަރުކަޒުގެ އޮފިޝަލުންނަށް ޕީޕީއެމްގެ ހަރަކާތްތަކުގައި ބައިވެރިވާ މީހުން ނަގަމުންދާ ކަމަށް ބުނާ ވާހަކަ އާއި ނަތީޖާ ބަދަލު ކުރަން ކޮމިޝަނުން މަސައްކަތް ކުރާ ކަމުގެ ތުހުމަތުތަކާއި ނުބައި ތަންތަނަށް ރީ ރަޖިސްޓާ ކުރަމުންދާ ކަމުގެ ޝަކުވާތަކެވެ.\nއެކަމަކު އިންތިޚާބާ މެދު އެއްވެސް ކަންބޮޑުވުމެއް ނުވަތަ އެއްވެސް ޝަކުވާއެއް ޕީޕީއެމްގެ އޭރު ނެތެވެ. އިލެކްޝަންސް ކޮމިޝަނަށް އެ ޕާޓީގެ ފުރިހަމަ އިތުބާރު އޮތެވެ. އެ ކޮމިޝަނަށް ފާޑުކިޔައި، އިދިކޮޅުން އޭރުން ދައްކާ ވާހަކަތަކަށް އެންމެ ބޮޑަށް ރައްދު ދީ، ކޮމިޝަން ދިފާއުކުރީ ވެސް ޕީޕީއެމުންނެވެ. އިންތިޚާބުގައި މަކަރު ހަދަން އުޅޭ ކަމަށް ބުނެ އޭރު އިދިކޮޅު ފަރާތްތަކުން ދެއްކީ ފިތުނަ އުފެއްދުމުގެ ވާހަކަތަކެއް ކަމަށް ބުނެ އެކަން ވެސް އެ ޕާޓީން ދޮގުކުރި އެވެ.\nއިންތިޚާބު ނިމި ނަތީޖާ އިއުލާން ކުރިއިރު، ކަން ވެގެން ދިޔައީ އިދިކޮޅު ފަރާތްތަކުން ކުރިން ހީކުރި ގޮތާ މުޅިން ޚިލާފަށެވެ. އިދިކޮޅު ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ބޮޑު ތަފާތަކުން އިންތިޚާބު ކާމިޔާބު ކުރެއްވިއިރު، ކުރި ތުހުމަތުތަކާއި ފާޅުކުރި ކަންބޮޑުވުންތައް އިންތިޚާބުން ފެނިގެނެއް ނުދިޔަ އެވެ. ރީ ރަޖިސްޓްރޭޝަންގެ މައްސަލަތަކާއި އެހެން މައްސަލަތައް ވެސް އެހެން ފަހަރުތަކާ އަޅާބަލާއިރު މަދެވެ. ވޯޓުލާ ދުވަހު ހަމަނުޖެހުން ބޮޑުވާނެ ކަމުގެ އަޑުތައް ފެތުރުނަސް، ހުރިހާ ކަމެއް ވެސް ދިޔައީ ވަރަށް އަމާންކޮށެވެ. އެހެންވެ، އިންތިޚާބު މިނިވަންވާނެ ކަމަށް ކުރިން ސުވާލު އުފައްދަމުން ދިޔަ ބޭރު ގައުމުތަކާއި ބޭރުގެ ޖަމާއަތްތަކުން ވެސް އިންތިޚާބުގެ ނަތީޖާ ބަލައިގަތެވެ.\nއިންތިޚާބުގެ ވަގުތީ ނަތީޖާ އިއުލާން ކުރިތާ 24 ގަޑިއިރު ނުވަނީސް ފެނުނީ ރީތި މަންޒަރެކެވެ. ރީތި ގޮތުގައި ޕީޕީއެމުން ބަލި ގަބޫލުކޮށް، އިންތިޚާބު ކާމިޔާބު ކުރެއްވި އިދިކޮޅު ކެންޑިޑޭޓް އިބްރާހިމް މުހައްމަދު ސޯލިހް (އިބޫ) އަށް މަރުހަބާ ދެންނެވި އެވެ. އަދި އިންތިޚާބުގައި އޮޅުވާލުމާއި މަކަރު ހެދުމުގެ ކަންކަން ހިނގާނެ ކަމަށް ބުނެ އިންތިޚާބުގެ ކުރިން އިިދިކޮޅު ފަރާތްތަކުން ތުހުމަތު ކުރަމުން ދިޔަޔަސް، އިންތިޚާބު އިންސާފުވެރިކޮށް ނިމިގެން ދިއުމުން އެކަމާ މެދު އުފާކުރާ ކަން ވެސް ޕީޕީއެމުން ހާމަކުރި އެވެ.\nއެކަމަކު އިންތިޚާބުގެ ނަތީޖާއަށް ހަފުތާއެއް ވީތަނާ މުޅިން މަންޒަރު ބަދަލުވެއްޖެ އެވެ. އިލެކްޝަންސް ކޮމިޝަނަށް ނުފޫޒު ފޯރާފައި އޮތް ކަމުގެ ތުހުމަތުކޮށް، އިންތިޚާބުގެ އިންސާފުވެރިކަމާ މެދު ސުވާލު އުފައްދަން ޕީޕީއެމުން ފެށި އެވެ. އިލެކްޝަންސް ކޮމިޝަންގެ މެމްބަރުންގެ މައްޗަށް ބޮޑެތި ތުހުމަތުތަކެއް ކޮށް، ފާޅުގައި އެ ކޮމިޝަންގެ މެމްބަރުންނަށް ފާޑު ކިޔަން ފެށި އެވެ. ދެލި ފޮހެވޭ ގަލަންތަކަކާއި ވަކި ކަހަލަ އަނގޮޓިތަކެއް ބޭނުންކުރި ވާހަކަ އާއި އަގު ބޮޑުކޮށް ވޯޓު ކަރުދާސް ޗާޕްކުރި މައްސަލަތައް ފަދަ، އިންތިޚާބުގެ ކުރިން އިދިކޮޅު ފަރާތްތަކުން ފެންމަތި ކުރަމުން އައި މައްސަލަތައް އީސީގެ ބޮލަށް ކަނޑާލި އެވެ.\nއިންތިޚާބުގެ ކުރިން އެއްވެސް މައްސަލައެއް ފާހަގަ ނުކޮށް އޮތުމަށް ފަހު އަދި އިންތިޚާބުގެ ނަތީޖާއަށް ފަހު ބަލި ގަބޫލުކޮށް، އޭގެ ފަހުން އިންތިޚާބާ މެދު ޕީޕީއެމްގެ ރާގު ކުއްލި ގޮތަކަށް ބަދަލުވުމުން ގިނަ ބަޔަކު ސުވާލު އުފެއްދި އެވެ. ޕީޕީއެމްގެ އެ ޝަކުވާތަކަށް ފަހު، އިންތިޚާބު ބާތިލް ކުރަން އެ ޕާޓީން ކޯޓަށް ދާން އުޅޭ ކަމަށް ބުނެ ފުރަތަމަ ފެތުރި އަޑުތައް އެ ޕާޓީން އޭރު ދޮގު ކުރިޔަސް، މިހާރު މަސައްކަތް ކުރަނީ، އެއް ބަޔަކު ބުނާ ގޮތުގައި، އެކަން ވެސް ކުރެވޭތޯ އެވެ.\nއިންތިޚާބުގައި ވޯޓުލާން ބަޔަކު ކިއު ހަދައިގެން --- ފޮޓޯ/މިހާރު\nއިންތިޚާބުތައް ބާތިލް ކުރެވޭނީ ކޮން ހާލަތްތަކެއްގައި ކަން ބަޔާން ކުރަނީ އިންތިޚާބުތަކާ ބެހޭ އާންމު ގާނޫނުގަ އެވެ. އެ ގާނޫނުގެ 65 ވަނަ މާއްދާގައި ބުނާގޮތުން އިންތިޚާބެއް ބާތިލްކުރެވޭނީ ތިން ހާލަތެއް މެދުވެރިވެ، އެކަމުގެ ސަބަބުން އިންތިޚާބުގެ ނަތީޖާއަށް ބަދަލު އައުމުގެ ފުރުސަތު އޮވެއްޖެ ނަމަ އެވެ. އެއީ އިންތިޚާބުގައި އެކަށީގެންނުވާ ނުފޫޒެއް ފޯރުވާފައިވުން، އިންތިޚާބީ ހައްގެއްގެ ފައިދާ ވަކި މީހަކަށް ލެންބުމަށް ޓަކައި ރިޝްވަތު ދިނުން ނުވަތަ އިންތިޚާބުތަކާ ބެހޭ އާންމު ގާނޫނު ނުވަތަ ގަވާއިދެއް ނުވަތަ އެ އިންތިޚާބާ ބެހޭ ގޮތުން ހަދާފައިވާ ގާނޫނު ނުވަތަ ގަވާއިދާ ޚިލާފަށް އަމަލެއް ކުރުމެވެ.\nމިދެންނެވި ހާލަތްތަކުން ކުރެ ހާލަތެއް މެދުވެރިވުމާ އެކު، އޭގެ ސަބަބުން އިންތިޚާބުގެ ނަތީޖާއަށް ބަދަލެއް އައުމުގެ ފުރުސަތު އޮތުމަކީ އިންތިޚާބެއް ބާތިލްކޮށް، އަލުން އިންތިޚާބު ބާއްވަން އަމުރު ކުރުމުގައި ފުރިހަމަވާން ޖެހޭ ކަންކަމެވެ. ކުރުކޮށް ބުނާ ނަމަ، އިންތިޚާބެއް ބާތިލް ކުރެވޭނީ ނަތީޖާއަށް ބަދަލު އައުމުގެ ފުރުސަތު އޮވެގެންނެވެ. މިސާލެއްގެ ގޮތުން 2013 ގެ ރިޔާސީ އިންތިޚާބުގެ މައްސަލަ ނަގަމާ ހިނގާށެވެ.\nރިޔާސީ އިންތިޚާބު ސުޕްރީމް ކޯޓުން އޭރު ބާތިލްކޮށް، އަލުން އިންތިޚާބު ބާއްވަން އަމުރުކުރީ ވެސް އެ އިންތިޚާބުގައި ފާހަގަވި މައްސަލަތަކާއި ދެ ވަނައަށް އަށާއި ތިން ވަނައަށް އެންމެ ގިނަ ވޯޓު ލިބުނު ދެ ކެންޑިޑޭޓުންގެ މެދުގައި ހުރި ފަރަގަށް ރިއާޔަތް ކޮށްފަ އެވެ. އެ އިންތިޚާބުގެ ފުރަތަމަ ބުރުގައި ދެ ވަނަ އަށް އެންމެ ގިނަ ވޯޓު ލިބުނު ޕީޕީއެމްގެ ކެންޑިޑޭޓް އަބްދުﷲ ޔާމީނާއި ތިން ވަނައަށް އެންމެ ގިނަ ވޯޓު ލިބުނު ޖުމްހޫރީ ޕާޓީގެ ގާސިމް އިބްރާހިމާ ދެމެދު 2،600 ވޯޓުގެ ފަރަގު އޮތްއިރު، ގާނޫނުގައި ބުނާ މިންގަނޑާ ޚިލާފަށް 5،000 އަށް ވުރެ ގިނަ ވޯޓު ލާފައިވާ ކަމަށް ތުހުމަތުކުރި އެވެ. އިންތިޚާބު ބާތިލް ކުރުމުގައި ސުޕްރީމް ކޯޓުން އޭރު ފާހަގަކުރި މައިގަނޑު އެއް ކަމަކީ އެއީ އެވެ.\nފުރަތަމަ ބުރުން އެކަކަށް 50 ޕަސެންޓަށް ވުރެ ގިނަ ވޯޓު ނުލިބިއްޖެ ނަމަ ދެ ވަނަ ބުރަށް ދާނީ އެންމެ ގިނައިން ވޯޓު ލިބޭ ދެ ކެންޑިޑޭޓެވެ. އެ ފަހަރު އެމްޑީޕީގެ ކެންޑިޑޭޓް މުހައްމަދު ނަޝީދާއި މިހާރުގެ ރައީސް ޔާމީނާ ދެމެދު މާ ބޮޑު ތަފާތު ހުއްޓެވެ. އެހެންކަމުން ސުވާލު އުފެދުނީ ދެ ވަނަ އަށް ދާނެ ކެންޑިޑޭޓަކާ މެދުގަ އެވެ.\nއެކަމަކު މިފަހަރުގެ ރިޔާސީ އިންތިޚާބުގައި ތަފާތެވެ. ރިޔާސީ އިންތިޚާބު ކާމިޔާބު ކުރެއްވި އިބޫ އާއި ރައީސް އަބްދުﷲ ޔާމީނާ ދެމެދު 38،000 އަށް ވުރެ ގިނަ ވޯޓުގެ ތަފާތު އެބަ ހުއްޓެވެ. ވޯޓުލުމުގެ ހައްގުގެ ބޭނުން ހިިފާފައި ނުވާ 28،000 މީހުން ތިބިއިރު، އެ އެންމެންގެ ވޯޓު ހިމެނިޔަސް، ދެ ކެންޑިޑޭޓުންގެ މެދުގައި އޮތް ފަރަގު ނައްތާލެވޭކަށް ނެތެވެ. މިއީ ރާއްޖޭގައި ރިޔާސީ އިންތިޚާބެއްގައި މިހާ ބޮޑު ތަފާތަކުން ނަތީޖާ ނިކުތް ފުރަތަމަ ފަހަރެވެ.\nގާނޫނީ ބޭފުޅުން ވިދާޅުވާ ގޮތުގައި އިންތިޚާބުގައި ކުދިކުދި މައްސަލަތަކެއް އޮތުމަކީ އިންތިޚާބު ބާތިލް ކުރެވޭނެ ސަބަބެއް ނޫނެވެ. އެ ބޭފުޅުން ވެސް ފާހަގަކުރައްވަނީ އިންތިޚާބުތަކާ ބެހޭ އާންމު ގާނޫނުގައި ބުނާ ފަދައިން ނަތީޖާއަށް ބަދަލު އައުމުގެ ފުރުސަތެއް މި އިންތިޚާބުގައި ނެތުމެވެ. ދެ ކެންޑިޑޭޓުންނަށް ލިބުނު ވޯޓުގައި އެހާ ބޮޑު ފަރަގެއް ހުރުމުން ނަތީޖާއަށް ބަދަލު އައުމުގެ ފުރުސަތެއް ނެތްއިރު، ޝަކުވާތައް މަދުކަން އެ ބޭފުޅުން ވެސް ފާހަގަކުރައްވަ އެވެ.\n"އަބަދުވެސް ކޮންމެ އިންތިޚާބެއްގައި ވެސް 100 ޕަސެންޓް ނުދާނެ އެއްވެސް މައްސަލައެއް ނެތިއެއް. ކޮންމެވެސް ވަރެއްގެ ކުދިކުދި ކަންތައްތަކެއް އުޅެދާނެ ކޮންމެ އިންތިޚާބެއްގައި ވެސް. އެހެންވެ، އިންތިޚާބެއް ބާތިލްކުރާ ނަމަ ބަލާނީ ނަތީޖާއަށް އަސަރެއް ކުރޭތޯ،" ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވި އެވެ.\n"މިހާރު އެބަ ދައްކާ ފާހަގަ ޖެހޭ އަނގޮޓިއެއް ބޭނުންކުރި ވާހަކަ. އެެހެންވީމަ ބުނަނީ ސައްހަ ވޯޓުތަކެއް ބާތިލް ކުރަން އަނގޮޓިތަކެއް ބޭނުން ކުރިއޭ. އެކަމަކު ބާތިލް ވޯޓުގެ ގޮތުގައި އޮތް 3000 ވޯޓު ހިމެނިޔަސް ނަތީޖާ ބަދަލުވުމުގެ ފުރުސަތެއް ނެތް،" އޭނާ ވިދާޅުވި އެވެ.\nއިލެކްޝަންސް ކޮމިޝަންގެ މެމްބަރުންގެ މައްޗަށް ރިޝްވަތާއި ނުފޫޒުގެ ތުހުމަތުތަކެއް މިހާރު ކުރަމުން އަޔަސް، ޝަމީމް ވިދާޅުވި ގޮތުގައި އެއީކީ އިންތިޚާބުގެ ނަތީޖާއާ ސީދާ ގުޅުމެއް އޮތް ކަމެއް ނޫނެވެ. ސަބަބެއްގެ ގޮތުގައި އޭނާ ވިދާޅުވަނީ އޭގެ ސަބަބުން ވޯޓު އޮޅުވާލެވުނު ގޮތެއް އެނގެން ނެތުމެވެ.\n"މެމްބަރުންނަށް ރިޝްވަތުގެ ތުހުމަތު ކުރެވެންޏާ އެކަން ބަލަންވީ. އެކަމަކު އެއީކީ އެހެން މީހުން ލާފައި ހުރި ވޯޓުތައް ބާތިލްކޮށް ނުވަތަ އިންތިޚާބު ބާތިލް ކުރަން ޖެހޭ ކަމެއް ނޫން. ރިޝްވަތު ނަގައިގެން ވޯޓުގެ ނަތީޖާއަށް އަސަރު ކުރާ ގޮތަށް އެ މީހުން ކުރީ ކޮން ކަމެއްތޯ ނުވަތަ އެކަމަށް މަގުފަހި ކުރަން އެ މީހުން ކުރީ ކޮން ކަމެއްތޯ އެކަންކަން ޖެހޭނެ އެނގެން،" އޭނާ ވިދާޅުވި އެވެ.\nއެހެން ބައެއް ބޭފުޅުން ވެސް ވިދާޅުވާ ގޮތުން އިންތިޚާބު ބާތިލް ކުރެވޭނީ ނަތީޖާ ބަދަލުކުރެވޭ ވަރުގެ ބޮޑެތި މައްސަލަތަކެއް ހުރެގެންނެވެ. އެކަމަކު އެވަރުގެ މައްސަލައެއް މިހާތަނަށް ފެންނަން ނެތް ކަން އޭނާ ވެސް ފާހަގަކުރެއްވި އެވެ. އިންތިޚާބުގައި ބޭނުންކުރީ ދެ ކެންޑިޑޭޓުންގެ ފަރާތުން ވެސް ސޮއިކޮށްފައި އޮތް ވޯޓާސް ލިސްޓަކަށް ވެފައިި، ވޯޓުލުމާއި ނަތީޖާ އިއުލާން ކުރުން ނިމެންދެން ވެސް ނަތީޖާއަށް ބަދަލު އަންނަ ފަދަ ބޮޑު އެއްވެސް ޝަކުވާއެއް ފެންމަތިވެފައި ނެތް ކަން އެ ބޭފުޅުން ފާހަގަކުރެއްވި އެވެ.\n"މިސާލަކަށް މައްސަލަ ޖެހުނީ ހުޅުމާލޭގައި ހުރި ވޯޓު ފޮށްޓަކަށް ލާފައިވާ 1،900 ވޯޓެއްގެ މައްސަލަ ކަމަށް ވިޔަސް، 40،000 ވަރަކަށް ވޯޓުގެ ތަފާތަށް ބަދަލު އަންނަ ވަރުގެ މައްސަލަތަކެއް އެބަ އޮންނަން ޖެހޭ. މިވެނި ޝަކުވާއެއް އެބަ އޮތޭ ބުންޏަސް އެކަންކަން ޕްރޫވް ކޮށްދޭން ޖެހޭނެ. އަދި އެކަންކަން ޕްރޫވް ކޮށްދޭން ޖެހޭ މިންގަނޑުތަކެއް ވެސް ހުންނާނެ،" އެހެން ވަކީލަކު ވިދާޅުވި އެވެ.\nއޭނާ ވެސް ވިދާޅުވި ގޮތުގައި ރިޝްވަތުގެ ތުހުމަތުތަކެއް އިލެކްޝަންސް ކޮމިޝަންގެ މެމްބަރުންގެ މައްޗަށް ބަޔަކު ކުރަމުން ދިއުމަކީ އިންތިޚާބުގެ ނަތީޖާއާ ކުރުމާ ގުޅުން ހުރި ކަމެއް ނޫނެވެ. ސަބަބެއްގެ ގޮތުގައި އޭނާ ވެސް ވިދާޅުވަނީ އިންތިޚާބުގެ ކަންކަން ކުރިއަށް ގެންދަން ޖެހޭ ގައިޑްލައިންތަކާއި އުސޫލުތައް ދުރާލާ ކަނޑައެޅިފައި ހުރުމެވެ.\n"ކޮމިޝަންގެ ފަސް މެމްބަރުން ތިބެގެން މި ނިންމަނީ ނިންމުންތަކެއް. މިސާލަކަށް މިވެނި ދުވަހެއްގައި އިންތިޚާބު ބާއްވާނަމޭ. މިފަދަ ކަންކަން އެ މީހުން މި ނިންމަނީ. އިންތިޚާބުގެ ކަންކަން މި ގެންދަނީ ސުޕްރީމް ކޯޓުގެ ގައިޑްލައިނާ އެއްގޮތަށް. އެހެންވީމަ އެ ފަސް މީހުން ތިބެގެން ކުރި ކޮން ކަމަކުންތޯ އިންތިޚާބު ބާތިލް ކުރަން މިޖެހެނީ؟ އެންމެން ކުރިމަތީގައި އެންމެން ބައިވެރިވެގެން ހުރިހާ ކަމެއް މި ދިޔައީ،" އެ ވަކީލް ވިދާޅުވި އެވެ.\nރާއްޖޭގެ ރިޔާސީ އިންތިހާބު މުުޅި ދުނިޔެއިން ވެސް އެ އޮތީ ބަލައިގެންފަ އެވެ. އިންތިޚާބަށް ނުފޫޒު ފޯރާފައިވާ ކަމަށް މިހާރު ބުންޏަސް، ތަފާތު ބޮޑު ނަތީޖާއަށް ފަހު އެނގެނީ އެންމެ ކަމެކެވެ. އެއީ އެހެން ފަހަރުތަކަށް ވުރެ މައްސަލަތައް މަދު ކަމާއި ނަތީޖާއަށް ބަދަލެއް އަންނާނެ ފަދަ ބޮޑު އެއްވެސް މައްސަލައެއް ފެންނަން ނެތް ކަމެވެ.\nއިތުރު ލިޔުންތައް ލޯކަލް އިންތިހާބު އިދިކޮޅު ފަރާތްތައް އިލެކްޝަންސް ކޮމިޝަން ރައީސް އިބްރާހިމް މުހައްމަދު ސޯލިހް ޕީޕީއެމް ރައީސް އަބްދުﷲ ޔާމީން


SunOnline: UN gai Raajjein vote laanee Palestine aa ehkolhah: Foreign Minister\nއދގައި ރާއްޖެއިން ވޯޓުލާނީ ފަލަސްތީނާ އެއްކޮޅަށް: ފޮރިން މިނިސްޓަރު\nއައިޝަތު ފަރީޙާ 15 Sep 2019, 19:10\nފޮރިން މިނިސްޓަރު އަބްދުﷲ ޝާހިދު ---\nމި މަހުގެ ތެރޭގައި އޮންނަ އދ.ގެ އާންމު މަޖިލީހުގައި ފަލަސްތީނާ ގުޅުންހުރި މައްސަލަތަކުގައި އެ މަޖިލީހަށް ހުށަހެޅޭ ގަރާރުތަކުގައި ރާއްޖެއިން ވޯޓު ލާނީ ފަލަސްތީނާ އެއްކޮޅަށް ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nއިސްރާއީލުގައި އަންނަ ހަފްތާގައި ބާއްވާ އާންމު އިންތިހާބު ކާމިޔާބުވެއްޖެނަމަ، އިސްރާއީލުން ހުޅަނގު އައްސޭރީގައި ވެރިވެގެންފައިވާ ފަލަސްތީނުގެ ބިންތަކަށް އިސްރާއީލުގެ ބައެއްގެ ގޮތުގައި ހަދާނެކަމަށް އެގައުމުގެ ބޮޑުވަޒީރު ބެންޖަމިން ނަތަންޔާހޫ ވައުދުވެވަޑައިގެންފައި ވާތީ އެކަމާ ގުޅޭގޮތުން އޯގަނައިޒޭޝަން ފޯރ އިސްލާމިކް ކޯޕަރޭޝަން (އޯއައިސީ)ގެ ކުއްލި ބައްދަލުވުމެއް ޖިއްދާގައި މިހާރު ދަނީ ބާއްވަމުންނެވެ.\nއޯއައިސީގެ ފޮރިން މިނިސްޓަރުންގެ ކުއްލި ބައްދަލުވުމުގައި ފޮރިން މިނިސްޓަރު ޝާހިދު މިއަދު ވިދާޅުވީ ފަލަސތީނުގެ މައްސަލައިގައި ދިވެހީން ތިބީ އެގައުމާއެކު ކަމަށާއި، އެކަމަށް ބަދަލެއް ނާންނާނެ ކަމަށެވެ.\nއަދި އިސްރާއީލުގެ ބޮޑުވަޒީރު ވެވަޑައިގެންފައިވާ ވައުދު، ފޮރިން މިނިސްޓަރު ޝާހިދު ވަނީ ކުށްވެރިވެސް ކުރައްވާފައެވެ.\nނަތަންޔާހޫ އެ ވައުދު އިއުލާނުކުރެއްވުމާއެކު ދިވެހި ސަރުކާރުން މިދިޔަ ހަފްތާގައި ވަނީ ބަޔާނެއްގެ ޒަރިއްޔާއިންވެސް އެކަން ކުށްވެރިކޮށްފައެވެ.\nފޮރިން މިނިސްޓަރު ވިދާޅުވީ މިނިވަން ދައުލަތެއް ގާއިމުކުރުމަށް ފަލަސްތީނުގެ ރައްޔިތުންނަށް ލިބޭ ހައްގަށް ރާއްޖެއިން ފުރިހަމައަށް ތާއީދުކުރާ ކަމަށެވެ. އަދި އިސްރާއީލުން ހިފާފައިވާ ފަލަސްތީނުގެ ބިންތަކުގައި އެގައުމުގެ ރައްޔިތުން އާބާދުކުރުމާއި، ގުދުސަށް އެގައުމުގެ ޑިޕްލޮމެޓިކް މިޝަންތައް ބަދަލުކުރުމާ މެދުވެސް ރާއްޖެއިން ދެކޮޅުހަދާކަން ޝާހިދު ފާހަގަކުރެއްވިއެވެ.


Kuriah Oii Thin Dhuvahuge Reygandu Kudhi Ulhandhu Thah Dhathuru Nukurumah Sifain Ilthimaaskohffi ކުރިއަށް އޮތް ތިން ދުވަހުގެ ރޭގަނޑު ކުދި އުޅަނދުތައް ދަތުރު ނުކުރުމަށް ސިފައިން އިލްތިމާސް ކޮށްފި – Huvadhoo News Kuriah Oii Thin Dhuvahuge Reygandu Kudhi Ulhandhu Thah Dhathuru Nukurumah Sifain Ilthimaaskohffi Huvadhoo News\nކުރިއަށް އޮތް ތިން ދުވަހުގެ ރޭގަނޑު ކުދި އުޅަނދުތައް ދަތުރު ނުކުރުމަށް ސިފައިން އިލްތިމާސް ކޮށްފި\nފޮޓޯ؛ ޕޮލިސް މީޑިއާ\nމޫސުމާއި ބެހޭ ގައުމީ އިދާރާއިން، ކުރިއަށް އޮތް3ދުވަހު ރާއްޖެ ސަރަހައްދުގައި ވައިގަދަވުމާއެކު ކަނޑުތައް ގަދަވާނެ ކަމަށް ލަފާކޮށްފައިވާތީ އެދުވަސްތަކުގެ ރޭގަނޑުގެ ވަގުތުގައި ކުދި އުޅަނދުތައް ދަތުރު ނުކުރުމަށް ދިވެހި ސިފައިން އިލްތިމާސް ކޮށްފިއެވެ.\nއެގޮތުން ކަނޑުދަތުރު ކުރައްވާއިރު މޫސުމާބެހޭ އެންމެ ފަހުގެ މައުލޫމާތު ހޯއްދެވުމަށްފަހު ދަތުރުތައް ރޭވުމަށްވެސް އެމްއެންޑީއެފުން ވަނީ އިލްތިމާސް ކޮށްފައެވެ.\nމީގެ އިތުރުން ދަތުރުކުރާ ފަރާތްތަކުން ދަތުރަށް ފުރުމުގެ ކުރިން އަންގަންޖެހޭ ފަރާތްތަކަށް އެންގުމާއި އަދި އުޅަނދުގައި ލައިފްޖެކެޓާއި ސަލާމަތީ ވަސީލަތްތައް ހުރީ ރަނގަޅަށްތޯ ޗެކް ކުރުމަށް އެމްއެންޑީއެފުން ވަނީ އިލްތިމާސް ކޮށްފައެވެ. އަދި ފަޅުން ބޭރުގައި އަޅާފައިވާ އުޅަނދުފަހަރުގެ އޮޑިވެރިންނާއި ކެޕްޓަނުން އޮޑިދޯނިފަހަރު ބެލެހެއްޓުމާއި ދިޔަ ހިއްކުމަށް ސަމާލުކަން ދިނުމަށް ދަންނަވާ ކަމަށްވެސް އެމްއެންޑީއެފުން ވަނީ އިލްތިމާސް ކޮށްފައެވެ.\nރާއްޖޭގެ މޫސުން ގޯސްވެ މިދުވަސްކޮޅު އެކި ސަރަޙައްދުތަކަށް ވިއްސާރަ ކުރުމާ ވެސް އެކީ، ބޮޑު ބަޔަކަށް ވަނީ މިއަދު ހަވީރު 3:50 އިން މިރޭ 9:00 އަށް ރީނދޫ ސަމާލު ނެރެފައެވެ.\nއެގޮތުން މޫސުމާބެހޭ ޤައުމީ އިދާރާ (މެޓް އޮފީހުން) ރީނދޫ ސަމާލު ނެރެފައިވަނީ ނ. އަތޮޅުން ފެށިގެން އައްޑޫ ސިޓީއަށެވެ.\nމެޓް އޮފީހުން ބުނީ މި ސަރަހައްދުތަކުގައި ހިމެނޭ ރަށްތަކަށް ގަޑިއަކު 25 މޭލާއި 30 މޭލާ ދެމެދުގެ ބާރު މިނުގައި ވައި ޖެހި، ވިލާގަނޑުގައި ގަޑިއަކު 45 މޭލަށް ވައިގަދަ ވާނެ ކަމަށް ލަފާ ކުރެވޭ ކަމަށެވެ. އަދި ރާއްޖޭގެ ކަނޑުތައް ވެސް ގަދަވާނެ ކަމަށް މެޓް އޮފީހުން ލަފާ ކޮށްފައިވެއެވެ.


ބްރެޒިލާއި ބެލްޖިއަމް ކްއާރޓާރ ފައިނަލަށްމިކަލް ނޫސް\nވަރުގަދަ ކަމަށް ކިޔާ ޓީމުތަކުގެ ތެރެއިން ކުއާރޓަރ ފައިނަލުގެ ޖާގަ ހޯދި ފުތރަތަމަ ޓީަމކަށް ބްރެޒިލް. ފޮޓޯ: ފީފާ\nބްރެޒިލާއި ބެލްޖިއަމް ކްއާރޓާރ ފައިނަލަށް\n3 ޖުލައި 2018, 15:38 |\nމިހާރު ރަޝިއާގައި ކުރިޔަށްދާ ވޯލްޑް ކަޕް 2018 ފުޓްބޯޅަ މުބާރާތުގެ ކްއާރޓާރ ފައިނަލަުން ބްރެޒިޅާއި ބެލްޖިއަމްން ޖާގަ ހޯދައިފިއެވެ. ފުޓުބޯޅައިގެ ބާރުގަދަ ގިނަ ޓީމުތަކެއް މިފަހަރުގެ ވޯލްޑް ކަޕްުގެ ގްރޫޕް ސްޓޭޖުންނާއި ދެވަނަ ބުރުން ކަޓާފައި ވާއިރު ރޭގައި ކުޅުނު މެޗުން ބެރެޒިލް ކާމިޔާބު ހޯދީ ފަސޭހަކަމާއެކު 2-0ން މެދުތެރޭ އެމެރިކާގެ މެކްސިކޯ ބަލިކޮށްގެންނެވެ.\nނަމަވެސް މުބާރާތުގެ މޮޅު ކުލޫމެއް ދައކަމުންއައި ބެލްޖިއަމަށް ޖަޕާން އަތުން ސަލާމްތް ވެވުނީ ވރަށް އުދަގުލުން މެޗުގެ ފަހުހާފުގެ އިތުރު ވަގުތުގައެވެ.\nދެވަނަ ބުރުގައި ގިނަ ބަޔަކު ހައިރާން ކުރިވަނިވި ނަތީޖާ ތަކެއް ނިކުންނަމުން އައި ކަމުގައިވިޔަސް ރޭގެ ނަތީޖާ ތައް ދިޔައީ ގިނަބަޔަކު ކުރިން ލަފާ ކުރި ގޮތަށެވެ.\nބްރެޒިލް2–0މެކްސިކޯ\nރޭ ގެ ފުރަތަމަ މެޗުގައި އެމެރިކާ ބައްރަށް ނިސްބަތްވާ ދެ ޓީމުކަމަށްވާ މެކްސިކޯއާއި ބްރެޒިލާއި މެކްސިކޯ ބައްދަލުކުރި މެޗު ނިމުނީ 2-0 ން ބްރެޒިލް ކްއާޓަރ ފައިނަލުގެ ޖާގަ ހޯދައިގެންނެވެ.\nބްރެޒިލްގެ ތަރި ނޭމާ ވޯލްޑް ކަޕްގައި ޖެހި ގޯލުގެ އަދަދު6އަށް ހަމަކޮށް، މެޗުގައި މޮޅު ކުޅުމެއް ދައްކަމުން ރޭގެ ފުރަތަމަ ގޯލު އޭނާ ކާމިޔާބުކޮށް ދިނީ މެޗުގެ 51 ވަނަ މިނިޓްގައެވެ.\nމެޗުފަށައިގެން ފުރަތަމަ 20 މިނިޓެއް ހާއިރު މެކްސިކޯގެ ބާރު ގަދަވެ ހަމަލާތައް އިދިކޮޅު ގޯލަށް ދެމުން ދިޔައެވެ. ނަމަވެސް ބްރެޒިލުން މެކްސިކޯ ހިފަހެއްޓުމުގައި އިންޑިވިޑުއަލް މޮޅު ކުޅުންތެރިންގެ ހުނަރު ފާހަގަ ވިއެވެ. ރޭގެ މެޗުގައި ބްރެޒިްލގެ ނޭމާގެ އިތުރުން ވިލިއަން، ޖެޒޫޒްގެ ކުޅުން ފާހަގަ ވެގެންދިޔައެވެ.\nމެޗުގެ ދެވަނަ ގޯލު ބްރެޒިލަށް ކާމިޔާބުކޮށްދިނީ ނޭމާގެ ޕާހަކުން ބަދަލު ކުޅުންތެރިޔާ ފާމީނޯ، މެޗު ނިމެން2މިނިޓަށް ވެފައިވަނިކޮށެވެ.\nމިނަތީޖާއާއކު ވޯލްޑްކަޕްގައި ޖަރުމަނުން ޖެހި ގޯލަށ ްވުރެ ބްރެޒިްލގެ ގޯލުގެ އަދަދު މިވަނީ އިތުރުވެފައެވެ. ބްރެޒިލުން މިވަނީ ވޯލްޑްކަޕްގައި 227 ގޯލު ޖަހާފައެވެ. ނޭމާ ވަނީ މިހާތަނަށް ގައުމީ ޓީމަށް 89 މެޗު ކުޅެ 57 ގޯލު ޖަހައި ދިފައެވެ.\nބްރެޒިލްގެ ކޯޗާއެކު އެޓީމުން ކުޅުނު 25 މެޗުގެ ތެރެއިން ބައިކޮޅަށް ގޯލެއް ނުވަދެ މިވަނީ 19 މެޗް ހަމަކޮށްފައެވެ. މިމެޗުގެ މޮޅު ކުޅުންތެރިއަކީ ނޭމާ އެވެ.\nބެލްޖިއަމް2–0ޖަޕާން\nރޭގައި ކުޅޭވުނު ދެވަނަ މެޗުގައި ޖަޕާނުން ވަނީ މޮޅުކުޅުމެއް ދައކައި ދެގޯލުވެ ޖަހާފައެވެ. ނަމަވެސް މުބާރާތުގެ އެންމެ ވަރުގަދަ ކަމަށް ބެލެބޭ ބެލްޖިއަމުން ވަނީ ފަހަތުން އަރައި3ގޯލު ޖަހަިއ 3-2 ން މެޗު އެޓީމު ކޮޅަށް އަނބުރާލާފައެވެ.\nރޭ ޖަޕާން ތީމުން ދެއްކި މޮޅު ކުޅުމާއެކު އެޓީމު ދެވަނަ ބުރަށް ދިޔައީ ހައްގު ނޫން ގޮތަކަށް ކަމަށް ދެކެވޭ ވާހަކަ ތަކަށް ފުރިހަމަ ޖަވާބެއް ލިބޭނެ ކަމަށް ބެލެވެއެވެ. އެޓީަމށ ްފާޑު ކިޔުން އަމާޒު ވީ ފީފާގެ ޑިސިޕްލިން އުސުލުގެ ދަށުން ރިނދޫ ކާޑު މަދުން ދައްކާފައި ވާތީ ސެނަގާލް ގެ މައްޗަށް ކކުރި ލިބި ދެވަނަ ބުރަށް ކޮލިފައި ވުމުންނެވެ.\nމުޅި މި ވޯލްޑް ކަޕްގައި ވެސް އެންމެ ވަރުގަދައަށް ކުޅޭ ކަމަށް ބެލެވޭ ބެލްޖިއަމް ޓީމު ރޭގެ މެޗަށް ނިކުތް އިރު މި މުބާރާތުގައި އެންމެ ގިނަ ގޯލުޖަހައި (9)، ފުރިހަމަ9ޕޮއިންޓްގެ ރެކޯޑާއެކު ދެވަނަ ބުރަށް އެޓީމުންނެވެ.\nމެޗުގެ ކުރި ކޮޅު ދެޓީމުންވެސް އޯޕަން ރީތި ފުޓުބޯޅައެއް ކުޅެ، އިދިކޮޅު ގޯލަށް ހަމަލާ ދެމުން ދިޔައެވެ. އަދި ޖަޕާނުގެ ހަމަލާތަކާއި ކުޅުން ވަރުގަދަކަން ސާބިތުކޮށްދިނެވެ. އެއިގެ ނެތީޖާއަކީ ދެވަނަ ހާފު ފެށިގެންނާއެކު ހެން ޖަޕާނެގެ ހަރަގޫޗީ ވަނީ ގޯލެއް ޖަހައި މެޗުގެ ލީޑު ނަގާފައެވެ. އަދި އެއިގެ އިރުކޅެއް ފަހުން މެޗުގެ 52 ވަނަ މިނިޓުގައި އެޓީމުގެ ޓަކަށި އިނުއީގެ ގޯލަކުން ތަފާތު 2-0 އަށް ބަދަލު ކުރިއެވެ.\nމެޗުން ޖަޕާން މޮޅުވެގެން ނިމޭނެ ކަމަށ ްގިނަ ބަޔަކު ހިކޮށްގެންތިއްބާ ބެލްޖިއަމަގެ ކޯޗު ރޮބާރޓޯ މާޓިނޭޒް ކުރި ޓެކްނިކަލް ބަދަލުން ޓީމަށ ްފައިދާލިބެން ފެށިއެވެ. ހަމަލާތަކަށް އިސްކޮޅުން ދިގު ލުކުންތެރިން ނެރުނެވެ. އެގޮތުން6ފޫޓު4އިންޗީގެ މަރުއާން ފިލޭނީ އާއި ޗާޑްލީ ހިމެނެއެވެ. މެޗުގެ ފުރތަމަ ގޯލެއް ބެލްޖިއަމަށް ކާމިޔާބުކުރެވުނި ޖަޕާނު ކީޕަރުގެ މިސްޓޭކަކުން ދޫކޮށްލެވުނު ބޯޅައެއް ގޮސް ގޯލުގެ މަތީކަނަށް އޮހިގެންނެވެ.\nދެވަނަ ގޯލު މަރުއާން ފެލެއިނީ ބޮލުން ކާމިޔާބުކުރީ މެޗުގެ 74 ވަނަ މިނިޓްގައެވެ. މިނަތީޖާއާއެކު ދެ ޓީމު 2-2ން އެއްވަރުވެގެން ކުޅުން އިރު ދެޓީމުން ވެސް އިދިކޮޅު ގޯލަށް ހަމަލާ ދެމުން ދިޔަ ހަލުވި ކުޅުމެއް ރޭގައި ފެނިގެންދިޔައެވެ.\nމެޗު އިތުރު ވަގުތަށ ްދާނެކަމަށ ްބެލެވިގެން ތިއްބައި މެޗުގެ އިތުރު ވަގުތުގެ ވެސް ފަހު މިނިޓްގައި ޖަޕާންުގެ އޭޓކަަކަށ ްފަހު ބެލްޖިއމްުން އުފެއްދި ކައުންޓާއެޓޭކެއްގައި އެޓީމުގެ ބަދަލު ކުޅުންތެރިޔާ އަށް ލިބުނު ރީތި ހުރަހެއް ފައިން ރީއްޗަށް ޖައސާލައިގެން މެޗުން މޮޅުވި ގޯލު ކާމިޔާބުކޮށްދިނެވެ.\nދެވަނަ ހާފު ފެށިގެން ރޭގައި ކެޕްޓަން ހަޡާދުގެ ކުޅުން އިތުރަށް ވަރުގަދަކޮށް، ގޯލެއް ނުޖެހުނު ކަމުގައި ވިޔަސް މޮޅުވުމުގައި މުހިންމު ރޯލެއް އަދާކުރިއެވެ. މިމެޗުގެ މޮޅު ކުޅުންތެރިއަކީ ހަޒާޑެވެ.\nކްއާރޓަރ ފައިނަލުގައި ބެލްޖިއމާއި ވާދަކުރާނި ބްރެޒިލެވެ.


Peepeeem saiz dhahkaa jalsaaah hdh dhiya meehunnah dhinee enme 500r !\nޕްރޮގްރެސިވް ޕާޓީ އޮފް މޯލްޑިވްސް(ޕީޕީއެމް)ގެ ސައިޒް ދައްކާލުމަށް މިރޭ ބާއްވާ ޖަލްސާއަށް ހދ އަތޮޅުން ގެންދިޔަ ކޮންމެ މީހަކަށް 500 ރުފިޔާދީގެންނެވެ. އެކަމަކު އައްޑޫއިން އެޖަލްސާއަށް ގެންދިޔަ މީހުންނަށް 1000ރ ދީގެން ކަމަށް އައްޑޫގެ ނޫސްތަކުން ރިޕޯޓްކޮށްފައިވެ އެވެ.\nހދ އަތޮޅުގެ ފަސް ރަށަކުން މީހުން ގޮވައިގެން ބާދުޝާހް ބޯޓް ރޭ ކުޅުދުއްފުށިން ނައްޓާލީ 12 ޖެހިއިރު އެވެ. އެ ބޯޓުން ދަތުރުކުރި ބައެއް މީހުން ކޭއޯއާ ވާހަކަދައްކަމުން ބުނީ މާލޭގައި ތިބުމުގެ ހަރަދަށް އެމީހުންނަށް ދީފައިވަނީ 500ރ ކަމަށެވެ.\nޕީޕީއެމްހެ ސައިޒް ދައްކާ ޖަލްސާއަށް ރާއްޖޭގެ ދެކުނުން މީހުން ގެންދިޔައީ ފްލައިޓްގަ އެވެ. ފްލައިޓް ޗާޓަރުންކޮށްގެންވެސް މީހުން ގެންދިޔަ އެވެ. އެމީހުންނަށް މާލޭގައި ތިބުމުގެ ހަރަދަށް 1000ރ ދީފައިވާކަމަށް އެސަރަހައްދުގެ ނޫސްތަކުން ރިޕޯޓްކޮށްފައިވެ އެވެ.\nމިކަމާ ގުޅިގެން ކުޅުދުއްފުށީގެ ޕީޕީއެމްގައި އިސްކޮށް އުޅޭ ފަރާތެއް ބުނީ ހދ ޖަލްސާއަށް ދިޔަ މީހަކަށް ދޭން ހަމަޖައްސާފައިއޮތީ 500ރ ކަމަށެވެ. އެއީ އެމީހުން މާލޭގައި ތިބުމުގެ ބައެއް ހަރަދުތައް ހަމަޖައްސަން ކަމަށެވެ. ނަމަވެސް ދެކުނުން ޖަލްސާއަށް ދިޔަ މީހުންނަށް 1000ރ ދިނީކޮށް އުސޫލަކުން ކަމެއް ނޭނގޭކަމަށް އޭނާ ބުންޏެވެ.


Miadhu Haveeru Sinamle Bridge Parade Eh Onnaane - Vaguthu\nމިއަދު ހަވީރު ސިނަމާލެ ބްރިޖްގައި ޕެރޭޑެއް އޮންނާނެ\n11 މަސް ކުރިން ( ސެޕްޓެމްބަރު 3, 2018 )\nސިނަމާލެ ބުރިޖު ވެދުމާއި ދިޔުމުގެ މި ހަރަކާތުގައި ސްކޫލް ދަރިވަރުންގެ ހަރަކާތްތަކެއް ވެސް ވަނީ ކުރިއަށްގެންގޮސްފައި - ވަގުތު އިމޭޖްސް: އަމީން ފަހުމީ\nމިއަދު ހަވީރު ސިނަމާލޭ ބްރިޖްގައި ސްކޫލް ކުދިންގެ ޕެރޭޑެއް ކުރިއަށް ގެންދިޔުމަށް ހަމަޖެހިފައިވާ ކަމަށް އެމްއެންސީސީ އިން ބުނެފިއެވެ.\nމި ޕެރޭޑް ކުރިއަށް ގެންދިޔުމަށް ހަމަޖެހިފައިވަނީ މިއަދު ހަވީރު 4:30 ފެށިގެން ސިނަމާލެ ބްރިޖްގައެވެ.\n"ވަގުތު" އާ ވާހަކަ ދައްކަވަމުން ޤައުމީ ކެޑޭޓް ކޯޕްސްގެ މީޑިއާ އެންޑް ޕަބްލިކް ރިލޭޝަންސްގެ އެސިސްޓެންޓް ޑައިރެކްޓަރު ލިއުޓަނެންޓް އިބްރާހިމް އިބްތިޝާމް ވިދާޅުވީ މި ޕެރޭޑްގައި މާލެ އޭރިއާ ސްކޫލްތަކުގެ 200 ވުރެ ގިނަ ކެޑޭޓް ދަރިވަރުން ބައިވެރިވާނެ ކަމަށެވެ.\nމިއަދު ހަވީރު އޮންނަ ޕެރޭޑްގައި ޖޫނިއާ ކެޑޭޓުންގެ އިތުރުން ސީނިއާ ކެޑޭޓް ދަރިވަރުންވެސް ބައިވެރިވާނެއެވެ.\n"ދަރުބާރުގޭ ބިއްދަށުން ކަހަލަ ގޮތަކަށް ޕެރޭޑް ފަށާނީ. ދެން ބްރިޖް ހުރަސްކޮށް ހުޅުމާލެ އާ ވީ ކޮޅަށް ދާނީ" އިބްތިޝާމް ވިދާޅުވިއެވެ.\nއިބްތިޝާމް ވިދާޅުވީ ޕެރޭޑްގެ ޕްރެކްޓިސް ކުރިއަށްގެންދިޔައީ ވަރަށް ކުރު މުއްދަތެއްގެ ތެރޭގައި ކަމަށާއި ސްކޫލްތަކުގެ ޓީވަރުންނާއި ބެލެނިވެރިންގެ އެހީތެރިކަން ވަރަށް ބޮޑަށް ލިބެމުންދާ ކަމަށެވެ.\nސެޕްޓެންބަރު މަހުގެ ފުރަތަމަ ދުވަހުވެސް އެމްއެންސީސީގެ ފަރާތުން އެދުވަހު ސިނަމާލެ ބްރިޖްގައި ކުރިއަށް ދިޔަ އާއިލީ ހަވީރުގައި ވަނީ ސްކޫލް ދަރިވަރުންތަކެއްގެ ބޭންޑް ހަރަކާތެއްވެސް ކުރިއަށް ގެންގޮސްފައެވެ.\nމިކަމާއި ގުޅިގެން އިބްތިޝާމް ވިދާޅުވީ ބޭންޑުގެ ހަރަކާތަށް ފުދޭ ވަރެއްގެ ތަރުޙީބެއް ލިބުނު ކަމަށާއި މިއަދު މި އޮންނަ ޕެރޭޑަށް އެ ދުވަހަށް ވުރެވެސް ބޮޑު ތަރުހީބެއް ލިބޭނެ ކަމަށް އުންމީދު ކުރާ ކަމުގައެވެ.\nމިދިޔަ މަހުގެ 30 ވަނަ ދުވަހު ކުލަގަދަ ރަސްމިއްޔާތަކާއެކު ހުޅުވިގެންދިޔަ ޗައިނާ މޯލްޑިވްސް ފްރެންޑްޝިޕް ބްރިޖް ނުވަތަ ސިނަމާލެ ބްރިޖް ހުޅުވުމުގެ ގޮތުން ހަވާ އެރުމުގެ ހަރަކާތެއްވެސް ވަނީ ކުރިއަށް ގެންގޮސްފައެވެ. އަދި އޯގަސްޓް 31 ވަނަ ދުވަހު ބްރިޖް މަތީގައި ފަސް ކައިވެންޏެއް ކޮށްފައިވާއިރު، ސެޕްޓެންބަރު މަހުގެ ފުރަތަމަ ދުވަހު އޮތް އާއިލީ ހަވީރަށްފަހު މި މަހުގެ ހަވަނަ ދުވަހާއި ހަމައަށް އާންމުންނަށްވެސް ބްރެޖަށް އެރުމުގެ ފުރުސަތު ވަނީ ހުޅުވާލެވިފައެވެ.\nސިނަމާލެ ބްރިޖްގައި ރޭ ވަނީ ގައުމީ ޔުނިވާސިޓީގެ ދަސްވެނިވުމުގެ ރަސްމިއްޔާތުވެސް ކުރިއަށް ގެންގޮސްފައެވެ.\nސެޕްޓެމްބަރު 3, 2018 12:17\nކުޑަކުދިން ފައިހިއްޕުމުގެ އިވެންޓެއް ނޯންނާނެތަ އަހަރެން ބޭނުން އަހަރެންގެ މިގެންގުޅޭ ސޮރު ބްރިޖްމަތީ ފައިހިއްޕާލަން\nސެޕްޓެމްބަރު 3, 2018 12:27\nއަލާ ކެނޑެންދެން ތިގޮތުގަ ހިފަހައްޓާލާތި\nސެޕްޓެމްބަރު 3, 2018 15:04\nތިއޮތީވާ ބުރިޖެއް އެޅިފަ...


miaharun feshigen club thah audit kuraany FAM ge auditorun - Bassam miaharun feshigen club thah audit kuraany FAM ge auditorun - Bassam\nމިއަހަރުން ފެށިގެން ކުލަބްތަށް އޯޑިޓް ކުރާނީ އެފްއޭއެމްގެ އޯޑިޓަރުން - ބައްސާމް\nމިއަހަރުން ފެށިގެން ކުލަބްތަށް އޯޑިޓް ކުރާނީ އެފްއޭއެމްގެ އޯޑިޓަރުންކަމަށް އެފްއޭއެމްއިން ބުނެފިއެވެ.\nދިވެހި ފުޓްބޯލް ޕްރޮގްރާމްގައި ވާހަކަދައްކަމުން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ ކުލަބްތަށް ހިންގުން ހަރުދަނާ ކުރުމަށް ނިމިގެންދިޔަ އަހަރު ގިނަ މަސައްކަތްތަކެއް ކުރެވުނުކަމަށެވެ. ކުލަބް ލައިސަންސް ތަޢާރަފްކޮށް، އެސްއޯއީގެ ދަށުން ގިނަ އަދަދެއްގެ ފައިސާ ކުލަބްތަކާއި އެފްއޭއެމް މެދުވެރިވެގެންވަނީ ހަވާލްކޮށްފައެވެ.\nއެސްއޯއީގެ ދަށުން ކުލަބްތަކަށް މިދިޔަ ދެ އަހަރު ގިނަ އަދަދެއްގެ ފައިސާ ހަވާލް ކުރެވުނު ކަމުގައިވީނަމަވެސް ކޮންމެ އަހަރެއް ނިމޭއިރު ކުލަބްއަށް އޮންނަނީ ދަރަނިވެރިވެފަ، އަދި ގިނަ ކުޅުންތެރިންނަށް މުސާރަ ނުދެވިފައެވެ. މިއަހަރުވެސް މާޒިޔާ ފިޔަވާ އެހެން އެއްވެސް ކުލަބްއަކަށް ސީޒަން ނިންމާލެވުނުއިރު ކުޅުންތެރިންނަށް މުސާރަ ދެވިފައެއް ނުވެއެވެ.\nބައްސާމް ވިދާޅުވީ އެފްއޭއެމްއިން ކުލަބްތަށް ހަރުދަނާ ކުރުމަށް ކުރެވުނު ގިނަ މަސައްކަތްތަށްވަނީ މިހާރު ފެއިލްވެފައި ކަމަށެވެ. އެސްއޯއީގެ ދަށުން ކުލަބްތަކަށް ދީފައިވާ ފައިސާ، އޭގެ އެންމެ ބޭނުންތެރި ގޮތުގައި ހިފިފައިނުވާއިރު، ކުލަބްތަކުގެ އިދާރީ ކަންތަށްތަށްވެސް ހުރީ ބޮއްސުންލާފައެވެ.\nމިހާރު ފުޓްބޯޅަ ވެއްޓިފައިވާ ވަޅުގަނޑުން ސަލާމަތް ކުރުމަށް ކުލަބްތަކުގެ މެނޭޖްމަންޓްވެސް ހަރުދަނާ ވާންޖެހޭކަމަށާއި ކުޅުންތެރިން ކުލަބްތަކަށް ސޮއިކުރާއިރު، އެކުލަބްއަކަށް މުސާރަ ދެވޭވަރަށް ކުޅުންތެރިންގެ މުސާރަތަށް ބެހެއްޓުންވެސް ރަގަނޅުކަމަށް ބައްސާމް ވިދާޅުވިއެވެ.\n"އަޅުގަނޑުމެންގެ އޮޓިޑް ކުރާއިރު އިދާރީ ގޮތުންވެސް އޮޑިޓް ކުރާނެނ ކުލަބްތަށް، ހަމައެކަނި މާލީ އޮޑިޓްއެއް ނޫން ކުރާނީ. ކޮންމެ އަހަރަކުވެސް ނިންމާފަ މީގެ ފަހުން ކުލަބްތަށް އޮޑިޓް ކުރާނެ. މިއީ މިހާރު ކުރަން ވަރަށް މުހިންމުކަމެއް. މިހާރު އަޅުގަނޑުމެން މިދަނީ އެފްއޭއެމްގެ އޮޑިޓަރުންނާއި އެކު މިކަންތަށްތަށް ކުރުމަށް މަޝްވަރާ ކުރަމުން. އަދި ކުރިއަށް މިއޮތް ދުވަސްވަރު ކުލަބްތަކާއިއެކުވެސް މިކަމާއި ބެހޭގޮތުން މަޝްވަރާ ކުރުމަށްވަނީ ހަމަޖެހިފަ. މިހާރު ކުލަބްތަށް ހިންގާގޮތް ބަދަލްކޮށް ޕްރޮފެޝަނަލްކޮށް ހިންގަން އަޅުގަނޑުމެން އެބަޖެހޭ ދަސްކުރަން" ބައްސާމް ވިދާޅުވިއެވެ.\nމިހާރު ކުލަބްތަށް މިހިންގަނީ ދެތިން މީހެއްގެ އުފަލަށްކަމަށާއި ފުޓްބޯޅަ ދެކެވާ ލޯތްބެއްގެ ބޮޑުކަމުން ކުލަބްތަށް ހިންގަނީކަމަށް ބައްސާމް ވިދާޅުވިއެވެ. އަދި ގިނަ ފަހަރު ކުލަބްތަކުގެ ޗެއާރމަން އަކަށް ހުންނަމީހާގެ ޖީބުން ހަރަދުކޮށްގެންވެސް ކުލަބްތަށް ހިންގާކަމަށް ބައްސާމް ވިދާޅުވިއެވެ. އަދި ކުލަބްތަށް ކުރިއަށްއޮތްތާގައި ހަރުދަނާ ކުރުމަށްވެސް ގިނަ މަސައްކަތްތަކެއް ކުރެވިގެންދާނެކަމަށް ބައްސާމް ވިދާޅުވިއެވެ.


Highway gai accident thah gina kamun konme dhuvahaku Male ah nugendhan vegen dharifulhu Hulhumale School ah badhalukohffi - One Online\nބުރިޖު ހައިވޭގައި ބާރަށް ދުއްވުމުގެ ސަބަބުން ކޮންޓްރޯލު ނުވެ، ފުރޮޅާލައިފައި އޮތް ކާރެއް --- ވަން ފޮޓޯ: މުހައްމަދު އައުޒަމް\nހައިވޭގައި އެކްސިޑެންޓްތައް ގިނަކަމުން ކޮންމެ ދުވަހަކު މާލެ ނުގެންނަންވެގެން ދަރިފުޅު ހުޅުމާލޭ ސްކޫލަށް ބަދަލުކޮށްފި\nބުރިޖު ހައިވޭގައި ހިނގާ އެކްސިޑިންޓުތައް ގިނަކަމުން، ކޮންމެ ދުވަހަކު މާލެއަށް ނުގެންނާން ވެގެން ބައްޕައަކު އޭނާގެ ދަރިފުޅު ހުޅުމާލޭ ސކޫލަކަށް ބަދަލުކޮށްފި އެވެ.\n"ވަން އޮންލައިން"އަށް އެނގިފައިވާ ގޮތުގައި މާލޭގެ ޖަމާލުއްދީން ސްކޫލުގެ ގްރޭޑް ދޭއްގައި ކިޔަވަމުން ދިޔަ އުމުރުން ހަތް އަހަރުގެ އެ ކުއްޖާ ބަދަލުކުރީ ހުޅުމާލޭ ހުރަވީ ސްކޫލަށެވެ.\nމިދިޔަ އަހަރުވެސް އަދި މި އަހަރުގެ ކިޔެވުން ފެށިގެން ވެސް ޖޭއެސްގައި ކިޔަވަމުން އައި އެ ދަރިވަރު ހުޅުމާލޭ ސްކޫލަށް ބަދަލުކޮށްފައި ވަނީ މީގެ ކުޑަދުވަސްކޮޅެއް ކުރީންނެވެ.\n"މި އަހަރުގެ ސްކޫލު ފެށުމުން ވެސް އަޅުގަނޑުގެ ވިސްނުން އޮތީ ޖޭއެސްގައި ދަރިފުޅު ބަހައްޓަން. އެއީ ޖޭއެސްއަކީ ރާއްޖޭގެ ސްކޫލުތަކުގެ ތެރެއިން ކިޔެވުން އެންމެ ރަނގަޅު އެއް ސްކޫލު ކަމަށް ވާތީ. އަދި އިތުރު ހަރަކާތްތަކަށް ބަލާއިރު ދަރިވަރުންނަށް ވަރަށް ރަނގަޅު ސްކޫލެއް އެއީ. އެކަމަކު ބުރިޖު ހުރަސްކޮށް ދަތުރުކުރުމަކީ އެއްވެސް ރައްކާތެރިކަމެއް ނެތް ކަމެއްގެ ގޮތުގައި މި ފާހަގަވަނީ. އެހެންވީމަ ޖޭއެސް ކިތަންމެ ރަނގަޅަސް ބަހައްޓަން ބޭނުން ނުވީ." ކުއްޖާގެ ބައްޕަ ވަން އޮންލައިންއަށް ކިޔައިދިނެވެ.\nއޭނާ ބުނީ ހަތް އަހަރުގެ އެ ދަރިފުޅު ބުރިޖު ހުރަސްކޮށް ކޮންމެ ދުވަހަކު މަދު ވެގެން ދެފަހަރު މާލެއަށް ގެންނާން ޖެހޭ އިރު، ބުރިޖުމަތީން ކުރާން ޖެހޭ ދަތުރުތައް ވީ ވަރަކުން މަދުކުރުމަކީ ސަލާމަތީގޮތުން އެޅޭ އިތުރު ފިޔަވަޅެއް ކަމަށް ގަބޫލުކުރެވޭ ކަމަށެވެ.\nމި އަހަރުގެ ކިޔެވުން ފެށި އިރު، ދިރިއުޅުން ވެސް ހުޅުމާލެއަށް ބަދަލުކޮށްފައިވާ ކަމަށާއި އެހެން ނަމަވެސް ދަރީންގެ ކިޔެވުން ބަދަލުނުކޮށް ބެހެއްޓީ، އެކުދީން ފެށުނީއްސުރެ ކިޔަވަމުން އައި ސްކޫލު ކަމަށްވެފައި ޖޭއެސްއަކީ ވަރަށް ރަނގަޅު ސްކޫލެއް ކަމަށް ވާތީ ކަމަށް ކުއްޖާގެ ބައްޕަ ބުންޏެވެ. އަދި ސްކޫލު ބަދަލުކުރާން ޖެހުނީތީ ހިތާމަކުރާ ކަމަށާއި އެއަށްވުރެ ދަރިފުޅުގެ ރައްކާތެރިކަމަށް އޮތް ރިސްކު ކުޑަކުރުމުގެ މުހިންމުކަން މާބޮޑު ކަމަށެވެ.\nއޭނާ ބުނީ އުމުރުން 13 އަހަރުގެ އަންހެން ދަރިފުޅު އަދިވެސް ކިޔަވަނީ ޖޭއެސްގައި ކަމަށާއި އެކުއްޖާ ބަދަލުނުކޮށް ބަހައްޓާފައި ހުރީ އެހާ ހިސާބުން އެހެން ތަނަކަށް ބަދަލުކުރުން ރަނގަޅު ނޫން ކަމަށް ގަބޫލުކުރެވޭތީ އާއި ދަރިފުޅު ވެސް ޖޭއެސްއިން ކެނޑެން އެއްބަސް ނުވެގެން ކަމަށެވެ. އެކަމަކު ސަލާމަތީ ގޮތުން ބަލާ އިރު އެންމެ ރަނގަޅީ އެކުއްޖާވެސް ބަދަލުވުން ކަމަށް ގަބޫލުކުރާ ކަމަށް އޭނާ ބުންޏެވެ.\n"އަސްލު ހަތް އަހަރުގެ ދަރިފުޅު ގޮވައިގެން ސްކޫލަށް އަންނަ އިރު، ފުރަތަމަކޮޅު އަޅުގަނޑަށް ފާހަގަވިގޮތުގައި އެކުއްޖާ ސައިކަލުގެ ފަހަތުގައި އިންނަނީ ވެސް ނިދާފަ. އެއީ ދިގު ދަތުރެއް ވީމަ ވާގޮތެއް. ދެން ފަހުން ފަހުން އަޅުގަނޑު ހަދާގޮތަކީ މާލެއަށް އާދެވެންދެން ކޮންމެވެސް ވާހަކައެއް ދައްކަމުން ދުއްވަނީ." ކުއްޖާގެ ބައްޕަ ބުންޏެވެ.\nއޭނާ ބުނީ މިހާރު ސްކޫލުތަކުގެ ކިޔެވުމުގެ މާހައުލު އޮންނަ ގޮތުން ދުވާލަކު އެތައް ފަހަރަކު ސްކޫލަށް ގެންދާން ޖެހޭ ކަމަށާއި އެގޮތަށް ނުގެންދެވޭ ނަމަ ދަރިވަރަށް ބޭނުންވާ އެންމެ ރަނގަޅު ތައުލީމާއި ތަރުބިއްޔަތު ވެސް ނުލިބޭނެ ކަމަށެވެ. އެކަމަކު ދުވާލަކު އެތައް ފަހަރަކު ބުރިޖު ހުރަސްކޮށް ކުޑަކުޑަ ކުއްޖަކު ގޮވައިގެން މާލެއަށް އައުމަކީ މިހާރު މިހިނގާ އެކްސިޑެންޓުތަކަށް ބަލާ އިރު ދަރިފުޅަށް އެންމެ ސަލާމަތްތެރި އަދި ރައްކާތެރި ގޮތް ކަމަށް ގަބޫލު ނުކުރެވުނީ ކަމަށެވެ.\n"މީގަ އަނެއްކާ މިވާގޮތަކީ، އަޅުގަނޑު ދަރިފުޅު ގޮވައިގެން ކިތަންމެ ގަވައިދުން ދުއްވިޔަސް ޔަގީންކަމެއް ނޯވޭ. އެހެން މީހުން އެ ދުއްވަނީ އެމީހަކު ހިތުހުރި ގޮތަކަށް. ކައިރީން ބޫން އަޅާފަ އަށްޑިހައިގަ ނޫނީ ސަތޭކައިގަ އެދާ ވެހިކަލްތައް ފެނުމުން މޭގަނޑު އަނގަޔަށް އާދޭ. އަދި އެފަދަ ކޮންމެ ވަގުތަކު ދަރިފުޅުވެސް ބިރުން އަޅުގަނޑުގެ ގައިގައި ބާރަށް ބައްދައިގަނޭ. މީ ހާލަތު ހުރި ގޮތް." އޭނާ ބުންޏެވެ.\nކުއްޖާގެ ބައްޕަ ބުނީ، ހުރަވީ ސްކޫލަކީ އިހަށްދުވަހު ހުޅުވި ތަނެއް ކަމަށާއި އެތަނުގެ ކަންކަން އަދި މުޅީން ފުރިހަމަވެސް ނުވާ ކަމަށާއި އެހެން ނަމަވެސް އުއްމީދުކުރަނީ ސްކޫލު ބަދަލުކުރުމުން ދަރިފުޅުގެ ތައުލީމާއި ތަރުބިއްޔަތަށް ލިބުނީ ދެރައެއް ކަމުގެ އިހުސާސް ފަހުން ކުރާން ނުޖެހޭނެ ކަމަށް ކަމަށެވެ.\nކުއްޖާގެ ބައްޕަ އިތުރަށް ބުނީ، ދަރިފުޅު ސްކޫލް ބަދަލުކުރުމުގެ މައިގަނޑު ސަބަބެއް ކަމަށް އެޑިޔުކޭޝަނުގައި އެދުނީ އެއްދަންފަޅީ ސްކޫލަކަށް ވާތީ ބަދަލުކުރާން ބޭނުން ކަމަށެވެ. އެހެން ނަމަވެސް އެޑިޔުކޭޝަނަށް ލީ ސިޓީގައި ވެސް ހައިވޭގެ އެކްސިޑެންޓުތައް ދަރިފުޅުގެ ރައްކާތެރިކަމަށް ބަލާ އިރު ރިސްކަކަށް ވެފައިވާ ވާހަކަ ލިޔުނު ކަމަށެވެ.\nއޭނާ އިތުރަށް ބުނީ، އެކްސިޑެންޓުތައް ގިނަވެ ކަމެއްވާ ކޮންމެ ފަހަރަކު ފޮޓޯތަކާއި ވީޑިއޯތައް ލައި ކޮންމެ މީހަކުވެސް އެއްޗެހި ކިޔަނީ ކޮންމެވެސް މުއައްސަސާއަކަށް ނޫނީ ސަރުކާރަށް ކަމަށާއި އެހެން ނަމަވެސް ކޮންމެ މީހަކުވެސް އެމީހެއްގެ ފަރުދީ ޒިންމާ އަދާކުރާން ފެށުމުން މި މައްސަލަ މުޅީން ހައްލުވެ ބުރިޖު ހައިވޭ އަދި އެނޫން މަގުތައް ވެސް އަމާން ތަނަކަށް ވެގެން ދާނެ ކަމަށެވެ.\nބުރިޖު ހައިވޭގެ އެކްސިޑެންޓް ތަކާ ގުޅިގެން ކުއްޖެއްގެ ސަލާމަތާއި ރައްކާތެރިކަން އިތުރުކުރުމަށް، އެކުއްޖާގެ ސްކޫލު ބަދަލުކުރިކަން މީގެ ކުރީން އެނގިފައެއް ނުވެ އެވެ.\nގުޅޭ ޓެގު ސިނަމާލެ ބްރިޖް މާލެ އެޑިއުކޭޝަން މިނިސްޓްރީ ހުޅުމާލެ މަގުމަތީގެ އެކްސިޑެންޓް


Samsung ge biya mashrooeh Texas ah | Mihaaru\nލައިފްސްޓައިލް / ސެމްސަންގް\nސެމްސަންގްގެ ބިޔަ މަޝްރޫއެއް ޓެކްސެސް އަށް\n25 ނޮވެމްބަރ 2021 - 06:40\nމިހާތަނަށް އެމެރިކާގެ ޓެކްސަސްގައި ބިދޭސީ ކުންފުންޏަކުން ކުރާ އެންމެ ބޮޑު އިންވެސްޓްމަންޓްގެ ފުރުސަތު ދެކުނު ކޮރެއާގެ މަޝްހޫރު ކުންފުނި ސެމްސަންގަށް ލިބިއްޖެ އެވެ.\nއެ ކުންފުނީގެ 17 ބިލިއަން ޑޮލަރުގެ މި މަޝްރޫއަކީ މިދިޔަ އަހަރުން ފެށިގެން ޓެކް އިންޑަސްޓްރީ އަށް ދިމާވެފައިވާ ޗިޕް (ސެމީކޮންޑަކްޓާސް) ގެ ދަތިކަން ހައްލު ކުރަން ޓެކްސެސްގައި ގާއިމުކުރާ ޗިޕް ޕްލާންޓެއްގެ މަސައްކަތެވެ.\nއަންނަ އަހަރު އަމަލީ މަސައްކަތް ފަށަން ހަމަޖެހިފައިވާ މި ޕްރޮޖެކްޓްގެ ސަބަބުން ޓެކްސެސްގައި އިތުރު 2،000 ވަޒީފާގެ ފުރުސަތު ހުޅުވިގެން ދާނެ އެވެ.\nސެމްސަންގްގެ ޓެކްސެސް ޗިޕް ޕްލާންޓް އޮޕަރޭޝަނަށް އެއްކޮށް ގެންނާނީ 2024 ގަ އެވެ. ޓެކްސެސްގައި ހިންގާ މި ބޮޑު މަޝްރޫއަށް އެހީވުމުގެ ގޮތުން އެ ސްޓޭޓްގެ ސަރުކާރުން ގްރާންޓްގެ ގޮތުގައި 27 މިލިއަން ޑޮލަރު ދޭން ނިންމާފައިވާ ކަމަށް ޓެކްސެސްގެ ގަވަރުނަރު ގްރެގް އެބޮޓް ވިދާޅުވި އެވެ. އޭނާ ކުރެއްވި ޓްވީޓެއްގައި ވެސް ސެމްސަންގުން ކުރިއަށް ގެންދަން ނިންމާފައިވާ މަޝްރޫއަށް މަރުހަބާ ވިދާޅުވެ، މި މަޝްރޫއަކީ ޓެކްސެސްގައި ހިންގާ އެންމެ ބޮޑު ފޮރިން އިންވެސްޓްމަންޓް ކަމަށް ވިދާޅުވި އެވެ.\nWelcome to Texas, Samsung!\nSamsung will buildanew semiconductor manufacturing facility in Taylor, Texas.\n➡ $17B capital investment\n➡ Thousands of NEW jobs\nThe largest foreign direct investment in the state of Texas EVER. pic.twitter.com/a7VhbK3B9Q\n— Greg Abbott (@GregAbbott_TX) November 24, 2021\nމި މަޝްރޫއާ ބެހޭ ގޮތުން ސެމްސަންގް އިލެކްޓްރޯނިކްސްގެ ޗީފް އެގްޒެކެޓިވް ކިނަމް ކިމް ވިދާޅުވީ އެ ކުންފުންޏަކީ މިހާރު ވެސް ޗިޕް އުފެއްދުމުގައި އެންމެ ނަގާކިޔާ އެއް ކުންފުންޏަށްވާތީ ޓެކްސެސްގެ މަޝްރޫއަކީ ދުނިޔޭގެ ޓެކް އިންޑަސްޓްރީ އަށް ދިމާވެފައި ޗިޕްގެ ދަތިކަން ހައްލު ކުރަން ވަރަށް ބޮޑު ބާރަކަށް ވާނެ ކަމަށެވެ.\nSamsung Electronics Announces New Advanced Semiconductor Fab Site in Taylor, Texashttps://t.co/zAhC2JIPZ0\n— Samsung Electronics (@Samsung) November 23, 2021\n"އަހަރެމެންގެ ސަޕްލައި ޗެއިން މި ޕްރޮޖެކްޓްގެ ސަބަބުން ވަރަށް ބޮޑުތަނުން ފުޅާވެގެން ދާނެ." އޭނާ ވިދާޅުވި އެވެ.\nޓެކްސެސްގެ ޗިޕް ޕްލާންޓްގައި މޮބައިލް ފޯނާއި 5ޖީ އާއި މަތީ ފެންވަރުގެ ކޮމްޕިއުޓަރުތަކުގެ އިތުރުން އާޓިފިޝަލް އިންޓެލިޖެންސް (އޭއައި) ފަދަ ވަސީލަތްތަކަށް ބޭނުންވާ ޗިޕް އުފައްދާނެ އެވެ.\nސެމްސަންގުން އެމެރިކާގެ ޓެކްސެސްގައި މިފަދަ ބިޔަ މަޝްރޫއެއް ކުރިއަށް ގެންދަން ނިންމި އިރު، މިދިޔަ އަހަރު ޓައިވާން ސެމީކޮންޑަކްޓަ މެނުފެކްޗަރިން ކޮމްޕެނީ (ޓީއެމްސީން) އިން ކުރިއަށް އޮތް ތިން އަހަރުގެ ތެރޭގައި 100 ބިލިއަން ޑޮލަރު އެމެރިކާގެ އަރިޒޯނާ ސްޓޭޓްގައި އިންވެސްޓްކުރަން ނިންމާފައި އެވެ.\nTaiwange chip kunfunin 100 billion dollarge investmenteh\nސެމްސަންގް މޮބައިލް ފޯން ސައުތު ކޮރެއާ ސްމާޓް ފޯން އެމެރިކާ


Real ge coach akah Spain ge coach Lopetegui hamajassaifi | Mihaaru\nރެއާލުގެ ކޯޗަކަށް ހަމަޖެއްސި ސްޕެއިންގެ ކޯޗު ލޮޕެޓީގު.-- ފޮޓޯ: އޭއެފްޕީ\nރެއާލުގެ ކޯޗަކަށް ސްޕެއިންގެ ކޯޗު ލޮޕެޓީގު ހަމަޖައްސައިފި\n12 ޖޫން 2018 - 20:532comments\nމެޑްރިޑް (ޖޫން 12) - ހުސްވެފައިވާ ރެއާލް މެޑްރިޑްގެ ކޯޗުގެ މަގާމާ ހަވާލުވާނީ ސްޕެއިން ގައުމީ ޓީމުގެ ކޯޗު ޖޫލެން ލޮޕެޓީގު ކަމަށް އެ ކްލަބުން ހާމަކޮށްފި އެވެ. ލޮޕެޓީގް އެ ޓީމާ ހަވާލުވާނީ އަންނަ ބުރާސްފަތި ދުވަހު ރަޝިއާގައި ފަށާ ވޯލްޑް ކަޕް ފުޓްބޯޅަ މުބާރާތަށް ފަހު އެވެ.\nރެއާލުން މިއަދު ނެރުނު ބަޔާނެއްގައި ބުނެފައިވަނީ އެ ޓީމުގެ ކޯޗުކަމާ ލޮޕެޓީގު ހަވާލުވާނީ ތިން އަހަރުގެ އެއްބަސްވުމެއްގެ ދަށުން ކަމަށެވެ.\nޖެހިޖެހިގެން ތިން އަހަރު ރެއާލަށް ޗެމްޕިއަންސް ލީގު ކާމިޔާބު ކޮށްދީ ތާރީހުން ޖާގަ ހޯދުމަށް ފަހު ޒިނެދިން ޒިދާން ވަނީ ރެއާލްގެ ކޯޗުކަމުން އިސްތިއުފާ ދީފަ އެވެ. އެއާ އެކު ރެއާލުން ވަނީ އާ ކޯޗެއް ހޯދުމުގެ މަސައްކަތް ފަށައިފަ އެވެ.\nރެއާލުން އެންމެ ފުރަތަމަ މަސައްކަތްކުރީ ޓޮޓެންހަމް ހޮޓްސްޕާސްގެ ކޯޗު މައުރީސިއޯ ޕޮޗެޓީނޯ ގެންނާށެވެ. އެކަމު ޕޮޗެޓީނޯ ޓޮޓެންހަމްގައި މަޑުކުރަން ނިންމުމުން ރެއާލުން ވިސްނުން ބަދަލުކުރި އެވެ. ފަހުން އެ ޓީމުން ކުރީގެ ތަރި ގުޓީ ގެންނަން މަސައްކަތް ކުރި ކަމަށް ވެސް ރިޕޯޓްތައް ބުނެ އެވެ.\nކުރިން ގޯލްކީޕަރަކަށް ކުޅުނު ލޮޕެޓީގް ވަނީ 1988 އިން 1991 އަށް ރެއާލަށް ކުޅެފަ އެވެ. އަދި ފަހުން އޭނާ ވަނީ ރެއާލުގެ އެންމެ ބޮޑު ވާދަވެރިން ކަމަށްވާ ބާސެލޯނާ އަށް ވެސް ކުޅެފަ އެވެ.\nއުމުރުން 51 އަހަރުގެ ލޮޕެޓީގުގެ ކޯޗިން ކެރިއަރު ފެށުނީ 2003 ވަނަ އަހަރު ސްޕެއިން 17 އަހަރުން ދަށުގެ ޓީމުގެ އެސިސްޓެންޓެއްގެ ގޮތުގަ އެވެ. ފަހުން ސްޕެއިންގެ ކްލަބް ރަޔޯ ވަޔޮކާނޯ އަށް ކޯޗުކޮށްދިނުމަށް ފަހު ރެއާލުގެ ޔޫތު ޓީމުގައި ވެސް މަސައްކަތްކުރި އެވެ.\nއޭގެ ފަހުން އޭނާ ވަނީ ސްޕެއިނުގެ ތިން އުމުރު ފުރައެއްގެ ގައުމީ ޓީމުތަކުގައި މަސައްކަތްކޮށްފަ އެވެ. ސްޕެއިން ސީނިއާ ގައުމީ 2016 ވަނަ އަހަރު ހަވާލުވުމުގެ ކުރިން ލޮޕެޓީގް ވަނީ ދެ ސީޒަނުގައި ޕޯޗުގަލްގެ ޕޯޓޯ އަށް ވެސް ކޯޗުކޮށްދީފަ އެވެ.\nސްޕެއިން ގައުމީ ޓީމާ ހަވާލުވެ ލޮޕެޓީގް އަންނަނީ އެ ކްލަބްގައި ކާމިޔާބު މަސައްކަތްތަކެއް ކުރަމުންނެވެ. އެ ޓީމުން ވަނީ ބަލިނުވެ 20 މެޗު ފުރިހަމަ ކޮށްފަ އެވެ. މި ފަހަރު ސްޕެއިން ޓީމު ގޮވައިގެން އޭނާ ފުރަތަމަ ބޮޑު މުބާރާތައް ނުކުންނައިރު، މި ވެގެންދާނީ އޭނާގެ ކޯޗިން ކެރިއަރުގެ މިހާތަނަށް އެންމެ ބޮޑު މަސައްކަތަށެވެ. އެންމެ ފަހުން ވޯލްޑް ކަޕްގެ ގްރޫޕް ސްޓޭޖުން ކެޓި ނަމަވެސް ސްޕެއިން އަކީ މި ފަހަރުގެ މުބާރާތުގެ ފޭވަރިޓެކެވެ.\nރެއާލާ ހަވާލުވުމަށް ފަހު ލޮޕެޓީގް އެންމެ ފުރަތަމަ ކުރަން ޖެހޭނެ މަސައްކަތަކީ އެ ޓީމުގެ ދެ ތަރިން ކަމަށްވާ ކްރިސްޓިއާނޯ ރޮނާލްޑޯ އާއި ގަރެތު ބޭލްގެ މުސްތަގުބަލާ މެދު ގޮތެއް ނިންމުމެވެ. އަދި ރެއާލުން ޕީއެސްޖީ އަށް ކުޅޭ ބްރެޒިލްގެ ތަރި ނޭމާ ގެންނަން މަސައްކަތްކުރަމުންދާއިރު، އެ ޓްރާންސްފާގެ ކަންތައްތަކަށް ވެސް ގޮތެއް ނިންމާނީ ލޮޕެޓީގް ކަމަށް ބެލެވެ އެވެ.\nއިތުރު ލިޔުންތައް ރިއަލް މެޑްރިޑް\nމަންމަގެ ލޯބިވެރިޔާ ވެސް ކުއްޖާއާ ބެހޭ ކަމުގެ ތުހުމަތު\nއަމީތާބު އިމްރާނާ އެކީ ފިލްމުކުޅެން އައިޝްވާރިޔާ ދެކޮޅު\nއިތުރު ފަސް އެއާޕޯޓަކަށް މިއަހަރު ދަތުރުތައް ފަށާނެ\nމިދިއަ އަހަރުގެ 1000 ހައްޖު ކޯޓާ ޕީޕީއެމަށް ބަހާލި


Dhiraagu ADSL connection, High speed fiber ah badhalukollun mulhin hiley\nދިރާގު އޭ. ޑީ. އެސް. އެލް ކަނެކްޝަންތައް ދިރާގު ހައި ސްޕީޑް ފައިބަރ ޚިދުމަތައް ބަދަލު ކޮށްލުން މުޅިން ހިލޭ\nދިރާގު އޭޑީއެސްއެލް ކަނެކްޝަންތައް ދިރާގު ހައި ސްޕީޑް ފައިބާއަށް ބަދަލުކޮށްލުން ހިލޭ\n08 ސެޕްޓެމްބަރ 2021 - 22:00:00\nދިރާގުން އެ ކުންފުނީގެ އޭޑީއެސްއެލް ހިދުމަތް ގެންގުޅުއްވާ ކަސްޓަމަރުންނަށް އޮކްޓޯބަރު 2021 ގެ ނިޔަލަށް ހިލޭ ދިރާގު ހައިސްޕީޑް ފައިބާ ބްރޯޑްބޭންޑް ހިދުމަތައް ބަދަލު ކުރުމަށް ހާއްސަ ޕްރޮމޯޝަނެއް ފަށައިފިއެވެ.\nމިއީ އެޑީއެސްއެލް ޚިދުމަތް ގެންގުޅުއްވާ ކަސްޓަމަރުންނަށް ރާއްޖޭގެ އެންމެ ބޮޑު އަދި އެންމެ ހަލުވި ފައިބަރ ނެޓްވޯކާ ހިލޭ ގުޅައިލެވުމަށް ލިބޭ ރަނުގެ ފުރުސަތެކެވެ. އެގޮތުން މި ޕްރޮމޯޝަނުގެ ދަށުން ހިލޭ ފައިބަރ ގުޅައިދިނުމުގެ އިތުރުން ފައިބަރ އަށް ބޭނުންވާ ޚާއްސަ ރައުޓަރ ނުވަތަ އޯ.އެން.ޓީ ވެސެ ހިލޭ ލިބިގެންދާނެއެވެ. އޭ. ޑީ. އެސް. އެލް ކަސްޓަމަރުން ފަސޭހަކަމާއެކު ފައިބަރ އަށް އަޕްގްރޭޑް ކޮށްލުމަށް ދިރާގު ވެބްސައިޓުގައިވާ މައިއެކައުންޓް މެދުވެރިކޮށް ފަސޭހަކަމާއެކު ކޮށްލެވޭނެއެވެ.\nދިރާގު ފައިބާ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ގިނަ އެލަވަންސް އަދި އެންމެ ގިނަ އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ހިދުމަތެވެ. އަދި ހަމަ އެހެންމެ، ދިރާގު ފައިބާ ބްރޯޑްބޭންޑް ނެޓްވޯކަކީ ރާއްޖޭގެ އެންމެ ބޮޑު ފައިބާ ނެޓްވޯކް ވެސް މެއެވެ. އެގޮތުން ރާއްޖޭގެ ގޭބިސީގެ %80 މިހާރު މި ހިދުމަތް ދިރާގުން ވަނީ ފޯރުކޮށްދީފައިއެވެ. މީގެ ތެރޭގައި 64 ރަށް މުޅި ރާއްޖޭގެ އެކި ކަންކޮޅުތަކުން ހިމެނެއެވެ.\nދިރާގުގެ މަގްސަދަކީ ޑިޖިޓަލް ވަސީލަތްތައް މެދުވެރިކޮށް ދިރިއުޅުމަށް ފާގަތިކަމާއި ތަނަވަސްކަން ގެނެސްދީ، އިތުބާރާއި ޔަޤީންކަމާއެކު މުޅި ރާއްޖޭގެ އެންމެނަށް ދިރާގުން ފޯރުކޮށްދޭ ހިދުމަތްތައް ފޯރުކޮށްދިނުމެވެ.\nއިތުރު މައުލޫމާތު ހޯއްދެވުމަށް ދިރާގު ވެބްސައިޓް މެދުވެރިކޮށް ލިބެން ހުންނާނެ އެވެ.\nދިރާގު ޓީވީ ހިލޭ ގުޅާލަން ރަނުގެ ފުރުސަތެއް!


Prince Harry fahari ah kiyany "Cath" | Mihaaru\nޕްރިންސް ހެރީ ފަހަރު ކޭޓްއާ އެކު: އޭނާ ކޭޓް އަށް ކިޔަނީ "ކެތު"\nޕްރިންސް ހެރީ ފަހަރި ކޭޓް މިޑްލްޓަން އަށް ކިޔަނީ "ކެތު"\n17 އޯގަސްޓް 2018 - 07:572comments\nއިނގިރޭސީ ޝާހީ އާއިލާގެ މެމްބަރުންގެ ތެރޭގައި އޮންނަ ގާތް ގުޅުމަކީ މާ ބޮޑަށް އާންމުންނަށް ފެންނަ ކަމަކަށް ނުވެދާނެ އެވެ. އެކަމަކު އެ އާއިލާ ތެރޭގައި ވެސް އެކަކު އަނެކަކުގެ މެދުގައި ވަރަށް ވެސް ގާތް ގުޅުން އޮތުމާއި ވަނަމުން ގޮވުން ފަދަ ކަންކަން ވެސް އޮވެ އެވެ.\nޕްރިންސް ވިލިއަމްގެ އަނބިކަނބަލުން ކޭޓް މިޑްލްޓަންއަކީ ފެށުނީއްސުރެ ވެސް، ވިލިއަމްގެ ކޮއްކޯފުޅު ޕްރިންސް ހެރީއާ ވަރަށް ގާތް ގުޅުމެއް ބާއްވާ ބޭފުޅެކެވެ. އެހެންވެ އެ ދެ ބޭފުޅުންގެ ގުޅުމަކީ ވަރަށް ގާތް ރަހުމަތްތެރިންގެ މެދުގައި އޮންނަ ކަހަލަ ގުޅުމެކެވެ.\nއޯކޭ މެގަޒިނުން ބުނި ގޮތުގައި ކޭޓްއާ އޮންނަ ގާތްކަމުގެ ސަބަބުން ހެރީ އެ ކަމަނާ އަށް ވަނަމެއްގެ ގޮތުގައި ބޭނުން ކުރައްވަނީ "ކެތު" އެވެ. އެ ނަން ޕްރިންސް ހެރީ ވިދާޅުވާ ކަމަށްވާ ވަނީ ފުރަތަމަ ދެ ބޭފުޅުން 2001 ގައި ތައާރަފުވި ދުވަހު، "ކެތު" ގެ ނަމުން ތައާރަފުވެފައިވާތީ އެވެ.\nޕްރިން ހެރީ (ކ) ކޭޓް އާއި ބޭބެ ވިލިއަމްއާ އެކު.\nއެހެންވެ ބޭބޭފުޅާ 2001 ގައި ކޭޓް ކައިވެނި ބައްލަވައިގެން، ޝާހީ އާއިލާގެ ތެރެއަށް ރުޖޫއަވުމަށް ފަހު، ވެސް ޕްރިންސް ހެރީ، ފަހަރިކަމަނާ އަށް މުހާތަބު ކުރައްވަނީ "ކެތު" ގެ ނަމުން ކަމަށްވެ އެވެ.\nނޫސްތަކުން ބުނާ ގޮތުގައި ޕްރިންސް ވިލިއަމް ލޯބިން އަނބިކަނބަލުންނަށް އާންމުކޮށް މުހާތަބު ކުރައްވަނީ "ޑާލިން" ނުވަތަ "ބޭބް" ގެ ނަމުންނެވެ.\nކިޔަވާ ވިދާޅުވާން އުޅުއްވި ދުވަސްވަރު އާންމުކޮށް ކޭޓް ކިޔައި އުޅޭ ކޭޓަށް ވަނަމަކަށް "ސްކްއީކް" އޭ ވެސް ކިޔާފައިވެ އެވެ. އެއީ އެ ދުވަސްވަރު އެ ކަމަނާ އޮޅުކޮށްގެން ގެންގުޅުއްވި ގިނީ ޕިގްގެ ނަމެވެ.\nއިތުރު ލިޔުންތައް ޕްރިންސް ވިލިއަމް ކޭޓް މިޑްލްޓަން ޕްރިންސް ހެރީ


First lady Rajje vadaigannavaathee maruhaba kiyan thayyaaru vanee\nފަސްޓް ލޭޑީ ރާއްޖެ ވަޑައިގަންނަވާތީ މަރުހަބާ ކިޔަން ތައްޔާރުވަނީ\nފަސްޓް ލޭޑީ ފާތުން: މާދަމާ ރާއްޖެ ވަޑައިގަންނަވާނެ - އަހުމަދު ޝުރާއު \_ އަވަސް\nހަގު ދަރިކަލުންނާއެކު ސައުދި އަރަބިއްޔާއަށް ކުރެއްވި ދަތުރުފުޅު ނިންމަވާލެއްވުމަށް ރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހިމް މާދަމާ ހެނދުނު ރާއްޖެ ވަޑައިގަންނަވާ ގޮތަށް ހަމަޖެހިއްޖެ އެވެ.\nފާތިމަތު އިބްރާހިމް މާލެ ވަޑައިގަންނަވާނީ މާދަމާ ހެނދުނު 7:30ގަ އެވެ. އެކަމަނާއަށް މަރުހަބާ ދެންނެވުމަށް ސަޕޯޓަރުން މިހާރު ދަނީ ތައްޔާރުވަމުންނެވެ. އެ ގަޑިއަށް ރަސްމީ ފާލަން ދޮށަށް ސަޕޯޓަރުން އެއްވުމަށް މިހާރު ވަނީ ގޮވާލާފަ އެވެ.\nހަގު ދަރިކަލުންނާއެކު ފާތިމަތު ސައުދީއަށް ވަޑައިގެންނެވީ އުމްރާއަކަށް ކަމަށްވެ އެވެ. ނަމަވެސް ރަސްމީ އެއްވެސް ފަރާތަކުން އެ ދަތުރުފުޅުގެ މައުލޫތެއް ނުދެ އެވެ. އެކަމަނާ ރާއްޖެއިން ވަޑައިގެންނެވީ ރިޔާސީ އިންތިހާބުގައި ރައީސް ޔާމީނަށް ލިބިވަޑައިގެން ނާކާމީޔާބީއަށްފަހު އެވެ.\nފާތިމަތު އިބްރާހިމް މާދަމާ ރާއްޖެ ވަޑައިގަންނަވާއިރު ރައީސް އަބްދުﷲ ޔާމީން ރާއްޖެ ދޫކުރައްވައި ވަޑައިގަންނަވަން އުޅޭ ކަމުގެ އަޑުތައް ވަނީ ފެތުރިފަ އެވެ. އެކަން ހުއްޓުވައިދިނުމަށް އެދި އިދިކޮޅު ކޯލިޝަނުން ވަނީ ފުލުހަށް މައްސަލައެއް ވެސް ހުށަހަޅާފަ އެވެ.\nނަމަވެސް އެމަނިކުފާނުގެ ތަރުޖަމާނު ވަނީ ރައީސް ފިއްލަވަން ނޫޅުއްވާ ކަމަށް ވިދާޅުވެފަ އެވެ. ރައީސް މިއަދު ވަނީ ގައުމާ މުހާތަބުކުރައްވައި އިންތިހާބުގެ ނަތީޖާ ގަބޫލުކުރައްވާފަދަ މޭރަމަކުން ވާހަކަފުޅު ދައްކަވައި މަގާމުން ދުރުވުމުގެ ކުރިން ފަހުބަސް ވިދާޅުވެފަ އެވެ. އެކަމަކު އިންތިހާބު ގަބޫލު ނުކުރައްވައި ސުޕްރީމް ކޯޓަށް ހުށަހެޅި މައްސަލާގައި ހުކުމަށް މިހާރު ވަނީ ތައްޔާރުވެފަ އެވެ.\nރައީސް އަބްދުﷲ ޔާމީން ޕީޕީއެމް ކުރީގެ ފަސްޓް ލޭޑީ ފާތުމަތު އިބްރާހިމް\nރަސްމީ މަގާމެއް ފާތުން ބޭނުމެއް ނުވޭ، އަނބިމީހާގެ މަގާމު ފުދޭ: ރައީސް\nތަރައްގީ ދެމެހެއްޓޭނީ ރައީސް ޔާމީން ހޮވައިގެން: މެޑަމް\nރައީސް ޔާމީނަށް ކުރާ ދައުވާގެ އަޑެހުމެއް މާދަމާ


Italy liyuntheriya ah Rajje kiyaidheyn Dhivehin!\nދިވެހިންނާ ގުޅޭ ހަގީގަތާ ހިލާފު ވާހަކަތަކެއް ލިޔުން ފްރެންޗެސްކާ ބޮރީ --\nރާއްޖެއާ ގުޅޭ ގޮތުން ލިޔާ ހިތްވާ ލިޔުންތެރިން ވަރަށް ގިނަ އެވެ. ރާއްޖެ ޒިޔާރަތްކޮށް ކަންކަން ތަޖުރިބާކުރުމަށްފަހު އެ ވާހަކަތައް ކިޔައިދޭ ހުޅަނގުގެ ލިޔުންތެރިން ވަރަށް ގިނަ އެވެ. ބައެއް ލިޔުންތެރިންގެ ޝައުގު ރާއްޖޭގެ ރީތި ކަމަށް ހުސްވާއިރު އަނެއް ބަޔަކު ނަގަނީ ސަގާފަތެވެ. ބައެއް ފަހަރު "ޓްވިސްޓް" ކޮށްލާ މުޅިން އެހެން މަންޒަރެއް ދުނިޔެއަށް ދައްކާ ލިޔުންތެރިން ވެސް އެބަ ތިއްބެވެ.\nއެފަދަ ލިޔުންތެރިއެއް މިފަހަރު މިއޮތީ "އަތުލައިގަނެވިފަ" އެވެ. އިޓަލީއަށް ނިސްބަތްވާ ލިޔުންތެރިއެއް ކަމަށްވާ ފްރެންޗެސްކާ ބޮރީގެ "ޑެސްޓިނޭޝަން ޕެރަޑައިސް: އެމަންގް ދަ ޖިހާދިސްޓްސް އޮފް މޯލްޑިވްސް" ފޮތަކީ ރާއްޖެ ބަދުނާމުވާ ގޮތަށް ހަގީގަތާ ހިލާފު އެތައް ވާހަކައެއް ހިމެނޭ ފޮތެކެވެ.\nއެކަން އެންމެންގެ ސަމާލުކަމަށް ގެނައި އެ ފޮތް ކީ ދިވެއްސެކެވެ. ނަޝް ނަޝީދު އެ ފޮތް ކިޔަމުން އޭގައި ހުރި ކަންބޮޑުވާން ޖެހޭ ފަދަ އެތައް ވާހަކަތަކެއް ދިވެހިންގެ ސަމާލު ކަމަށް ގެނަ އެވެ. އެ ފޮތުގައި ބޮރީ ބުނެފައިވާ ގޮތުން ރާއްޖެއަކީ ޓެކްނޮލޮޖީގެ ގޮތުން ހޭލުންތެރި ބަޔަކު ތިބި ގައުމެއް ނޫނެވެ. ރާއްޖޭގައި އައިފޯނެއް ގެންގުޅޭ މީހަކު ވެސް ނޫޅޭ ކަމަށެވެ. އޭނާ ރާއްޖެއަށް ކުރި ދަތުރުން އެނގުނީ އައިފޯނެއް ލޮލަށް ދުށް މީހަކު ވެސް ނެތް ކަމަށް ބުނެފައިވެ އެވެ.\nއޭނާގެ އައިފޯނެއް މެސެޖެއް އައި އަޑު އިވުމުން ރާއްޖޭގެ މީހުން ހައިރާންވެ ބަލަން ތިބި ކަމަށް އޭނާ ބުނެފައިވެ އެވެ. އަދި އޭނާ އެއާޕޯޓުން ފެނުމުން އެފެރިކާގެ މީހުން ހެން ކުޑަ ތިން ކުދިން އޭނާއަށް ބަލަހައްޓައިގެން ތިބި ކަމަށް ވެސް ލިޔެފައިވެ އެވެ. ހީވީ ދުވަހަކު ބޭރު މީހަކު ނުފެންނަ ބައެއްގެ ތެރެއަށް އާދެވުނުހެން ކަމަށް އޭނާ ބުނެ އެވެ.\nހަމައެހެން، ރާއްޖެއަކީ އަމިއްލަ ކެއުންތައް ނެތް ހަމައެކަނި ގައުމު ކަމަށް ވެސް އޭނާ އެ ފޮތުގައި ލިޔެފައިވެ އެވެ. ފޮތް ވިއްކާ ފިހާރައެއް ވެސް ރާއްޖޭގައި ނެތޭ ވެސް އޮތެވެ. ލިޔެފައިވާ ގޮތުން ރާއްޖެ ގިނަ ފިރިހެނުންނަކީ ސިރިއާއަށް ގޮސް ނޫނީ ދާން މަގުމަތީގައި ތިބި ބައެކެވެ. ގައުމުތަކުން އޮލިމްޕިކްސް ބަލަން ތިބޭއިރު ރާއްޖޭގައި ބަލަނީ ސީރިއާގައި ހިނގާ ހަނގުރާމަ ކަމަށް އޭނާ ލިޔެފައިވެ އެވެ.\nޓްވިޓާގައި މިހާރު އެންމެ ބޮޑު ސަމާލު ކަމެއް އައިސްފައިވަނީ މިކަމަށެވެ. ނަޝް ފާހަގަކުރި ކަންކަމަށް އެންމެން ވެސް ބޮރީއަށް ދަނީ ފާޑުކިޔަމުންނެެވެ. އަދި އޭނާއަށް ރާއްޖެއާ ބެހޭ ހަގީގަތް ހާމަކޮށްދިނުމަށް އެންމެން އެކުގައި ދަނީ ޓްވީޓްތައް ކުރަމުންނެވެ.\nދިވެހި އަމިއްލަ ކެއުންތަކުގެ ފޮޓޯތައް ޓްވިޓާގައި މާގިނައީ އެހެންވެ އެވެ. ބައެއް މީހުން ވަނީ ދިވެހި ކެއުންތައް ހިމަނައިގެން ލިޔެފައިވާ އިނގިރޭސި ފޮތްތަކުގެ ކޮޕީ ބޮރީއަށް ފޮނުވާފަ އެވެ. ފޮޓޯތައް ވެސް ފޮނުވާފައިވެ އެވެ. ދިވެހި ކެއުންތަކާ ގުޅޭ ގޮތުން ދިރާސާ ކުރަމުންދާ ދިވެހިން ވެސް ބޮރީއަށް ރައްދު ދީފައިވެ އެވެ.\nހަމައެހެން، ބޮރީގެ ވާހަކަތަކަކީ ރާއްޖޭގައި ތިބި އައިފޯނު ފޭނުން ވަރަށް ރުޅި އަރުވާލި ކަމެކެވެ. ހަގީގަތަކީ ރާއްޖޭގައި އައިފޯނު ނުގެންގުޅޭ މީހަކު މަދު ކަމެވެ. ކުޑަކުދިން ވެސް ޝާމިލުވާ ގޮތަށެވެ.\nރާއްޖެއަކީ ޖިހާދު ކުރާ ގައުމެއްގެ ގޮތުގައި ސިފަކޮށްފައި އޮތުމަކީ އެންމެ ގިނަ މީހުން ރުޅި އައި ސަބަބެވެ. ހައްދުފަހަނަ އެޅުމަކީ ރާއްޖެއަށް ވެސް ކުރިމަތިވެފައިވާ ކަމެއް ނަމަވެސް ބޮރީ ލިޔެފައިވާ ދަރަޖައާ ކައިރިކުރާ ވަރަށް އެކަމެއް ނެތްކަން އެއީ ހަގީގަތެވެ.\nއެ ފޮތަކީ ބޮރީ 2017 ވަނަ އަހަރު ލިޔެފައިވާ ފޮތެކެވެ. އެ ފޮތަށް ރާއްޖޭގެ ބައެއް މީހުން އިންޓަވިއު ދީފައިވެ އެވެ. އެމީހުން ރާއްޖޭގެ ވާހަކަތައް ކިޔައިދޭން މަސައްކަތް ކޮށްފައިވާކަން އެނގެ އެވެ. އެކަމަކު، ފޮތުގެ މައްސަލައަކީ ލިޔުންތެރިޔާގެ ނެރޭޝަން ވަކި މަގުސަދެއް ހާސިލްކުރުމަށް ބައްޓަންކޮށްފައި އޮތުމެވެ.\nބޮރީ ކޮށްފައިވާ ޓްވީޓަކުން އެނގޭ ގޮތުގައި އެ ފޮތް ފިހާރަތަކާ ހަމައަށް ގޮސްފައިވަނީ މިދިޔަ އަހަރުގެ ނޮވެމްބަރު މަހު އެވެ. ދިވެހިން ކިޔަމުންދާ ފާޑުކިޔުންތަކަށް ބޮރީ އަދި އެއްޗެއް ނުބުނެ އެވެ.


Covid 19 In Salaamai Veveyne Goi Ves Islaam Dheenugai Ve Eve — Ihavandhoo.com\nކޯވިޑް 19 އިން ސަލާމަތްވެވޭނެގޮތް ވެސް އިސްލާމްދީނުގައި ވެއެވެ\n26 އޭޕުރީލު 20200އަޙްމަދު ޢާޞިމް\nއިސްލާމްދީނަކީ އެންމެ ފުރިހަމަ ދީނެވެ. އެދީނަކީ ހުރިހާ ކަމެއް ޝާމިލްވެގެންވާ ހުރިހާ ޒަމާނަކަށްވެސް ފެތޭ ދީނެވެ. އެހެންކަމުން އިސްލާމީ ޝަރިޢަތުގައިވަނީ އިންސާނާ ދިރިއުޅެންވީ ހުރިހާ ގޮތެއް ބަޔާންކޮށްދެއްވާފައެވެ. އެގޮތުން އިންސާނެއްގެ ދިރިއުޅުމުގައި ހިނގާ ކޮންމެ ކަމަކަށްވަނީ އުޞޫލުތަކެއް ނުވަތަ އަދަބުތަކެއް ބަޔާންކުރައްވާފައެވެ. އެގޮތުން ނިދުމުގެ އަދަބު، ހެދުން އެޅުމުގެ އަދަބު، ފާހަނާކުރުމުގެ އަދަބު، މަގުމަތީގެ އަދަބު، ވާހަކަދެއްކުމުގެ އަދަބު، ސާފުތާރިރުކަމުގެ ރިވެތި އުޞޫލުތައްފަދަ އިންސާނީ ދިރިއުޅުމާ ގުޅޭ ހުރިހާ އަދަބުތަކެއް ވަނީ އިސްމްލާމްދީނުގައި ބަޔާން ކުރައްވައިފައެވެ.\nމިޒަމާނުގެ ސައިންސު ހެކިދޭގޮތުގައި އިންސާނާގެ ހަށިގަނޑުގެ ތެރެއަށް ބަލި ޖައްސުވާ ޖަރާސީމުތައް މައިގަނޑު ގޮތެއްގައި ވަންނަނީ އަނގަޔާއި ނޭފަތާއި ލޮލުގެ ތެރެއިން ލައިފައެވެ. މިގޮތަށް ޖަރާސީމު ހަށިގަނޑުގެ ތެރެއަށް ވަންނަން ދިމާވަނީ ބަލީގެ ޖަރާސީމު އަތުގައި އުނގުޅި އަތް ދޮވުމުގެ ކުރިން އަނގަ ނުވަތަ ނޭފަތުގައި ނުވަތަ ލޮލުގައި ހޭކުމުގެ ސަބަބުންނެވެ. މިހާރު ކުރިމަތި ވެގެން އުޅޭ ކޯވިޑް 19 ޖެހުމަށް މަގުފަހިވާ އެއްސަބަބަކީވެސް މީއެވެ. ކޯވިޑް 19 އިން ރައްކާތެރިވެ ތިބުމަށް ހެލްތު ޕުރޮޓެކްޝަން އެޖެންސީން ކޮންމެ ދުވަހަކު ދެމުން ގެންދާ އެއް އިރުޝާދަކީވެސް ގިނަގިނައިން އަތް ދޮވުމެވެ. މީގެ 1400 އެތައް އަހަރެއް ކުރިން ކީރިތި މާތް ނަބިއްޔާ މުޙައްމަދު ޞައްލަ ﷲ އަލައިހި ވަސައްލަމަ ވަނީ އަތް ދޮވުމުގެ އިރުޝާދު ދެއްވާފައެވެ. ކީރިތި މާތް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވާ ބަސްފުޅެއްގެ މާނައިގައި ވެއެވެ. " ތިޔަބައިމީހުންގެ ތެރެއިން މީހަކު ނިދިން ތެދުވެފައި އަތް ދޮވުމުގެ ކުރިން ފެންހުރި ކަންވާރެއްގެ ތެރެއަށް އަތް ނުގަންބާށެވެ. އެހެނީ ނިދާފައި އޮތް މީހަކަށް އޭނާގެ އަތްއޮތީ ކޮންތަނެއްގައި ކަމެއް ނޭނގެއެވެ." (ޞަހީޙު މުސްލިމް) މިބަސްފުޅުން ދަލީލު ކުރާ ގޮތުގައި ފެންބޭނުން ކުރުމަށްޓަކައި އަތް އޭގެ ތެރެއަށް ލާންވާނީ އަތް ދޮވެގެން ކަމާއި އެހެންނޫންނަމަ ފެންބޭނުންކުރުން ކަމުނުދާނެއެވެ. އަދި ހަމައެހެންމެ ނިދިން ހޭލުމަށްފަހު އާއްމު ދިރިއުޅުމަށް ފެށުމުގެ ކުރިން އަތްދޮވުމުގެ މުހިންމުކަން މިޙަދީޘުން ހާމަވެގެން ދެއެވެ. ހަމައެގޮތަށް ކެއުމުގެ ކުރިންނާއި ފަހުން އަތް ދޮވުމަށް ރަސޫލާ ޞައްލަﷲ ޢަލައިހި ވަސައްލަމަ އަންގަވާފައިވުމުންވެސް ދަލީލުކޮށްދޭ އެއްކަމަކީ އަތް ނުދޮވެ ކައިފިނަމަ އެކަމުގެ ސަބަބުން އެމީހަކަށް ގެއްލުންތަކެއް ކުރިމަތިވެގެންދާކަމެވެ. ދެން ފާހަގަ ކޮށްލަން ޖެހޭ އަނެއްކަމަކީ މުސްލިމުންނަށް ފަރުޟު ކުރައްވާފައިވާ ނަމާދު ކުރެވެނީ އޭނާ ވުޟޫ މަތީގައި ހުރެގެންކަމެވެ. ދުވާލެއްގެ މައްޗަށް5ނަމާދު މުސްލިމުންނަށް ވާޖިބު ކުރައްވާފައި ވެއެވެ. މި ނަމާދުތައް ވަނީ ދުވަހުގެ އެކި ވަގުތުގެ ތެރެއިން5ވަގުތަކަށް ބެހިގެންނެވެ. ދަންނަވަން މިއުޅެނީ މިއިން ކޮންމެ ނަމާދަކަށް އާމުގޮތެއްގައި މުސްލިމުން ވުޟޫކުރާނެއެވެ. އެއިން ކޮންމެ ވުޟޫއެއް ފުރިހަމަ ވުމުގައި6ފަހަރު އަތް ދޮވެއެވެ. އަދި ދުވާލެއްގެ މައްޗަށް ބަލާއިރު 30 ފަހަރު އަތް ދޮވެއެވެ. މިކަމުގައިވެސް ފޮރުވިގެންވާ ޚިކުމަތެއްވާނެކަން ކަށަވަރެވެ. ހަމަ ޔަގީނުންވެސް އެވަރަށް އަތް ދޮންނަ އިރު އެނާގެ އަތުގައި ހުރި ޖަރާސީމުތައް ދޮވެވިގެން ދިޔުމަކީ ކަށަވަރު ވެގެންވާ ކަމެކެވެ.\nކޯވިޑް 19 މީހުންނަށް ޖެހެން މެދުވެރިވާ އެއް ސަބަބަކީ ޑޮކްޓަރުން ފާހަގަ ކުރައްވާގޮތުގައި ކުޅެވެ. ކުޅުގެ ޒަރިއްޔާއިން ނުވަތަ އަރިދަފުހުގެ ޒަރިއްޔާއިން ނޮވިލްކޮރޯނާ ވައިރަސް އެކަކު ގައިން އަނެއްކަކުގެ ގަޔަށް އަރާކަމުގައި ޑޮކްޓަރުން ފާހަގަ ކުރައްވައެވެ. އެހެންކަމުން ކޯވިޑް 19 އިން ރައްކާތެރި ވުމަށްޓަކައި ނުކޮށް ހުއްޓާލުމަށް ތަކުރާރުކޮށް ހެލްތު ޕުރޮޓެކްޝަން އެޖެންސީން ރައްޔިތުންނަށް ފޯރުކޮށްދެމުން ދިޔަ އަނެއް މެސެޖަކީ މަގުމަގު މައްޗާއި މީހުން އެއްވެ އުޅޭ ތަންތަނަށް ކުޅު ނުޖެހުމެވެ. އެޗް.ޕީ.އީ.ން ދެމުން ގެންދިޔަ މި އިރުޝާދުވެސް މީގެ 1400 އަހަރު ކުރިން މާތް ނަބިއްޔާ ޞައްލަﷲ ޢަލައިހި ވަސައްލަމަ ވަނީ މީސްތަކުންނަށް ދެއްވާފައެވެ. ހަމައެކަނި ބައްޔެއް ފެތުރޭތީކީ ނޫނެވެ. އެހެންނަމަވެސް ކީރިތި ރަސޫލާ ޞައްލަﷲ ޢަލައިހި ވަސައްލަމަ ވަނީ މީސްތަކުންގެ އާއްމު ދިރިއުޅުމުގައި އެކަން އަބަދުވެސްކުރުން ނަހީ ކުރައްވާފައެވެ. މާސްކުއެޅުމަށް އެޗްޕީއީ އަންގާ ސަބަބަކީވެސް މުޢާމަލާތް ކުރުމުގެ ތެރެއިންވިޔަސް އަދި މިގޮތަށް ކުޅު ޖެހުމުގެ ތެރެއިން ވަޔާއެކުވެގެންވިޔަސް ނޮވިލްކޮރޯނާވައިރަސްގެ އަސަރު އަނެއް މީހާގެ ހަށިގަނޑަށް ގޮސްފާނެތީއެވެ.\nކޯވިޑް 19 އިން ރައްކާތެރިވެތިބުމަށް ކުރުމަށް އެންމެ މުހިންމު ކަމެއްގެ ގޮތުގައި ޑޮކްޓަރުން ފާހަގަ ކުރާ ކަމަކީ ސާފުތާހިރުކަންމަތީ ތިބުމެވެ. ތިމާގެ ހަށިގަނޑުގެ ސާފުތާހިރުކަންމަތީ ބެހެއްޓުމަށެވެ. ތިމާ ދިރިއުޅޭތަން ސާފުތާހިރުކަންމަތީ ބެހެއްޓުމަށެވެ. އެގޮތުން ބަލާއިރު ދަތް އުނގުޅުމާއި ނިޔަފަތި ކެނޑުމާއި ނަޖިހުން ޠާހިރުވުމަށާއި ޙަދަޘުން ޠާހިރުވުމަށް ރަސޫލާ ވަނީ އިރުޝާދު ދެއްވާފައެވެ. ހަމައެހެންމެ ތިމާ ދިރިއުޅޭ މާހައުލު ސާފުކޮށް ބެހެއްޓުމަކީވެސް ރަސޫލާ މުޙައްމަދު ޞައްލަﷲ އަމުރު ކުރައްވާފައިވާ ކަމެކެވެ. އެކަލޭގެފާނު ޙަދީޘްކުރައްވާފައިވާ ބަސްފުޅުގެ މާނައިގައިވެއެވެ. "ތިޔަބައިމީހުންގެ ގެދޮރު ސާފުތާހިރު ކުރާށޭ!" އެވެ. (އައްތިރުމިޛީ) ހަމައެހެންމެ މީހުން އާމުކޮށް އެއްވެ އުޅޭތަންތަންވެސް ސާފުޠާހިރުކޮށް ބެހެއްޓުމަށް އެކަލޭގެފާނުވަނީ އަމުރުކުރައްވާފައެވެ. " ލަޢުނަތް ލިބޭ ދެކަމަކުން ތިޔަބައިމީހުން ރައްކާތެރިވާށެވެ! ޞަހާބީން ދެންނެވިއެވެ. އޭ ﷲ ގެ ރަސޫލާއެވެ! ލަޢުނަތް ލިބޭ ދެކަމަކީ ކޮބައިތޯއެވެ؟ ޙަދީޘްކުރެއްވިއެވެ. އެއީ މީސްތަކުން ހިނގާ މަގުތަކަށާއި ހިޔާ ގަންގަނޑަށް ގަޟާޙާޖާކުރުމެވެ. އެސްވެދިޔަ އިރުޝާދުތަކުން ހާމަވެގެން މިދަނީ އިސްލާމްދީނުގައި އަބަދުވެސް ސާފުޠާހިރުވުމަށް އަމުރު ކުރައްވާފައިވާ ކަމެވެ.\nކޯވިޑް 19 އިން ސަލާމަތްވުމަށްޓަކައި ކަމާބެހޭ އިދާރާތަކުންދޭ އަނެއް އިރުޝާދަކީ ގައިދުރުކަން ބެހެއްޓުމެވެ. ގައިންގަޔަށް އަރާބަލި ހުންނަނަމަ ގައިދުރުކަން ބެހެއްޓުމަށް ނުވަތަ ގައިގޯޅިވެ ބަލި ފެތުރޭ ތަންނަތަނަށް ނުދިޔުމަށް އިރުޝާދު ދެއްވާފައިވާ ކަން ހާމަވާ ރަސޫލާގެ ބަސްފުޅެއްގެ މާނައިގައި ވެއެވެ. " ޞިއްޙަތުގައިވާ ނަޢާމު ސޫފިތަކެއް ފެންބޯ ފެންގަނޑަށް ބަލި ނާޢާމް ސޫފިތަކެއް ނުގެންދާހުށިކަމެވެ." މިޙަދީޘަށް ބަލާއިރު ގައިންގަޔަށް އަރާ ބައްޔެއް ފެތުރޭނަމަ ގައިދުރުކަން ބެހެއްޓުމަކީ ސިއްޙަތު ސަލާމަތުން ބެހެއްޓުމަށްޓަކައި ލާޒިމުކަމެކެވެ.\nކޯވިޑް 19 އަކީ އަދި ފަރުވާއެއް ހޯދިފައިނުވާ ބައްޔެކެވެ. އެހެންކަމުން އޮތް ގޮތަކީ ބަލިން ރައްކާތެރިވުމަށް އެޅެން އޮތް ފިޔަވަޅުތައް އެޅުމެވެ. އެގޮތުން ބަލިފެތުރޭ މުޖުތަމަޢުތަކުގައި އުޅޭމީހުންނަށް އޮތް އެންމެ ރަނގަޅު ހައްލަކީ ކަރަންޓީނުވެގެން ތިބުމެވެ. މިކަން ކީރިތި ރަސޫލާ ޞައްލަﷲ ޢަލައިހި ވަސައްލަމަ ވަނީ މީގެ 14 ގަރުނު ކުރިން ބަޔާން ކޮށްދެއްވާފައެވެ. ކީރިތި ރަސޫލާ ޙަދީޘް ކުރައްވާފައިވާ ބަސްފުޅުގެ މާނައިގައި ވެއެވެ. "ތިޔަބައިމީހުންނަށް ބިމެއްގައި ޠާޢޫން ފެތުރިފައިވާ ކަމުގެ ޚަބަރު ލިބިއްޖެނަމަ، ފަހެ އެ ބިމަކަށް ތިޔަބައިމީހުން ނުފައިބާހުށިކަމެވެ! އަދި އެކަން ފެތުރިފައިވަނީ ތިޔަބައިމީހުން ދިރިއުޅޭ ބިމަށްކަމުގައި ވާނަމަ، އެއިން ފިލުމަށްޓަކައި ތިޔަބައިމީހުން އެބިމުން ނުނިކުންނާށެވެ! މިބަސްފުޅުން ދިރިއުޅޭ ބިމުގެ މުރާދުގެ ތެރޭގައި ނިސްބަތްވާ ޤައުމު، އަތޮޅު، ރަށް އަދި ގޯތީގެ ގޮތުގައި ދަލީލު ލިބެއެވެ. އެހެންކަމުން އަޅުގަނޑުމެންނަކީ ފުރިހަމަ މުސްލިމަކަށްވާހިނދު ރަސޫލާ ޞައްލަﷲ ޢަލައިހި ވަސައްލަމަގެ އިރުޝާދަށް ފުރިހަމައަށް ބޯލަނބަންޖެހެއެވެ.\nޝައްކެއްނެތި އެނގޭ ކަމަކީ އިންސާނުންނަށް ބަލިޖެހުމުން އެކަމުގެ ޝިފާ ދެއްވަނީ ﷲ ތަބާރަކަ ވަތަޢާލާކަމެވެ. ސޫރަތުއް ޝުއަރާ 80 ވަނަ އާޔަތުގެ މާނައިގައިވެއެވެ."އަދި ތިމަން ބަލިވެއްޖެނަމަ، ބަލި ފަސޭހަކުރައްވަނީ ހަމަ އެކަލާނގެއެވެ." އެހެންކަމުން އަޅުގަނޑުމެން މުސްލިމުން ކަމަށްވީހިނދު މާޔޫސްނުވެ ﷲ އަށް ވަކީލުކޮށް އެކަލާނގެ ހަޟްރުތުގައި ދުޢާކުރުންމަތީ ދެމިތިބުމަކީ މިބަލިން ސަލާމަތްވެވެން އޮތްމަގެވެ. ކީރިތި ރަސޫލާ ޞައްލަﷲ ޢަލައަހި ވަސައްލަމަގެ ބަސްފުޅެއްގެ މާނައިގައި ވެއެވެ. "އޭ ޙައްދަވާ ބޮޑުކުރެއްވި އިލާހު! ބަރަޞް ބަލިންނާއި، ބުއްދި ގޯސްވެ މޮޔަވުމުންނާއި، ޖުޒާމު ބަލިންނާއި، އަދިވެސް ނުރައްކާތެރި އެންމެހާ ބަލިތަކުން މިއަޅާ ސަލާމަތްކުރައްވާނދެއެވެ!


Thailand gai gaaimukuri dhivehi embassy hulhuvaifi\nތައިލެންޑުގައި ގާއިމުކުރި ދިވެހި އެމްބަސީ ފޮރިން މިނިސްޓަރު ޝާހިދު ހުޅުއްވައި ދެއްވަނީ. -- ފޮޓޯ: ފޮރިން މިނިސްޓްރީ\nތައިލަންޑުގައި ގާއިމުކުރި ރާއްޖޭގެ އެމްބަސީ މިއަދު ރަސްމީކޮށް ހުޅުވައިފި އެވެ.\nމިއަދު ބޭއްވި ރަސްމިއްޔާތެއްގައި އެމްބަސީ ރަސްމީކޮށް ހުޅުއްވައި ދެއްވީ މިވަގުތު ތައިލަންޑަށް ރަސްމީ ދަތުރުފުޅެއްގައި ވަޑައިގެން ހުންނެވި ފޮރިން މިނިސްޓަރު އަބްދުﷲ ޝާހިދެވެ.\nއެ ރަސްމިއްޔާތުގައި ވާހަކަފުޅު ދައްކަވަމުން ޝާހިދު ވިދާޅުވީ ރާއްޖެ އާއި ތައިލެންޑާމެދު ގިނަ ދާއިރާތަކުން އޮންނަ ގުޅުން ފުޅާވަމުން އަންނަ ކަމަށެވެ. އެގޮތުން، ވިޔަފާރި އާއި، އިންވެސްޓްމަންޓް، ޓެކްނޮލޮޖީ، ތައުލީމް، ޓޫރިޒަމް އަދި އެޑިޔުކޭޝަންގެ ދާއިރާއިން ދެ ގައުމު ގުޅިގެން ކުރެވިދާނެ މަސައްކަތްތައް ގިނަ ކަމަށް ޝާހިދު ފާހަގަކުރެއްވި އެވެ.\nފޮރިން މިނިސްޓްރީން ބުނީ ތަލެންޑުގައި ހުޅުވުނު އާ އެމްބަސީން ދެ ގައުމުގެ ގުޅުން އިތުރަށް ވަރުގަދަކުރަން މަސައްކަތްކުރުމުގެ އިތުރުން، އެ ގައުމަށް ދަތުރުކުރާ ދިވެހިންނަށް ކޮންސިޔުލާ ހިދުމަތްތައް ފޯރުކޮށްދޭނެ ކަމަށެވެ.\nތައިލެންޑުގައި ދިވެހި އެމްބަސީއެއް ހުޅުވިގެން ދިޔުމަކީ، ބައިނަލްއަގުވާމީ މުޖުތަމައުއާ ގާތުން މަސައްކަތްކުރުމަށް މި ސަރުކާރުން ކުރަމުންދާ މަސައްކަތުގެ ތެރެއިން އެޅިގެންދިޔަ އިތުރު ފިޔަވަޅެއް ކަމަށެވެ.\nރާއްޖެއާއި ތައިލެންޑާއި ދެމެދު ސިޔާސީ ގުޅުން ގާއިމްކުރިތާ 40 އަހަރު ފުރޭ މުނާސަބަތާއި ދިމާކޮށް މިނިސްޓަރ ޝާހިދު ތައިލެންޑަށް ކުރައްވާ އެދަތުރުފުޅުގައި، ދެގައުމުގެ ގުޅުން އިތުރަށް ބަދަހިކުރުމާއި ބެހޭ ގޮތުން ތައިލެންޑްގެ ފޮރިން މިނިސްޓަރާއިއެކު މަޝްވަރާކުރައްވާނެ ކަމަށާއި، އެ ދަތުރުފުޅުގައި ތައިލެންޑްގައި ހުންނަ ދިވެހިރާއްޖޭގެ އެމްބަސީ ރަސްމީކޮށް ހުޅުވައިދެއްވާނެ ކަމަށްވެސް ފޮރިން މިނިސްޓްރީން ވަނީ ބުނެފަ އެވެ.


Dhivehi Film Leena Boycott kurumah gina bayaku govaalanee\nދިވެހި ފިލްމް ލީނާ ބޮއިކޮޓް ކުރުމަށް ގިނަބަޔަކު ގޮވާލަނީ\n-6months ago 1 - މުއައްލިމް އިބްރާހިމް\n2001ވަނަ އަހަރުގެ ތެރޭގައި ވިޔަފާރިވެރިންގެ ޖަމްއިއްޔާގެ އޮފީހުގެ ތެރޭގައި ވަރަށް އަނިޔާވެރިކޮށް މަރާލާފައި އޮއްވާ ފެނުނު އެ ޖަމްެއިއްޔާގެ ސެކްރެޓަރީ އަޒްލީނާ ނަފީސްގެ މަރުގެ މައްޗަށް ބިނާކޮށްގެން ހަދާ ދިވެހި ފިލްމް ލީނާ ބޮއިކޮޓް ކުރުމަށް ގިނަބަޔަކު ގޮވާލަން ފަށައިފިއެވެ.\nމަޝްހޫރު އެކްޓަރ އަބްދުﷲ މުއާޒު ޕްރޮޑިއުސްކޮށް އަދި ޑައިރެކްޓްކުރާ މި ފިލްމްގެ ސްކްރީންޕްލޭ ލިޔެފައިވަނީ އަހުމަދު ޒަރީރެވެ.\nމި ފިލްމް ބޮއިކޮޓްކުރުމަށް ގިނަބަޔަކު ގޮވާލަމުންދަނީ މި ހާދިސާއަކީ މީހެއްގެ މަރާއި ގުޅިފައިވާ ހާދިސާއަކަށް ވާއިރު، އަޒްލީނާގެ ކުރީގެ ރައްޓެހިންނާއި އާއިލާގެ ބައެއް ފަރާތްތަކުން މި ފިލްމް ހެދުމާއި ދެކޮޅަށް ވާހަކަދައްކާފައިވާތީއެވެ.\nއެގޮތުން އޮންލައިން ނޫހެެއްކަމުގައިވާ އަވަސްއަށް 2017ވަނަ އަހަރުގެ ތެރޭގައި އެ އާއިލާގެ މެންބަރަކު ދިން އިންޓަރވިއުއެއްގައި ބުނެފައިވަނީ އެ ހާދިސާ އާ ގުޅުވައިގެން އެއްވެސް ފިލްމެއް ހަދަން ބޭނުންނުވާ ކަމަށާއި މީގެ 16 އަހަރުކުރީގެ އެ ހަނދާންތައް އަލުން އާ ކުރުމަކީ އެމީހުންގެ ހިތަށް ކުޅަދާނަކަމެއް ނޫންކަމަށެވެ.\n"އެއީ މީގެ 16 އަހަރު ކުރިން ނަމަވެސް އަހަރުމެންނަށް އެއީ އިއްޔެ ވީ ކަމެއް ކަހަލަ، އެންމެ ފުރަތަމަ ފިލްމު ހަދާ ވާހަކަ ދައްކަން ފެށީމަވެސް ބުނިން އާއިލާއިން ގަބޫލެއް ނޫނޭ، އޭރު މުއާވެސް ބުނި އާއިލާ ގަބޫލު ނޫނިއްޔާ ނުހަދާނަމޭ، މަރުގެ އެހެން ކޭސްތައްވެސް އެބަހުރި ނޫންހޭ،"، އެ އާއިލާގެ މެންބަރު ބުނެފައިވެއެވެ.\nމި ވާހަކަތަކަށް ރައްދު ދެމުން މުއާ ބުނެފައިވަނީ މިފިލްމް ހެދުމަށް ހުއްދަ ނަގަންޖެހޭ ފަރާތްތަކުގެ ކިބައިން ހުއްދަ ނަގާފައިވާނެކަމަށާއި، ހާދިސާއަކުން އިންސްޕަޔާވެގެން ހަދާ ފިލްމަަކަށް އާއިލާގެ ހުއްދަ ނަގާކަށް ނުޖެހޭނެކަމަށެވެ. ނަމަވެސް އެ އާއިލާއާއި އެކު މިހާރު އަންޑަސްޓޭންޑިންގްއެއް އޮންނާނެކަމަށް މުއާ ބުންޏެވެ.\nމި ފިލްމް ޖުލައި މަހު 23 ގައި ކުލަގަދަކޮށް ޕްރީމިއަރކުރުމަށް ވަނީ ހަަމަޖެހިފައެވެ. މިހާރު މި ފިލްމްގެ ޓިކެޓްދަނީ އޮލިމްޕަހުން ވިއްކަމުންނެވެ.\nދިވެހި ފިލްމް އެވޯޑްސް: ވިޝްކާއާއި ދެވަންސޫރަ ގިނަ އެވޯޑްތައް ހާސިލްކޮށްފި02 months ago\nބައިސްކޯފަށް އަހަރެއް: ދިވެހި މުނިފޫހިފިލުވުމުގެ ދާއިރާގެ ޒަމާނީ އިންގިލާބު!02 months ago\nޑާކް ރެއިނަށް 13 އަހަރު: ދިވެހި ފިލްމީ ދާއިރާ އާ އުސްމިންތަަކަށް!04 months ago\nއަކާލާގެ މިރޭގެ ޝޯވގަައި ސައިނާ! 16months ago\nޝާހު އޭނާގެ އާއިލާއާއި އެކީގައި ރާއްޖޭގައި06 months ago\nޑީއައިޑީގެ ކޮންމެ އެޕިސޯޑަކަށް ކަރީނާއަށް3ކުރޯޑު ރުޕީސް 16months ago\nމިއަހަރު ބިގް ބޮސްގެ ސީޒަން ތަފާތުވާނެ - ސަލްމާން ޚާން03 months ago\nފޭނުންނާއި ހެދި ސަލްމާންއަށް އުނދަގޫވެއްޖެ06 months ago\nދަ ލަޔަން ކިންގް: ހިންދީ ވާޝަނުގައި ޝާހުގެ ދަރިފުޅުގެ އަޑު 16months ago


ބޮލުގައި "ބޮޑު ދަރަންޏެއް" އަޅައިގެން އުޅޭނަމަ މިވާހަކަ ކިޔާލާށެވެ. މިންޖުވާން އެދި ދުޢާ ކުރާށެވެ.\nބޮލުގައި “ބޮޑު ދަރަންޏެއް” އަޅައިގެން އުޅޭނަމަ ފަރާތްތަކާއި ދަރަނީގެ ދަންތުރައެއްގެ ތެރެއަށް ވަނުމަށް ވިސްނަމުން ދާނަމަ އަހަރެނަގެ ހަޔާތުން ސަފްހާއެއް ކިޔާލާށެވެ. މިއީ އިބުރަތަކައް އަދި ނަސޭހަތަކަށް ޓަކައި ހިއްސާ ކޮށްލާވާހަކަ އެކެވެ.\nއަހަރެންނަށަ ދިމާވި ހާލަތެއްގެ ސަބަބުން ބޮޑު ދަރަންޏެއް ބޮލުގައި އަޅަން ޖެހުނެވެ. އަހަރެންނަށް ލިބޭ އާމްދަނީ އާއި އަޅާބަލާއިރު އެއީ ދެތިން ހަތަރު އަހަރަކުން ނޫނީ ދައްކާ ނިންމާލެވޭ ވަރުގެ ދަރަންޏެއް ނޫނެވެ.\nއެހެންކަމުން އެވަރުގެ ދަރަންޏެއް ބޮލުއަޅައިގެން އުޅެންޖެހުންވީ ވަރަށް އުނދަގޫ ކަމަކަށެވެ. ހާލަތުގެ ގޮތުން ދަރަނި ނެގުން ހުއްދަވިޔަސް ގިނަދުވަސްތަކެއްވަންދެން ދައްކަންޖެހޭ ދަރަންޏެއް އޮތުން އެއީ ދީނީގޮތުންވެސް ވަރަށް ނޭދެވޭ ކަމަކަށް ވުމީ މި އުނދަގޫ އިތުރުވި ސަބަބަކަށެވެ.\nއެހެންކަމާއި އެކު މިކަމާ ވަރަށް ފިކުރު ކުރެވެން ފަށައިފިއެވެ. އަދި އަވަހައް މި ދަރަނިން ސަލާމަތް ވެވެން އޮތް ގޮތަކީ ކޮބައިތޯ ވަރަށް ބޮޑަށް ވިސްނެން ފަށައިފިއެވެ. މިގޮތުން އަހަންނަށް ވިސްނުނީ މުއުމިނުންގެ ހަތިޔާރު ކަމުގައިވާ ދުޢާ އަށްވުރެ ވަކިން ރަނގަޅު ގޮތެއް ނޯންނާނެ ކަމުގައެވެ.\nސަބަބުތައް ކަމުގައި ކޮންމެސް ފަރާތެއް ނުވަތަ ކޮންމެސް ކަމެއް މެދުވެރިވި ނަމަވެސް ކަންކަން ހިންމަވާ ނިންމަވާ ފަރާތަކީ ﷲ ތަޢާލާ އަށް ވުމުން ކަންކަމަށް އެދި ދެންނެވުން އެންމެ އައުލާވެގެންވަނީ އެފަރާތަށެވެ. މިގޮތުން ހޯދި ހޯދުމުގެ ތެރޭގައި ސުންނަތުން ސާބިތުވާ ވަރަށް ރަނގަޅު ދުޢާއެއް ފޭސްބުކް ގައި އަލީ ރަމީޒް ހިއްސާ ކޮށްފައި ވަނިކޮން ފެނުނެވެ. (އަލީ ރަމީޒު ދީނީ ހޭލުންތެރިކަން އިތުރުކުރުމަށް ކުރާ މަސައްކަތުގެ އަގު ފުރިހަމައަށް ﷲތަޢާލާ އާޚިރަތުގައި އަލީއަށް މިންވަރު ކޮށްދެއްވާށި..! އާމީން)\nއާދެ އެ ދުޢާ އަކީ..\n"اللَّهُمَّ اكْفِنِي بِحَلاَلِكَ عَنْ حَرَامِكَ وَأَغْنِنِي بِفَضْلِكَ عَمَّنْ سِوَاكَ "\nއޭ ހައްދަވާ ބޮޑު ކުރެއްވި ރަސްކަލާކޮ! އިބަ ﷲ ޙަލާލް ކުރެއްވި ތަކެތީގެ ޒަރިއްޔާއިން އިބަ ﷲޙަރާމް ކުރެއްވި ތަކެތިން (މިއަޅާ ދުރުކުރައްވައި) މިއަޅާ ފުދުންތެރި ކުރައްވާނދޭވެ. އަދި އިބަ ﷲގެ ފަޟުލުވަންތަވެރިކަމުގެ ޒަރިއްޔާއިން އިބަ ﷲފިޔަވާ އެހެން ފަރާތަކުން (އެދުމުން) މިއަޅާ ފުދުންތެރި ކުރައްވާނދޭވެ."\nއާދެ! މިދުޢާ ހިތުދަސްކޮށް ކިޔުން ގިނަކުރީމެވެ. ހާއްސަކޮން ނަމާދު ތަކުގެ ސަޖިދައިގައެވެ. ﷲ ގަންދީ ބުނަމެވެ. މިގޮތުގައި ސާބުވިތާ އަހަރު ދުވަހުގެ ތެރޭގައި އެބޮޑު ދަރަނިން الحمدالله އަހަރެން މިވަނީ ސަލާމަތްވެފައެވެ. އެދަރަނިން ސަލާމަތްވުމައް މެދުވެރިވި ސަބަބުތައް ވެސް ކިއުއްވާށެވެ.\nއަހަރެންގެ އަންހެނުންގެ ތިމާގެ މީހެއްގެ ވިޔަފާރިއަށް ވަރަށްބޮޑު މަންފާއެއް ލިބުނެވެ. އެމަންފާއިން އާއިލާ އެންމެނަށް ސަދަޤާތް ކުރިއެވެ. (ﷲ އޭނާގެ ވިޔަފާރީގައި ބަރަކާތް ލައްވާ އެންމެހާ ހެޔޮގޮތް މިންވަރު ކުރައްވާށި.. އާމީން) މި ސަދަޤާތް އަހަރުމެންނަށްވެސް ލިބުނެވެ. ނަމަވެސް ހައިރާންވާފަދަ ގޮތަކަށެވެ. އެކައުންޓް ނަމްބަރު ދޭން އެދުމުން އަހަރުމެން ވިސްނައިގެން ތިބީ ދެތިން ހަތަރު ހާސްވަރުގެ ސަދަޤާތެއް ދެއްވަނީ ކަމަށެވެ. ނަމަވެސް ޙައިރާންވީ އާންމުކޮން މީހަކު ހަދިޔާ އަކަށް ނުވަތަ ސަދަޤާތަކަށް ދޭ ވަރަށްވުރެ އެތައްގުނައެއް އިތުރަށް ޖަމާކުރުމުންނެވެ. އާންމުކޮން މީހަކު ހަދިޔާއެއް ނުވަތަ ސަދަޤާތެއް ގޮތުގައި ދީފިނަމަ ހަމަ ހައިރާން ވާ ވަރުގެ އަދަދެއް ވަނީ އެކައުންޓަށް ޖަމާކޮށްދީފައެވެ.\nމިގޮތުން ﷲ ތަޢާލާ މިވަނީ އަހަރެމެންގެ ތަކުލީފަށް ލުޔެއް ލިބޭވަރުގެ ބޮޑު އަދަދެއް ދިނުމުގެ ސަބަބެއްކަމުގައި އޭނާ ލައްވާފައެވެ. الحمدالله..\nހަމަ މިއާއި އެކު އަހަރެންނަށް ލިބޭނެކަމަށް ބުނެ ނަމަވެސް ނުލިބި އެތައް ދުވަހަކަށް ދިގުދެމިގެން ގޮސްފައިވާ ކޮވިޑް އެލަވަންވެސް މިދުވަސްވަރު ލިބިއްޖެއެވެ. އެއާއިއެކު ފަސޭހަކަމާއި އެކު އަހަރެންހެ ބޮލުގައި އަޅައިގެން އުޅުނު ދަރަނިން މިންޖުވެވިއްޖެއެވެ.\nﷲ ގަންދީ ބުނަމެވެ. މި ދަރަނިން ސަލާމަތް ވުމަށް ނުވަތަ މި އުނދަގޫ ދަނޑިވަޅުން އަރައިގަތުމަށް، އެއްވެސް މީހެއްގެ އަތުން ސަލާންޖަހައި ލާރި ހޯދަން އެއްވެސް ކަމެއް ކޮށްފައި ނުވާނެއެވެ. ހަމައެކަނި ކާއިނާތުގެ ވެރި ރައްބުގެ އަރިހުން މަދަދައް އެދި ދުޢާ ކުރުން ފިޔަވާ އެއްވެސް ކަމެއް ނުކުރަމެވެ. ނަމަވެސް މިކަމުގައި އަހަރެންނަށަ އެހެން މީހެއްގެ ފަރާތުންވެސް އެހީތެރިކަން ލިބިފައި ވެއެވެ. (ﷲ އޭނާއަށް އެންމެހާ ރަނގަޅު މަގަށް މަގު ދައްކަވާ ހެޔޮގޮތް މިންވަރު ކުރައްވާށި.. އާމީން)\nމިވާހަކަ ތިބޭފުޅުންނާއި ހިއްސާ ކޮށްލަން ބޭނުންވާ އެންމެ ބޮޑު އެއް ސަބަބަކީ ހިޔާފްލެޓް މަރާމާތަށް ވަރަށް ގިނަ ބަޔަކު ބޮޑެތި އަދަދުތަކުން ލޯނު ނަގާ ދަރަނިވެރި ވަމުން ދާއިރު، ހަލާލެއް ޙަރާމެއް ބެލުމެއްނެތި ދުނިޔަވީ އުފަލާއި އަރާމަށް ޓަކައި ތިބާގެ ރައްބުގެ ބަސްފުޅަށްވެސް ވިސްނާލާނެ ފުރުސަތެއްވެސް ސައިތާނާ މިބައިމީހުންނަށް ނުދީ ވާވައްދަން މަސައްކަތް ކުރަމުން ދާތީ ހަނދާން ކޮށްދިނުމެވެ. އަދި ނެގިފައި ވާ ދަރަނިން މިންޖުވާން އޮތް އެންމެ މުޖައްރިބު ފޯމިއުލާ ތިޔަބޭފުޅުންނާ ހިއްސާ ކޮށްލުމެވެ.\nއެކަލާން ވަޢުދު ފުޅާ ޚިލާފު ވެ ވޮޑިނުގަަންނަވާނެއެވެ. އިޚްލާސްތެރި ކަމާއި އެކު ސާބިތުވެ ލައްވާށެވެ .ތިބާގެ މުޚްތާދުތަކަކީ އެކަލާންގެ ވަޢުދު ފުޅު ހައްޤު ވެގެންވާ ކަމެކެވެ.\nسوره البقره ١٨٦\nމުޙައްމަދު ޒާހިރު says:\nAlhamdhlihlah. Allah barakaiy lahvaashi\nމީވަރަށް ބާރުގަދަ ދުޢާއެއް. އަމިއްލަ ތަޖުރިބާގަ މި ބުނީ. ދަރަންޏަކާ ހެދި ގޮތް ހުސްވެފަ ވާނަމަ މިދުޢާ ކޮށްލާ ތަފާތި ފެންނާނެ މުޖައްރިބު\nLeaveaReply to Faathima ރައްދު ކެންސަލް